আলাপ (Aalaap) – অনুভূতিৰ প্ৰকাশ, ভাবৰ আকাশ\nঅনুভূতিৰ প্ৰকাশ, ভাবৰ আকাশ\nমাটিৰ পৰা আকাশলৈ জপিয়াওতে ভৰিৰ মাটি খহি পৰিয়ে গজে পাহাৰ !\nএনেয়েই জানো ভগৱান কোনোবা হব পাৰে\nভাতত পোত গৈ থকা ভোকাতুৰ নাথাকিলে?\nআজি সময় উভটি দৌৰা যুঁজৰ হৰা-জিকাই\nকাইলৈ বাসুকীৰ হাতত যদিওবা তুলি দিয়ে সদাশিৱৰ বীৰ্য\nতথাপি সাক্ষীহে হৈ ৰয়\nমৃণ্ময় নিস্প্ৰাণ উশাহ !!\nমানুহজনৰ প্ৰতি তাইৰ অসীম শ্ৰদ্ধা । সঁচা ক’ব গ’লে কৌতুহ’ল – কেনেকৈনো তেনেই সহজ সৰল মানুহজনে ইমান দ’কৈ কথাবোৰ ভাবিব পাৰে । তেওঁৰ প্ৰতিটো সৃষ্টিতেই তাই সন্মোহিত হৈ ৰৈ যায় । অগতানুগতিক জীৱনবোধত উদ্দীপ্ত মানুহজনক গতানুগতি জীৱনত নিচেই সহজ-সৰল লাগে । পোনপ্ৰথমবাৰৰ বাবে তেওঁৰ ব্যক্তিগত মেজত চকুফুৰাই পোৱা কাগজখিলাত তেওঁলৈ থকা শ্ৰদ্ধাৰ নমুনা দুষাৰি তাই লিখি থৈ আহিল – “ আপোনাৰ প্ৰতিটো শব্দৰ বতাহে মোৰ মন মগজুত মৌনতাৰ জোৱাৰ সিঁচি যায় – ধন্যবাদ !” ৰাতি ১২.৩০ মান বজাত তাইৰ হোৱাট্চাপত তেঁওৰ পৰা এটা মেচেছ আহে – “ কি কৰিছা ? শোৱা নাই ?” ইমান ৰাতি তেওঁ এনেধৰণৰ মেচেছ দিয়াৰ নজিৰ আজিলৈকে নাই । তাই অলপ আছৰিত হ’ল । তথাপি উত্তৰ দিলে – “ এনেই আছো । নাই শোৱা ।” তেওঁ টাইপিং, মেচেছ – “ আহা একেলগে শো ।” অদ্ভুত !! এয়া কি ? তেওঁ সেইজন মানুহেই নে ? তাই ক’ৰবাত কিবা ভুল কৰিলে নেকি ? তেওঁলৈ দেখুওৱা শ্ৰদ্ধাৰ উত্তৰ কেনেকৈনো এনেকুৱা হ’ব পাৰে – তাই অস্থিৰ হৈ পৰিল । হঠাতে স্মৃতিৰ ক্লাছৰূমত কলিতা চাৰে গতানুগতিক ভাবে সকলোৰে আগত থিয় কৰাই তাইক গালি পাৰে – “ সোনকালে তোৰ হাতৰ আখৰ ঠিক কৰ, নহলে এখোপা মান লিখিও গোল্লা পাবি । “ল’ব” হৈ গৈ “ন’ব” , “মৌলিক” হৈ গৈ “যৌলিক” । কি এইবোৰ? উফ! তোক আৰু কই কই নোৱাৰিছো । গুড হেণ্ডৰাইটিং ইজ এ নেছেছাৰী পাৰ্ট অব ইদুকেচন, মহাত্মা গান্ধীয়ে কৈছিল ……….\nবৰফ এটুকুৰা সাৱটি শিল হ'ব খোজা\nছোৱালীজনীয়ে ধোৱা ভালপাই ।\nমই ক'লো - চিগাৰেট নাখাবা ।\nতাই ক'লে - তোমাৰ চকুত একুৰা\nজুই জ্বলিছে ।\nচাওঁ, চিগাৰেটতো জ্বলাই লওঁ ।\nএনে কাব্যিক দুঃসাহসে তাইক\nএদিন ভল্গাৰ পাৰত\nবাঘৰ বুকুৰ কেঁচা তেজ চোবাই চোবাই\nগংগাৰ পানীত সূৰ্য স্নান কৰোৱাইছিল ।\nমই ক'লো - তোমাৰ কথাত দেখোন\nনগ্নতাৰ নিচা বাৰুকৈয়ে লাগিছে ।\nতাই ক'লে - কিয়নো মিছাতে মোক কাপোৰ পিন্ধোৱা\nচাওঁ লাজবোৰ খুলি থওঁ ।\nঅলপ ধোৱাৰ অৰ্থনীতিত কিমান আৰু যুক্তি\nমই ক'লো - দিয়া, চিগাৰেটতো জ্বলাইয়ে লোৱা ।\nতাই ক'লে - কোনে ক'লে ধোৱা মোৰ প্ৰিয় ?\nমোৰ প্ৰিয় উশাহ নিশাহৰ হেন্দোলনিত আবদ্ধ\nচিৰন্তন উৰন্তমুখী কৌটি কৌটি বিন্দু ।\nচকুৰ আগেৰে আকাশলৈ উৰে যেন\nস্তব্ধ সময়ত প্ৰশস্ত গতি - জীৱনৰ, যৌৱনৰ ।\nকি কাব্যিক জীৱন, উদং যৌৱন !\nমোৰ চকুত জুইকুৰা নুমাই থাকিল ।\nতাইৰো চিগাৰেটতো জ্বলোৱা নহ'ল ।\nজীৱনটো কিনো ??\nঘৰৰ পৰা বহু নিলগত\nছন পৰা তিনিকোণীয়া মাটিৰ ঠিকনা । অলপ ছাই, অলপ ধোৱা ।\nজীৱনটো নো, আৰু কি ?\nচন তাৰিখৰ হিচাপত সময়ৰ গণনা, তাতো নেদেখা কাৰোবাৰ হে কৃপা ।\n'মই' 'মই' বুলি গা দঙা দিয়াৰ পৰতে\n'মোৰ' বোৰৰ লেখ, সীমা নাইকীয়া ।\nআবদ্ধ নিবদ্ধত চব প্ৰবন্ধ ।\nক'ত গান ? ক'ত কবিতা?\nহেৰাই হেৰাই চকুৰ বাউসীত চাল ওকণি হৈ ওলোমি ৰোৱা ।\nজীৱনটো, নো আৰু কি ?\nএই ধৰা তুমি, মই ।\nসকলো যেন ধ'ৰাহওক বুলিয়েই ধৰি লোৱা ।\nজীৱনটো, দৰাচলতে কিনো ?? কি ?\nবাওঁহতীয়া ( The leftist )\nজন্মতে ময়ো সোঁহতীয়াই আছিলো ।\nভোকৰ যুদ্ধই সো হাতখন কাটি নিয়া দিনধৰি\nযিখনেৰে খাও সেইখনৰেই ধুও ।\nআজিকালি মানুহে মোক বাওঁহতীয়া বুলি হাঁহে ।\nমায়ে সুধিছিল – বাবা, তোৰ ইমান ভোক কিহৰ ?\nমাৰ মৰমত মোৰ কঠিন উত্তৰ আছিল -\nভোক মোৰ নহয় মা ।\nআচলতে এই ভোক খাদ্যৰ নহয় ।\nএই ভোক সোৱাদৰ ।\nক'লা পলিথিনত বান্ধি আমি যে দলিয়াই দিও ৰাস্তাৰ দাঁতিলৈ,\nএই ভোক সেই আৱৰ্জনা বোৰৰ ।\nমিত্ৰ এজনে অলপতে লগ পাই সুধিলে - বন্ধু, বাকীবোৰৰ কি হ'ল ?\nমই ক'লো -\nকিছুমানৰ দুয়োখন হাতেই কটা গ'ল । লগতে জিভাখনো ।\nকিছুসংখ্যক মোৰ দৰে হাঁহিয়াতৰ পাত্ৰ ।\nআৰু বেচি ভাগেই যুদ্ধ এৰি পলাল ।\nকৰি আছে এতিয়া,\nপেট আৰু ভোকৰ মিতিৰালি ।\nনিজে ধুৱে, চাৰকো ধুৱাই দিয়ে ।\nনিজে খাই, চাৰকো খাব দিয়ে ।\nহাত, জিভা চব বন্ধকীত থৈ চাৰৰ আৰতী কৰে ।\nভাষণত প্ৰশংসা, গালি তো হাত তালি ।\nৰাতিৰ আন্ধাৰত তেওলোকে মোলৈ পত্ৰ লিখে ।\nভাত যাচে, সোৱাদৰ ভাত ।\nমই অতিস্থ হৈ চিঞৰি উঠো -\nইমানকৈ নুখুৱাব চাৰ ।\nশৈশৱৰ ভোক পেট ফাটি বাহিৰ হৈ আহিব ।\nভোকৰ কুকুৰটোৱে ৰাতি ভুকিবহি আপোনাৰ পদুলিত,\nআপোনাৰ সুখৰ টোপনি ভাঙিব ।\nমই ফাণ্ডামেন্টেল চায়েঞ্চ পঢ়া ল'ৰা ।\nবুজি পাও, সত্যক  হাতেৰে চুই চাব নোৱাৰি ।\nজানো, হাতত থকাবোৰৰ সত্যতা কিমান ।\nবন্ধুসৱে জোকাই আজিকালি, মই হেনো ফাণ্ডামেন্টেলিষ্ট ।\n// ৰোল-প্লে (১)\nপলপলিয়া মুখখন চলচলীয়া চকুয়ে ঢাকি ধৰিছিল । তেওঁ হাঁহি হাঁহি যিবোৰ মিছা কৈ গ'ল গলগলীয়া মাতেৰে,\nতাই কান্দি কান্দিও তাৰ সত্যতা উলিয়াব নোৱাৰিলে ।\n// ৰোল-প্লে (২)\nফাগুণৰ শেষ পচোৱাজাকে তাইৰ সকলো উৰুৱাই লৈ গ'ল । ৰৈ গ'ল তাইৰ পুৰণি ডায়েৰীৰ মাজত সাঁচি ৰখা ধুলি এমুঠি । ফাগুণেও বুজিব নোৱাৰিলে, এনে ফুলকুমলীয়া বয়সতে তাই কেনেকৈ বুজি উঠিলে তেওঁৰ ভৰিৰ ধুলি আৰু তাইৰ শিৰৰ সেন্দুৰৰ একাত্মতা ।\n// ৰোল-প্লে  (৩)\n"আপুনি ইমান চিগাৰেট কিয় খাই ?" বুলি সোধোতে তেওঁ ছোৱালীজনীৰ ওপৰত একপ্ৰকাৰ গৰ্জি উঠিল - চিগাৰেট মোৰ দ্বিতীয় উশাহ। মৰমলগা ছোৱালীজনীয়ে ভয়ে ভয়ে সুধিলে, " আৰু প্ৰথম উশাহ ?" চিকচিকীয়া জোতাৰ আগত লাগি থকা ধুলিখিনিলৈ চাই তেওঁ উত্তৰ দিলে, " কান্দোনৰ চেপাত আত্মহত্যা কৰিলে ।"\n// ৰোল-প্লে (৪)\n"হাচবেণ্ড হিচাবে তুমি মোৰ পৰা কি বিচাৰিবা ?" গাখীৰচাহকাপত প্ৰথমটো সোহা মাৰি স্থিৰ দৃষ্টিৰে তাইৰ ফালে চাই মানুহজনে প্ৰশ্ন কৰিলে, তাইক চাবলৈ অহা মানুহজনে । একো উত্তৰ নিদি তাই মাথো টেবুলত সজাই থোৱা প্লাষ্টিকৰ গোলাপ কেইপাহিৰ পিনে তহতহকৈ চাই ৰ'ল । বিচৰাৰ আশা বাদ দিয়াৰ শেষত আজি তাই এটা প্ৰশ্ন বিচাৰি পালে, যি সঁচা অৰ্থত তাইক সোধা হৈছিল ।\n// ৰোল-প্লে (৫)\nগা ধুই আহি জাঙ্গিয়াতো পালেঙৰ ষ্টেণ্ডত ওলোমাই দি ৰূমমেটে এক বেপৰুৱা ধমকি দিলে, "কেলা ! মস্ত মাল এটা তোৰ পাছত, তোৰ আকৌ দেৱদাচ লেবেল ! কি মানুহ বে তই ?" নাকেৰে চিগাৰেটৰ ধোৱা উৰুৱাই মিছিকীয়া হাঁহিৰে তেওঁৰ আপোনভোলা উত্তৰ, "জংঘলী মানুহ !"\n// ৰোল-প্লে (৬)\nসৰুৰেপৰা দেখিঅহা মাকৰ একমাত্ৰ সোণৰ আঙঠিটো ভাঙি তাইৰ বাবে নতুন এটা বনাব, কথাটো তাই এক্কেবাৰে মানি ল'ব পৰা নাছিল । কিন্তু মাক, বিশেষকৈ দেউতাকৰ চকুপানী তাইৰ সহ্য নহয় । বহীকাগজৰ সৰু টুকুৰা এটাত মাকে আঙঠীটো বান্ধি থকা দেখি তাইৰ বুকুত ধমককৈ কিবা এটাই কোব মাৰি দিলে - আঙঠীটো গলাই দিলে দেউতাকৰ মৰমবোৰ উৰি নাযায়টো ! মাকৰ হাতৰ পৰা আঙঠীটো একপ্ৰকাৰ টান মাৰি আনি তাই দেউতাকৰ চকুলৈ চাই ক'লে - “ হ'ব দেউতা । মই এনেকৈয়ে বিয়াত পিন্ধিম ।"\n// ৰোল-প্লে (৭)\n“ পাছ কৰি কি কৰিম বে বন্ধু ?” - ভৰি হাত মেলি বিছনাত লাং খাই পৰি থকা ৰূমমেটে বৰ বিষাদৰ সুৰত ক'লে, “ চিন্তাবোৰ কিবা ফেনখনৰ দৰে নিজৰ মাজতেই ঘুৰি আছে চোন ! পিচে তই কি ভাৱিছ জংঘলী মানৱ ?” বেঁকা হৈ গাৰুত ভেজা দি কিতাপখনৰ পাত লুটিয়াই তেওঁৰ পোন উত্তৰ, “ হালত ধৰিম । নাঙলৰ ফালত সীতাক বিছাৰিম ।" একে আসনতেই থাকি ৰূমমেটৰ এক চিন্তাশীল প্ৰশ্ন, “ সীতাক পাইনো কৰিবি কি ? আধাদিন ৰাৱণৰ তাত, পিছত বনবাস, আকৌ শেষত পাতালপুৰী ! নহয়জানো ?” কিতাপখন জপাই তেওঁ এটা চিগাৰেট জ্বলালে আৰু প্ৰথম টানতো মাৰি ফেনখনৰ ফালে চাই - “ কৰিবলৈ একো নাই । মাথো নকৰিবলৈহে আছে ।"\n// ৰোল-প্লে  (৮)\n"ইমান পইচা ক'ত পাইছ তই ?" বুলি তাই সুধিলে দেউতাকৰ উত্তৰ খালি এটাই - "তই এইবোৰ চিন্তা কৰিব নালাগে বুলি কৈছো নহয় ।" কিন্তু কালি মিস্ত্ৰীজনে কইনাৰ প্ৰকাণ্ড পালেং খন চোতালত সকলোৰে আগত ফিটিং কৰি দেখাওতে, তাইৰ টুকুৰা-টুকুৰ চিন্তাবোৰ ফিটিং হৈ যি এটা নতুন চিন্তাৰ জন্ম হ'ল, এটা শব্দত তাক কি কোৱা যাব ? ভাষাজ্ঞান বোলা বস্তু তাইৰ অলপো নাই ! - তেওঁ ঠিকেই কৈছিল !\n// ৰোল-প্লে ৯\n– মই আন্ধাৰৰ ৰজা । আন্ধাৰ লাগে মজা । ক'লা ক'লা বজাৰত ….\n-- এন্ধাৰ হব নোৱাৰো । মচি দিব নোখোজো । পাখি মেলা …...\nকাৰেন্টবিহীন সন্ধিয়াটোত দুয়ো ৰূমমেটে নিজৰ নিজৰ বিচনাত পৰি নিজৰ নিজৰ গান আওৰাইছে ।\n-- ৰূমমেট । সৰুতে আন্ধাৰক বৰ ভয় লাগিছিল বে । কিবা হেচা মাৰি ধৰা যেন লাগিছিল । কান্দি দিছিলো মই । আৰু আজিকালি, আন্ধাৰটো বেয়া এনজয় কৰো । এঙাৰৰ পোহৰখিনিও সহ্য নহয় এনেকুৱা চেক্সী সময়ত ।\nএটা দীঘল হুমুনিয়াহৰ পিছত তেওঁৰ গলগলীয়া মাত - এই যে আন্ধাৰত কন্দা তই জন আৰু এতিয়া আন্ধাৰক চেক্সী বোলা তই জনৰ মাজৰ সীমাৰেখা মানে বৰ্ডাৰ লাইনডালৰ নাম কি জান ?\n-- কিনো ?\n-- চিগাৰেট ।\n-- চিগাৰেট ??\n-- না । চিগাৰেটতো মই বাহিৰতে খাও গৈ দে । তই এনজয় কৰ । হেডফোনডাল মোৰ টেবুলৰ ওপৰতে আছে ।\n// ৰোল-প্লে ১০\nএকেচাটতে বৰষুণ জাকে তাঁতবাটি খন আউল লগাই গ'ল । " কৈছিলোৱেই ! বোলে বজাৰত দহো বস্তু কিনিলো, চেলেংখন নাপায়নে ?" - খঙতে মাকে ভোৰভোৰাইছে - "তোৰহে চখ । কৰ এতিয়া যি কৰ ।" বৰষুণত জুৰুলি-জুপুৰি হোৱা কেঁচা সূতাবোৰৰ জোঁট ভঙাৰ বিফল চেষ্টাই আজি তাইক কাণে কাণে এটা কথা বাৰুকৈয়ে শিকাই গ'ল - বজাৰৰ বস্তুকো ভালপাব শিকিব লাগিব, আগবাঢ়িবলৈ হ'লে !\n// ৰোল-প্লে ১১\nআনমনা ছোৱালীজনীক তেওঁ ভৰিৰ পৰা মুৰলৈ এনেকৈ চাই আছিল যেন পাৰত বহিয়েই নদীখনিৰ বুকুত সাঁতুৰি আহিল, সুদূৰত বহিয়েই সানিলে গালে মুখে গছৰ পত্ৰহৰিৎ । আৰু কিছুদেৰি এই অন্যমনস্কতা আৰু দৃষ্টিৰ স্থিৰতাৰ সঙ্গমক এৰি দিলে থিতাতে এটি সৃষ্টি ভূমিষ্ঠ হৈ যোৱাৰ পূৰ্ণ সম্ভাৱনা - " হ'লনে তোৰ ", পিঠিত থপৰিয়াই এই আছুতীয়া মাদকতাত ৰূমমেটৰ প্ৰৱেশ । " মোৰতো কেতিয়াবাই হ'ল " - মিছিকিয়া হাঁহিত তেওঁৰ গলগলীয়া কণ্ঠৰ মিশ্ৰণ । " বন্ধু… হি: হি: হি: … মই এই ৰাতিপুৱাৰ পৰা বাৰে বাৰে উতলাই গৰম কৰি থোৱা চাহ কাপৰ কথা কোৱা নাই নহয় । হ'ল যদি যাও ব'ল । বাকীখিনি ৰাতি শুনিম ।"\n// ৰোল- প্লে ১২\nকৃষ্ঞচূড়াজোপাৰ ওপৰলৈ তাই ৰহ লাগি এনেকৈ কি চাই আছিল ক'ব নোৱাৰিব - হঠাতে ক'ৰবাৰ পৰা ঢোৰাকাউৰী এটা আহি ডালত পৰিল । কা কা বুলি কিছু দেৰি মাতিলে - ইফালে সিফালে চালে - আকৌ মাতিলে, আগতকৈ বেচি জোৰে... - আৰু উৰি গুচি গ'ল । তাইৰ মনত এনে বেজাৰে কিয় বাৰু উক দিয়ে হঠাতে - “ অই অবুজ কাউৰী ! কিয় বেজাৰ কৰিছ ? মইতো শুনি আছিলো ন তোৰ মাত - কোনেও নুশুনা শুৱলা মাত, তোৰ দৰদি মাত !!!!”\nঅনুভূতিৰ এটা দিন দি থৈ আহিলো ।\nমই থাকিও মই আছিলো নে নাই মই নাজানো ।\nমই নোসোধোঁ ।\nনিজকে কেতিয়াও নোসোধোঁ ।\nহাতে ভৰি সূতা বান্ধি থিয় হৈছো ।\nতুমি হাঁহিব দিছা - হাঁহিছো ।\nতুমি কৈছা, আপোনজন মোৰ পদুলিত -\nউকা পদুলিমুখলৈ মই দৌৰি ওলাই গৈছো ।\nমই হুকহুকাই কান্দিছো, তুমি কোৱাৰ বাবে ।\nদৰ্শকে কান্দিছে, মই কন্দাৰ বাবে ।\nএনে নিখুত দুখ ক'ৰ পৰা ওলাল,\nমই নাজানো ।\nমই সঁচাকেই নাজানো ।\nতোমাৰ নিৰ্দেশনাত যে মই ক'ত কি কৰি ফুৰিছো ।\nকেতিয়াবা ভাবো, বিনিময়ত কি পাইছো ?\nএৰা, পাইছোতো । পাইছো ।\nআধাখোলা খিৰিকিৰে সোমাই আহে ,\nথৌকি বাথৌ খিলখিলিয়া হাঁহি ।\nপ্ৰাণভৰি উমলে মোৰ সতে আৰু গালত চুমা খাই প্ৰশ্ন কৰে,\nতোমাৰ আচল নাম কি ??\nমোৰ পিছে পিছে দৌৰা ধূলিবোৰে চকুত ধৰি গায় -\n“ ৰজাই হুকুম দিছে এদিম চেদিম বাই,\nনিলাক্ষী নামৰ ছোৱালী লাগে এদিম চেদিম বাই !"\nহাত ভৰিৰ সূতাবোৰ শিকলি সজাই,\nযেন বন্দি কৰি থব কোনোবা অসুৰ ৰজাই,\nবন্দি শালত উচুপি থাকিম তোমাৰ বাবে বাট চাই ।\nতুমি আহি শিকলি চিঙিবা,\nমই দৌৰি ওলাই যাম,\nহাতৰ পুতলাটো দি মাতিবা মোক মোৰ সঁচা নামেৰে ।\nএজাক হাঁহিয়ে গান গাব আৰু\nদৰ্শকে নাচিব মোৰ হাঁহিৰ চেৱে চেৱে । আস ….!!!\nকিন্তু ! কিন্তু প্ৰশ্ন হৈছে,\nএই হাঁহি সঁচা নে সেই কান্দোন ?\nতুমি বাৰু কি ভাবিছা ?\nএই হাঁহি ??\nহা: হা: হা:....\nসঁচা দুয়োটাই । এৰা দুয়োটাই !\nমোৰেই হাঁহি । মোৰেই কান্দোন ।\nআৰু মই এই হাঁহি আৰু কান্দোনৰ মাজৰ দাপোণ ।\nতুমি থাকিলে দাপোণ স্বচ্ছ হয় একোটা কেমিকেলৰ টেমাৰ ভিতৰত ।\nআৰু মই অকলে থাকিলে.....\nজিলিকি উঠে মোৰ লোতকৰ কোচত ।\nহেই শুনাচোন, মই\nতোমাৰ ভৰিৰ নূপুৰ হব খুজিছো ।\nতোমাৰ খোজত পুলকিত হ'ব বিচাৰিছো,\nতোমাৰ স্থিৰতাত মৌন হব আৰু\nতুমি দৌৰিলে নেপথ্যত ৰাগৰ মুৰ্ছনা হব ।\nসঁচাকে কৈছো ।\nবনাই দিয়াচোন মোক তোমাৰ ভৰিৰ নূপুৰ ।\nআন্ধাৰ ৰাতি ম'মৰ পোহৰত উম লৈ\nপূৱা নিয়ৰক আকাশলৈ পঠাম তোমাৰ প্ৰথম খোজত ।\nনিয়ৰবোৰ সন্ধিয়া বৰষুণ হৈ নামিব তোমাৰ গালত,\nআঁকি দিব সপোন চকুত ।\nএইদৰে মই ভৰিৰ পৰা গৈ তোমাৰ চকুত জিৰাব খুজিছো ।\nতোমাৰ ভৰিয়েই মোৰ স্থায়ী আবাস হ'ব ।\nমই তোমাৰ নূপুৰ হব খুজিছো ।\nএজন নাস্তিকৰ এদিনৰ দিনলিপি ( One day from an atheist’s diary )\nএকালত জপিয়াই জপিয়াই ঢুকি নোপোৱা টিলিঙাটো ,\nমায়ে মোক কোলাত লৈ বজাব দিছিল ।\nভগৱানক জগোৱাৰ কি দুৰ্দান্ত বাসনা আছিল ল'ৰালিত !\nআজি কাৰোবাৰ প্ৰাৰ্থনা হবলৈ নহয়, প্ৰাৰ্থনাৰ অনুশীলনত,\nবহু বছৰৰ পিছত আহি তোমাক জগাইছো ভগৱান ,\nসাৰ পোৱা, সাৰ পোৱাচোন ।।\nতোমালৈ এহাজাৰ প্ৰশ্নৰ টোপোলা - যেন তোমাতেই বৰ্ণমালা ।\nতুমি ইমান ওপৰত, পাহাৰৰ টিঙত কিয় থাকা ?\nল'ৰালিত দৌৰি দৌৰি উঠো, টিলিঙা ঢুকি নাপাও !\nআজি সহজতে লগ পাও, পিচে তোমাক জগাব নোখোজো !!\nতুমি বাৰু কেতিয়া শুইছিলা ? কেতিয়ালৈ জাগিবা ?\nআমি ক্লান্ত পথিক - জোট লগা সূতাৰ মহুৰাপাক ।\nৰাতি হ'লে নিতাল মাৰি সৰি লাগো ।\nৰাতিও জানো তুমি হিচাপ কৰি নাথাকা আমাৰ\nজন্ম, মৃত্যু , বিবাহ ?\nসাইলাস তোমাৰ দৰে এটা প্ৰকাণ্ড শিলৰ আগত আহি মুৰ দোৱাইছো ।\nকি খুজিম তোমাক ?\nমা - দেউতা এতিয়াও চলিব পৰা হৈ আছে ।\nএসাজো লঘোনে নপৰাকে জীৱনৰ ত্ৰিছ বছৰ পাৰ হ'ল ।\nনিজৰ ভৰিৰ খোজত তোমাৰ ওচৰলৈ আহিব পাৰো ।\nক'লা চামৰাক ৰং বিৰঙৰ কাপোৰেৰে ঢাকি ৰাখিব পাৰিছো ।\nআৰুনো কি লাগিছে মোক ?\nযে তোমাৰ ওচৰলৈ দৌৰি আহিম ?\nপূৱাৰাতিৰ ঘুমটি এৰি পাহাৰত উঠিম ?\nসেয়ে মই নাস্তিক হ'লো ভগৱান । তোমাৰ প্ৰয়োজন নাই ।\nতুমি বুকুত শিপাইছা । তথাপি মোক ভালনোপোৱা !\nতুমি লগত লগ হৈ ফুৰিছা । তথাপি মোৰ নোহোৱা !\nআজিলৈ ৰাখিছো ভগৱান ।\nযাৰ তোমাক প্ৰয়োজন, তুমি গৈ তেওঁৰ হোৱা ।।


'দুপেগ খাওক আৰু শুই যাওক...', মন্ত্ৰীৰ উপদেশে লগাইছে তোলপাৰ -\nHomeৰাষ্ট্ৰীয়'দুপেগ খাওক আৰু শুই যাওক...', মন্ত্ৰীৰ উপদেশে লগাইছে তোলপাৰ\nডিজিটেল ডেস্কঃ নিচাজাতীয় দ্ৰব্যই ধ্বংসৰ গৰাহলৈ ঠেলিছে দেশৰ একাংশ লোকক। বিশেষকৈ যুব প্ৰজন্ম ইয়াৰদ্বাৰা বাৰুকৈয়ে প্ৰভাৱিত হোৱা পৰিলক্ষিত হৈছে। দুপেগ নধৰিলে যেন টোপনিয়ে নাহে বহুতৰ!\nসমাজ সচেতন লোক তথা কিছুসংখ্যক ৰাজ্যৰ চৰকাৰে মদ নিবাৰণৰ ক্ষেত্ৰত বিভিন্ন পদক্ষেপ লোৱাৰ সময়তে এগৰাকী মন্ত্ৰীৰ বক্তব্যই সৃষ্টি কৰিছে প্ৰতিক্ৰিয়াৰ। চত্তিছগড়ৰ মুখ্যমন্ত্ৰী ভুপেশ বাঘেলে ৰাজ্যখনত মদ নিবাৰণৰ বাবে চেষ্টা চলাই থকাৰ বিপৰীতে তেওঁৰে মন্ত্ৰীসভাৰ এগৰাকী মন্ত্ৰীয়ে মদ খাবলৈ উপদেশ দিছে জনতাক।\nভুপেশ বাঘেল চৰকাৰৰ মহিলা আৰু শিশু কল্যাণ মন্ত্ৰী অনিলা ভেডিয়াই মদ খাবলৈ উপদেশ দিয়া এক ভিডিঅ’ ভাইৰেল হৈ পৰিছে। ভেডিয়াই পুৰুষসকলক অলপ অচৰপ সুৰাপান কৰি শুই যাবলৈ উপদেশ দিছে যাতে মহিলাসকল চাপমুক্ত হৈ থাকিব পাৰে। মন্ত্ৰীগৰাকীৰ মতে গোটেই দিন ঘৰুৱা কাম কৰি কৰি মহিলাসকল ভাগৰুৱা হৈ পৰে গতিকে পুৰুষসকলে কম পৰিমাণৰ সুৰাপান কৰি শুই যাব লাগে যাতে মহিলাসকলে বেছি অত্যধিক চাপ ল’বলগীয়া নহয়। এই আচহুৱা উপদেশ আগবঢ়োৱাৰ লগে লগে অনিলা ভেডিয়া যথেষ্ট সমালোচনাৰ সন্মুখীন হয়। ভেডিয়াৰ বিতৰ্কিত ভিডিঅ’ ইতিমধ্যে ছ’চিয়েল মিডিয়াত ভাইৰেল হৈ পৰিছে।\nবুধবাৰে বালোদ জিলাৰ সিংহোলা গাৱঁত উপস্থিত হৈ মন্ত্ৰীগৰাকীয়ে মহিলাসকলৰ পৰা সুৰা সম্পৰ্কীয় বহু অভিযোগ লাভ কৰিছিল। চৰকাৰে গঞা ৰাইজক ফটিকা উৎপাদনৰ অনুমতি দিয়াৰেপৰা ইয়াৰ সেৱনৰ মাত্ৰা বাঢ়ি যোৱা বুলিও গাঁওখনৰ বহুসংখ্যক মহিলাই অভিযোগ উত্থাপন কৰে। ঘৰ-পৰিয়াল চম্ভালিবলগা হোৱা মহিলাসকলে ইয়াৰ বাবে অত্যধিক মানসিক চাপ পোৱা বুলি অভিহিত কৰি ভেডিয়াই গাঁৱৰ পুৰুষসকলক কয়, ‘থোৰি থোৰি পি লিয়া কৰো অউৰ চো যায়া কৰো(অলপ অলপ সুৰাপান কৰা আৰু শুই যোৱা)’।\nঅৱশ্যে পৰৱৰ্তী সময়ত মন্ত্ৰীগৰাকীয়ে ঘটনা সংক্ৰান্তত স্পষ্টীকৰণ দি কয় যে, তেওঁৰ বক্তব্যক ভুলকৈ উপস্থাপন কৰা হৈছে। এয়া এক ৰাজনৈতিক অভিসন্ধি বুলিও কয় ভেডিলাই। ‘মই সুৰাসক্ত লোকসকলক কমকৈ সুৰাপান কৰিবলৈহে কৈছিলোঁ’, অনিলা ভেডিয়া।\nPrevious articleবিজ্ঞানৰ যুগত তন্ত্ৰ-মন্ত্ৰ, ‘আলৌকিক শক্তি’ৰে অপহৰণ বিশেষভাৱে সক্ষম যুৱতীক!\nNext articleদেউতা আমি আহিছোঁ… আইচিইউত যোছেফৰ মাতৃহাৰা নাবালক পুত্ৰ, কিদৰে কৰিছে পিতৃৰ পৰিচৰ্যা?


জুবিন গাৰ্গে লিখিলে- 'Nooooo CAB .we wl destroy it'\nForum opposes 25% re-verification of NRC\nT8 Digital Desk – 28-Sep-20 @ 18:34\nForum said that such large-scale verification after an expenditure of 1600 crores and unrelenting work of 55000 employees seems undesirable.\nT8 Digital Desk – 28-Sep-20 @ 18:13\nSarania said that out of the total 3082 villages of the BTC, there are more than 1000 villages where the presence of Bodo residents is nil.\nজুবিন গাৰ্গে লিখিলে- ‘Nooooo CAB .we wl destroy it’\nজুবিন গাৰ্গৰ এই পোষ্ট মূহুৰ্তৰ ভিতৰতে লাইক, শ্বেয়াৰ, কমেণ্টেৰে উপচি পৰে\nUpdated: 8-Dec-19 @ 11:34\nPhoto Credit : @Zubeen Garg\nকেবৰ বিৰোধিতা কৰাৰ বাবেই ডিব্ৰুগড় চৌকিডিঙীত জিলা প্ৰশাসনে বাতিল কৰিলে জুবিন গাৰ্গৰ সংগীতানুষ্ঠান। এই ঘটনাৰ ৰাজ্যজুৰি হয় তীব্ৰ প্ৰতিক্ৰিয়া। উল্লেখ্য যে আৰম্ভণিৰে পৰা কেবৰ বিৰুদ্ধে মাত মাতি আহিছে অসমৰ হাৰ্টথ্ৰৱগৰাকীয়ে। কোনোপধ্যই অসমৰ জনসাধাৰণে কেব মানি নলয় বুলি হুংকাৰ দি আহিছে জুবিন গাৰ্গে।\nNooooo CAB .we wl destroy it\nPosted by Zubeen Garg on Saturday, December 7, 2019\nসংগীতানুষ্ঠান বাতিল হোৱাৰ পিছত দেওবাৰে পুৱাতেই জুবিন গাৰ্গে নিজৰ ফেচবুক পেজত নিজৰ এখন ফটো আপল’ড কৰে। হাতত এখন গীটাৰ লৈ মঞ্চত গীত পৰিৱেশন কৰি থকা ফটোখনত জুবিন গাৰ্গে কেপশ্বন দিছে- Nooooo CAB .we wl destroy it ( কেব মানি নলও.. আমি এয়া ধ্বংস কৰিম)। জুবিন গাৰ্গৰ এই পোষ্ট মূহুৰ্তৰ ভিতৰতে লাইক, শ্বেয়াৰ, কমেণ্টেৰে উপচি পৰে। ছচিয়েল মিডিয়াত ভাইৰেল হৈ পৰিছে এতিয়া জুবিন গাৰ্গৰ এই পোষ্ট।\n8-Dec-19 @ 11:09


ফাগুণ : সঞ্জীৱনী পাঠক - মণিকূট\nHomeগল্পগুচ্ছফাগুণ : সঞ্জীৱনী পাঠক\nFebruary 15, 2019 rdcpb গল্পগুচ্ছ 0\nচকুপানীখিনিয়ে কোঠাটোৰ পোহৰখিনি ঢাকি পেলাইছে ৷ বিচনাত লেপেট খাই পৰি ৰোৱা তাইৰ জ্বৰীয়া দেহাৰ তপত হাতখনেৰে তাতোকৈ তপত চকুপানীখিনি মচি পেলোৱাৰ বৃথা চেষ্টা এটা চলাই আছে ৷ চকু দুটা মুদি ফোনৰ সিপাৰৰ উশাহকেইটাৰ কথা মনত পেলাই তাই ভাবিছে ইমান ভালপোৱা থাকিও কেনেকৈ একেবাৰতে ৰঙহীন হৈ যায় পৃথিৱী? দিনটোত দুঘন্টাৰ কাৰণেও মাতষাৰ নুশুনিলে থাকিব নোৱাৰা ছোৱালীজনীয়ে কেনেকৈ শিকি পেলায় ঘন্টাৰ পাছত ঘন্টা ধৰি শিল হৈ পৰি থাকিবলৈ ! প্ৰাণভৰি ভালপোৱা মানুহজনৰ নামত আগবঢ়োৱা প্ৰতিটো খোজেই এতিয়া বিচাৰি থাকে আনখন হাত ৷ আঙুলিকেইটাৰ মাজত খাপ খাই ৰোৱা আঙুলিকেইটা এনেদৰে মিছা হ’ব বুলি সপোনতো ভবা নাছিল তাই ৷ নিজকেই কেতিয়াবা ইমানখিনি বিশ্বাস কৰা নাছিল যিমান বিশ্বাস সেই উশাহকেইটাক কৰিছিল।\nকঁপালত চেঁচা পৰশ এটা পাইও চকুদুটা মুদি এ থাকিল তাই। জানে,মাকে জ্বৰটো জুখি চাইছে। হঠাৎ তপত চকুপানীখিনি কাৰোবাক চুবলৈ দিবলৈ তীব্ৰ ইচ্ছা এটা হ’ল তাইৰ,আপোনা আপুনি হাতখন উঠি গ’ল আকৌ সেইখিনি মচি দিবলৈ।\nবিষ এটাত কেঁকাই উঠিল,কেঁকনিটো অলপ বেছি জোৰকৈয়ে ওলাইছিল হ’বলা । দেহাটো বিষাইছিল তাইৰ, কেঁকনিটো কিন্তু ভিতৰৰ কোনোবাখিনিৰ পৰাহে উজাই আহিছিল ৷\nউশাহকেইটা পৃথক হোৱাৰ পৰাই গোটেইকেইটা ৰাতি তিতি আছে তাই চকুপানীখিনিত,মাজে মাজে এটা অস্ফূট কেঁকনি ৷ ৰাতি তাইৰ লগত একেলগে শোৱা ভনীয়েকৰ হাতখনত খামুচি ধৰে তাই ৷ হাত এখনৰ অবিহনে খোজটো দিব নোৱাৰেই তাই কোনোমতে ৷\nমাজৰাতি ওলাই গৈ বহি থাকে ৰঙহীন ছোৱালীজনী। তাই ভাবি থোৱা শেৱালিফুলীয়া ৰাতিটোৰ কথা মনত পৰে। নীলা শাৰীখনলৈ মনত পৰিলে এনেয়ে গাটোত এবাৰ হাত ফুৰাই চায় তাই। তেতিয়াই ক’ব নোৱাৰাকৈয়ে চকুপানীখিনিয়ে পুনৰ আন্ধাৰ কৰে আন্ধাৰ সময়খিনি। আন্ধাৰখিনি পোহৰ হোৱালৈ বহি থাকে তাই বাহিৰতে । ইতিমধ্যে তপত হৈ থকা দেহাটোও স্বাভাৱিক উষ্ণতালৈ আহে আৰু চকুপানীখিনি গালতে শুকায়।\nইমানদিনে হেঁপাহেৰে আঙুলিৰ মূৰত গণি থকা দিনটোৰ কথা তাইৰ মনত পৰে ৷ পহিলা ফাগুণৰ পুৱাটো তাই ৰঙহীন হৈ বহি থাকে বাৰান্দাত। কৃষ্ণচূড়াৰ ৰঙাখিনিয়ে এইবাৰ হয়তো তাইৰ সৈতেই উচুপি ফুলিব আৰু সেই উচুপনিখিনিয়ে ৰঙকো আমনি কৰিব প্ৰতিটো ফাগুণতেই !!!\nস্নাতক চতুৰ্থ ষাণ্মাসিক\n475 475Shares 44Shares\n44 44Shares 44Shares\n216 216Sharesবেহেলা: অৰিন্দম শইকীয়া, দশম শ্ৰেণী আৰু তবলা: অৰিজিৎ শইকীয়া, ষষ্ঠ শ্ৰেণী, আৰ্মী পাব্লিক স্কুল, ডিনজান, ডিব্ৰুগড়৷ 44Shares\nhttps://m.facebook.com/story.php?story_fbid=2235075576520331&id=100000537303650 [এই শিতানত প্ৰকাশিত লেখাসমূহ সম্পাদনা কৰা নহয়] 44Shares\nমণিকূট প্ৰাংগণ (28,313)


মনৰ কথাঃ অসমীয়া ক্ষুদ্ৰ ব্যৱসায়ী-উদ্যমী-শিল্পী সকলক অৰ্থনৈতিক দুৰৱস্থাৰ পৰা উদ্ধাৰ কৰিব কোনে? :: অজন্ত কুমাৰ বৰা - অসমীয়াৰ সুখ-দুখ\nHome AJANTA MONOR KATHA MONOR-KATHA RECENT অজন্ত-কুমাৰ-বৰা মনৰ কথা মনৰ-কথা মনৰ কথাঃ অসমীয়া ক্ষুদ্ৰ ব্যৱসায়ী-উদ্যমী-শিল্পী সকলক অৰ্থনৈতিক দুৰৱস্থাৰ পৰা উদ্ধাৰ কৰিব কোনে? :: অজন্ত কুমাৰ বৰা\nমনৰ কথাঃ অসমীয়া ক্ষুদ্ৰ ব্যৱসায়ী-উদ্যমী-শিল্পী সকলক অৰ্থনৈতিক দুৰৱস্থাৰ পৰা উদ্ধাৰ কৰিব কোনে? :: অজন্ত কুমাৰ বৰা\nxukhdukh.com August 03, 2021 AJANTA, MONOR KATHA, MONOR-KATHA, RECENT, অজন্ত-কুমাৰ-বৰা, মনৰ কথা, মনৰ-কথা,\nঅসমীয়া ক্ষুদ্ৰ ব্যৱসায়ী-উদ্যমী-শিল্পী সকলক অৰ্থনৈতিক দুৰৱস্থাৰ পৰা উদ্ধাৰ কৰিব কোনে?\nসম্প্ৰতি সমগ্ৰ ভাৰতৰ লগতে অসমতো কাল কৰ'নাৰ দ্বিতীয় ঢৌৰ ব্যাপক সংক্ৰমণ অব্যাহত আছে। এই মহামাৰীয়ে এপ্ৰিল - মে' এই দুটা মাহতে ৰাজ্যখনৰ দুহাজাৰ লোকৰ প্ৰাণ কাঢ়ি নিছে বুলি চৰকাৰী তথ্যতে প্ৰকাশ পাইছে । ইতিমধ্যে গ্ৰামাঞ্চলৰ উপৰি অসমৰ চাহ বাগিচাসমূহলৈও এই মহামাৰীৰ দ্বিতীয় ঢৌ প্ৰসাৰিত হৈছে। অসমৰ দৰে প্ৰান্তীয় ৰাজ্য এখনৰ স্বাস্থ্য খণ্ডৰ আন্ত: গাঁথনি বৰ উন্নত নহয় । সেয়ে উপযুক্ত চিকিৎসা বা সময়মতে চিকিৎসা প্ৰদান কৰিব নোৱাৰাৰ বাবেও অসমত মৃত্যুৰ হাৰ বৃদ্ধি হৈছে বুলি সচেতন মহলে কোৱাকুই কৰিছে। এতিয়াও অসমৰ স্বাস্থ্য খণ্ডত বিছনা, আইচিইউ বা অনান্য সুবিধা সন্তোষজনক নহয়।\nকাল কৰ'নাই অসমৰ শিক্ষা- সংস্কৃতি- সাহিত্য , ব্যৱসায়- বাণিজ্য- কৃষি আদি সকলো ক্ষেত্ৰলৈকে গভীৰ সংকট নমাই আনিলে । শিক্ষানুষ্ঠানসমূহ প্ৰায় দুবছৰৰ বন্ধ হৈ আছে । কণমানি ছাত্ৰ-ছাত্ৰীসকলৰ ভৱিষ্যৎ অন্ধকাৰৰ দিশে গতি কৰিছে । একাংশ শিক্ষাৰ্থীয়ে অনলাইনৰ জড়িয়তে শিক্ষা গ্ৰহণ কৰিছে যদিও অংকুৰ , মুকুল বা প্ৰথম শ্ৰেণীৰ শিক্ষাৰ্থীসকলক লৈ অভিভাৱকসকলৰ লগতে শিক্ষক-শিক্ষয়িত্ৰীসকলো বিমোৰত পৰিছে । তদুপৰি এটা এণ্ড্ৰইড ফোনৰ অভাৱত দৰিদ্ৰ সীমাৰেখাৰ তলৰ বহু পৰিয়ালৰ শিক্ষাৰ্থীয়ে অনলাইনৰ জৰিয়তে শিক্ষা গ্ৰহণ কৰিব পৰা নাই। এনে শিক্ষাৰ্থীসকল মানসিকভাবে ভাগি পৰিছে, হতাশা আৰু হীনমন্যতাত ভুগিছে । অথচ ইয়াক লৈ ৰাজ্যৰ শিক্ষা বিভাগ মুঠেও উদ্বিগ্ন নহয়।\nউল্লেখ্য যে ৰাজ্য চৰকাৰৰ শিক্ষা বিভাগে প্ৰথমে আগষ্ট মাহত মেট্ৰিক পৰীক্ষা অনুষ্ঠিত কৰা হ'ব বুলি ঘোষণা কৰিছিল যদিও শেহতীয়াকৈ আছু , এবছুকে ধৰি বহুকেইটা সংগঠনৰ সৈতে আলোচনা কৰি পৰীক্ষা বাতিল কৰা সিদ্ধান্ত গ্ৰহণ কৰি ইতিমধ্যে ফলাফল ঘোষণা কৰিছে। শিক্ষা বিভাগৰ এনে সিদ্ধান্তৰ ফলত শিক্ষাৰ্থীসকলৰ মাজত হাঁহাকাৰ লাগিছে। এইবাৰ প্ৰায় ৯৩ শতাংশই মেট্ৰিক পাছ কৰিছে, পিছে তাৰ পাছত নাম লগাবলৈ উচ্চতৰ মাধ্যমিকৰ ইমান ছীট আছেনে বুলিও প্ৰশ্ন উঠিছে। এতিয়া উচ্চতৰ মাধ্যমিকত জুনিয়ৰ কলেজত প্ৰাইভেটত পঢ়াৰ বাবে 'বজাৰ চাহিদা'ই শীৰ্ষস্তৰ চুব। কিন্তু প্ৰাইভেট স্কুল-কলেজক চৰকাৰে নিয়ন্ত্ৰণ কৰিব নোৱাৰে বুলি দিয়া শিক্ষামন্ত্ৰীৰ ভ্ৰাষ্যৰ পাছত, এতিয়া বেছি ভাগ ছাত্ৰ-ছাত্ৰীয়েই মাচুলৰ কেকোঁৰা চেপাঁত সোমাব লগীয়া হব বুলিও এক চিন্তাৰ প্ৰৱাহৰ সৃষ্টি হৈছে। জনসাধাৰণৰ অৰ্থনৈতিক দুৰৱস্থাৰ মাজত এতিয়া শিক্ষা মাচুলো এক প্ৰত্যাহ্বান হৈ উঠিছে।\nসাহিত্য তথা সংবাদ জগতখনতো কাল কৰ'নাই নেতিবাচক প্ৰভাৱ পেলালে। অসম সাহিত্য সভাকে ধৰি অনান্য সাহিত্য সভা তথা সাহিত্য সম্পৰ্কীয় সংগঠনসমূহে এটা বছৰৰো অধিক সময় কোনো বৌদ্ধিক কাৰ্যসূচী , আলোচনা সত্ৰ ৰূপায়ণ কৰিব পৰা নাই । অসম সাহিত্য সভাৰ নতুন কাৰ্য নিৰ্বাহকে মাত্ৰ তিনিটামান কাৰ্যসূচীহে ৰূপায়ণ কৰিব পাৰিলে। অনলাইনৰ জৰিয়তে যি দুই এটা কাৰ্যসূচী ৰূপায়ণ কৰিছে সেইসমূহ কাৰ্যসূচীত নিৰ্দিষ্ট কেইগৰাকীমান লোকেহে অংশগ্ৰহণ কৰিব পাৰে। সাধাৰণ সাহিত্য সেৱক বা সাহিত্যপ্ৰেমীসকলে আজি বহুদিন ধৰি কোনো অনুষ্ঠানত অংশগ্ৰহণ কৰিব পৰা নাই। অসমৰ বিভিন্ন জিলাৰ শাখা সভাসমূহেও কোনো কাৰ্যসূচী আয়োজন কৰিব পৰা নাই। চাৰিওফালে যেন এক বিৰাট বৌদ্ধিক শূন্যতাই বিৰাজ কৰিছে। ইয়াৰ সমান্তৰালভাবে গ্ৰন্থ প্ৰকাশন উদ্যোগলৈও স্থবিৰতা নামি আহিছে। কিতাপৰ বিপণীবোৰ, ছপাশালবোৰ প্ৰায় বন্ধ হৈ পৰাৰ উপক্ৰম হৈছে । প্ৰকাশকসকলৰ অৱস্থাও তথৈবচ। কিতাপৰ বিক্ৰীৰ হাৰ ক্ৰমশ: নিম্নগামী হৈছে। তদুপৰি সংবাদ পত্ৰসমূহৰ প্ৰচলনৰ সংখ্যাও কমি আহিছে । বহু পাঠকে বাতৰি কাকত ল'বলৈ এৰিয়েই দিছে। একাংশ কাকত গোষ্ঠীয়ে দেওবৰীয়া পৰিপূৰিকা প্ৰকাশ কৰিবলৈ বাদ দিছে সাংবাদিক তথা সংবাদ কৰ্মীসকলক দা- দৰমহা দিয়াৰ ক্ষেত্ৰতো অসুবিধাৰ সন্মুখীন হৈছে কাকত কৰ্তৃপক্ষ । শেহতীয়াকৈ হতাশা আৰু অৰ্থনৈতিক চাপৰ বাবে ছপাশালৰ মালিক এগৰাকীৰ আত্ম-হত্যাৰ খবৰেও অসমীয়া ব্যৱসায়ীৰ মনৰ চাপ দুখ লগাকৈ উদঙাই দেখুৱাইছে।\nভ্ৰাম্যমাণৰ জগতখনৰে জড়িতসকলৰ অৱস্থাও দিনক দিনে শোচনীয় হৈ পৰিছে । কেৱল অভিনয়কে নিছা আৰু পেছা হিচাপে গ্ৰহণ কৰি অহা ভ্ৰাম্যমাণৰ শিল্পীসকলৰ অৱস্থা আজি দুখজনক। বছৰ বছৰ অভিনয় কৰি অহা এইসকল লোকে এতিয়া পেটৰ তাড়নাত যিকোনো কাম কৰিবও নোৱাৰে । এইসকলে এতিয়া মাথোঁ ভালদিন অহালৈ বৰ আশাৰে অপেক্ষা কৰি আছে। শিল্পীসকলৰ উপৰি ভ্ৰাম্যমাণ জগতখনৰ সৈতে আৰু অনেক লোক জড়িত হৈ থাকে । সেইসকল লোকে এতিয়া কিদৰে জীৱন নিৰ্বাহ কৰিছে সেই কথাও ভাবিব লগীয়া । তদুপৰি কুটিৰ শিল্প , ভাওনাৰ সৈতে জড়িত কলা কুশলীসকলৰ জীৱনলৈও নামি আহিছে ঘোৰ অন্ধকাৰ। সাংঘাটিক বিপদৰ সন্মুখীন হৈছে এইসকল লোক।\nদুবেলা দুসাঁজ খাই জীৱন নিৰ্বাহ কৰা বহু কৃষকলৈ ক'ৰনাই ঘোৰ অমানিশা নমাই আনিলে । অৰ্থনৈতিক ভাবে পিচ পৰা এই শ্ৰেণীৰ কৃষকে উৎপাদিত সামগ্ৰী বিক্ৰীৰ বাবে এতিয়া হাহাকাৰ কৰিব লগা হৈছে । এখন উপযুক্ত বজাৰ তথা শীতলীকৰণ ভঁৰালৰ অভাৱত উৎপাদিত সামগ্ৰী তলীতে গেলি গৈছে। অৱশ্যে উৎপাদিত সামগ্ৰী বিক্ৰীৰ ক্ষেত্ৰত অসমৰ কৃষক ৰাইজ যাতে বজাৰৰ অসুবিধাৰ সন্মুখীন নহয়, তাৰ প্ৰতি লক্ষ্য ৰাখি ৰাজ্য চৰকাৰে জিলা পৰ্যায়ত জিলা কৃষি বিষয়াৰ তত্বাৱধানত এটাকৈ নিয়ন্ত্ৰণ কক্ষৰ ব্যৱস্থা কৰিছে। অনুমোদিত বিক্ৰেতাসকলৰ সৈতে সংযুক্ত হৈ উৎপাদিত শস্য তথা ফল-মূল বিক্ৰীৰ বাবে কৃষক ৰাইজ আৰু ব্যৱসায়ীসকলে জিলা কৃষি বিষয়াৰে যোগাযোগ কৰিব পাৰিব বুলি অৱগত কৰিছে ।\nইফালে গভীৰ সংকটৰ সন্মুখীন হৈছে ক্ষুদ্ৰ ব্যৱসায়ীসকল। ডিটিপি চেণ্টাৰ, জেৰক্স চেণ্টাৰ, সৰু ছপাশাল, স্কীণ প্ৰিণ্টিং, অতি ক্ষুদ্ৰ থলুৱা বস্ত্ৰ বিপণী, ক্ষুদ্ৰ অসমীয়া গহনা বিপণী, টেইলৰিং, ফাষ্টফুড, টেণ্ট হাউচ, কল চেণ্টাৰ, চাহ দোকান , চেলুন আদিৰ দৰে ব্যৱসায় কৰা সৰু সৰু ব্যৱসায়ীসকলৰ অৱস্থা বৰ্তমান অতি শোচনীয় হৈ পৰিছে ৷ এই ক্ষুদ্ৰ ব্যৱসায়ীসকলৰ ব্যৱসায় অনিৰ্দিষ্ট কাললৈ স্তব্ধ হৈ যোৱা পৰিলক্ষিত হৈছে। তদুপৰি এই ব্যৱসায়সমূহ পুনৰ চলাৰো সম্ভাৱনা নিচেই কম ৷ কাৰণ এই ব্যৱসায়সমূহৰ কিছু সংখ্যক ব্যৱসায় স্কুল-কলেজ, ধৰ্মীয়-সামাজিক অনুষ্ঠান তথা সভা-সমিতি, বিয়া-সবাহ আদিৰ ওপৰতে নিৰ্ভৰ কৰি চলি আহিছিল । এই ব্যৱসায়ীসকলৰ একাংশই বেংক আদিৰ পৰা ঋণ লৈ ব্যৱসায় আৰম্ভ কৰিছিল যদিও বৰ্তমান ঋণৰ মাহেকীয়া কিস্তি, দোকান ভাড়া, বিদ্যুৎ বিল পৰিশোধ কৰিব লগা হোৱাৰ বাবে এওঁলোকৰ অৱস্থা পানীত হাঁহ নচৰাৰ দৰে হৈছে ৷ গভীৰ সংকটত এইসকল ব্যৱসায়ী, এওঁলোকৰ সন্মুখত গভীৰ প্ৰত্যাহ্বান আহি পৰিছে। তদুপৰি ব্যক্তিগত গাড়ী চালক, বাদ্য যন্ত্ৰ শিল্পী, শিপিনী, ব্যক্তিগত চিকিৎসকসকলৰ সহায়কাৰী, হোটেল-বাৰৰ কৰ্মচাৰী আদিৰে জড়িত যুৱক-যুৱতীসকলৰ অৱস্থাও তথৈবচ। আনহাতে ৰাজ্যৰ কিছু প্ৰান্তত সিঁচৰতি হৈ থকা যৌন কৰ্মীসকলো ক'ভিডসৃষ্ট পৰিৱেশৰ বাবে ভীষণ সমসাৰ সন্মুখীন হৈছে। যৌনকৰ্মীসকলৰ এনে সমস্যাক লৈ শিলচৰৰ দেৱজিৎ গুপ্তা নামৰ এজন লোকে দাখিল কৰা ৰাজহুৱা স্বাৰ্থজড়িত আবেদনৰ ভিত্তিত ৰুজু হয় এক গোচৰ আৰু উক্ত আবেদনৰ ভিত্তিত ২৮/২০২১ নম্বৰৰ গোচৰৰ শুনানি গ্ৰহণ কৰি গুৱাহাটী উচ্চ ন্যায়ালয়ে যৌন কৰ্মী সকলক নিত্য ব্যৱহাৰ্য সামগ্ৰী যোগান ধৰাৰ নিৰ্দেশ দিয়ে বুলি সংবাদ মাধ্যমৰ পৰা জানিব পাৰিছো ।\nইতিমধ্যে হিমন্ত বিশ্ব শৰ্মা নেতৃত্বাধীন চৰকাৰখনে এমাহ অতিক্ৰম কৰিছে। ক'ভিডসৃষ্ট পৰিস্থিতিৰ ফলত ক্ষতিগ্ৰস্ত লোকসকলৰ বাবে চৰকাৰৰ নিশ্চয় কৰণীয় আছে। মুখ্য মন্ত্ৰী শিশু আঁচনিৰ দৰে অভিলাষী আঁচনি ৰূপায়ণ কৰিবৰ বাবে সিদ্ধান্ত গ্ৰহণ কৰা চৰকাৰখনে এইসকল লোকৰ বাবে এই পৰ্যন্ত চৰকাৰখনে কোনো কল্যাণকামী আঁচনি ঘোষণা কৰা পৰিলক্ষিত হোৱা নাই । অথচ নতুন চৰকাৰখনৰ প্ৰথমখন কেবিনেট বৈঠকতে কৰ'না বা লকডাউনৰ বাবে ক্ষতিগ্ৰস্থ হোৱাসকলক ক্ষতি পূৰণ দিয়াৰ বাবে আলোচনা হৈছিল । কিন্তু আজিৰ তাৰিখলৈকে এই বিষয়ে পুনৰ আলোচনা হোৱা পৰিলক্ষিত হোৱা নাই । চৰকাৰে এইসমূহ লোকৰ বাবে কিছু আঁচনি গ্ৰহণ কৰি এইধৰণৰ লোকসকলক জীয়াই থাকিবলৈ সুবিধা প্ৰদান কৰক । কেৱল ৰাজনৈতিক চমক দিলেই সংকট দূৰ নহয় । ভৱিষ্যৎ সুৰক্ষিত হোৱাকৈ শিক্ষাৰ্থীসকলৰ মূল্যাংকন কৰাৰ বাবে চিন্তা চৰ্চা কৰক । শিক্ষাৰ্থীসকল আমাৰ সম্পদ। এই সন্দৰ্ভত ৰাজ্যখনৰ বিভিন্ন ক্ষেত্ৰৰ বিশিষ্ট লোকসকলৰ সৈতে চৰকাৰ আলোচনাত মিলিত হৈ সমাধান সূত্ৰ উলিয়াব পাৰে।\nপ্ৰচাৰকামিতাতকৈ কামত গুৰুত্ব দি চৰকাৰখনে কোভিড পৰিস্থিতিত হাহাকাৰ কৰি উঠা সকলো শ্ৰেণীৰ মানুহৰ মংগলৰ বাবে কাম কৰক। অসমীয়া ক্ষুদ্ৰ-ব্যৱসায়ী, শিল্পী, উদ্যমী সকলোকে এই অৰ্থনৈতিক দুৰৱস্থাৰ কৰাল গ্ৰাসৰ পৰা উদ্ধাৰ কৰিবলৈ বাস্তৱিক পৰিকল্পনা যুগুত কৰি ব্যৱস্থা লওক। তাৰ অবিহনে হতাশাৰ ছাঁবোৰ যে অচিৰেই মানসিকভাৱে ভাঙি পেলোৱা ধুমুহালৈ পৰ্যবসিত হব, সেই কথাও কিন্তু নিশ্চিত।\nলেখক এগৰাকী কবি-সাংবাদিক। তেখেতৰ প্ৰকাশিত লেখাবোৰৰ একত্ৰ লিংকঃ https://www.xukhdukh.com/search/label/AJANTA\nTags # AJANTA # MONOR KATHA # MONOR-KATHA # RECENT # অজন্ত-কুমাৰ-বৰা # মনৰ কথা # মনৰ-কথা\nLabels: AJANTA, MONOR KATHA, MONOR-KATHA, RECENT, অজন্ত-কুমাৰ-বৰা, মনৰ কথা, মনৰ-কথা


শান্তি ন'বেল বঁটা - অসমীয়া ৱিকিপিডিয়া\nশান্তি ন'বেল বঁটা\nনৰৱেৰ নবেল কমিটি, আলফ্ৰেড নবেলৰ হৈ\nআটাইতকৈ বেছি পুৰস্কাৰ\nশান্তি নবেল বঁটা(ইংৰাজী: Nobel Peace Prize) হৈছে চুইডেনৰ উদ্যোগপতি, আৱিষ্কাৰক আৰু অস্ত্ৰ-শস্ত্ৰ (সামৰিক অস্ত্ৰ আৰু সঁজুলি) নিৰ্মাতা আলফ্ৰেড নবেলৰ দ্বাৰা স্থাপিত পাঁচটা নবেল বঁটাৰ মাজত এটা। বাকি চাৰিটা বটা হৈছে ৰসায়ন বিজ্ঞান, পদাৰ্থ বিজ্ঞান, চিকিৎসা বিজ্ঞান, আৰু সাহিত্য ন'বেল বঁটা। ১৯০১ চনৰ মাৰ্চ মাহৰ পৰা, যিসকলে ৰাষ্ট্ৰসমূহৰ মাজত ভ্ৰাতৃত্বৰ বাবে, আৰু শান্তি অনুষ্ঠিত আৰু প্ৰচাৰৰ বাবে সৰ্বাধিক কাম কৰি আহিছে, তেওঁলোকক বছৰি (কিছু ব্যতিক্ৰমৰ বাহিৰে) এই বটাৰে সন্মান জনোৱা হয়।\nআলফ্ৰেড নবেলৰ ইচ্ছা অনুসৰি, প্ৰাপ্তকৰ্তাক নৰৱেৰ নবেল কমিটিয়ে বাছনি কৰে, যি হৈছে নৰৱেৰ সংসদৰ দ্বাৰা নিযুক্ত পাঁচ জনীয়া এটা সমিতি। ২০২০ বৰ্ষৰ পুৰস্কাৰটো অছলʼ বিশ্ববিদ্যালয়ৰ এট্ৰিয়ামত প্ৰদান কৰা হৈছিল, য'ত ১৯৪৭-১৯৮৯ চনলৈ এই অনুষ্ঠান পতা হৈছিল; ভৱনটোত এবেল বঁটাও প্ৰদান কৰা হয়। পূৰ্বতে অছলো চিটি হল (১৯৯০-২০১৯), নৰৱেৰ নবেল ইনষ্টিটিউট (১৯০৫-১৯৪৬), আৰু সংসদ (১৯০১-১৯০৪)ত এই বঁটা প্ৰদান কৰা হৈছিল। ইয়াৰ ৰাজনৈতিক প্ৰকৃতিৰ বাবে, শান্তিৰ নবেল বঁটা, ইয়াৰ ইতিহাসৰ বেছিভাগ সময়ৰ বাবে, বহুতো বিতৰ্কৰ বিষয় হৈ আহিছে। আটাইতকৈ শেহতীয়া পুৰস্কাৰটো 2020 চনত বিশ্ব খাদ্য কাৰ্যসূচীক প্ৰদান কৰা হৈছিল; ২০২১ চনৰ পুৰস্কাৰৰ বাবে মনোনয়ন ২০২১ চনৰ জানুৱাৰীত বন্ধ হৈছে।\nআলফ্ৰেড নবেলৰ ইচ্ছা অনুসৰি, "ৰাষ্ট্ৰসমূহৰ মাজত ভ্ৰাতৃত্বৰ বাবে, স্থায়ী সৈন্যৰ বিলুপ্তি বা হ্ৰাস ৰ বাবে আৰু শান্তি কংগ্ৰেছ অনুষ্ঠিত আৰু প্ৰচাৰৰ বাবে সৰ্বাধিক বা সৰ্বশ্ৰেষ্ঠ কাম কৰাৰ বাবে এজন ব্যক্তিক শান্তি বঁটা প্ৰদান কৰা হ'ব।"  আলফ্ৰেড নবেলৰ ইচ্ছাই আৰু নিৰ্দিষ্ট কৰিব যে নৰৱেৰ সংসদৰ দ্বাৰা বাছনি কৰা পাঁচজনীয়া সমিতিয়ে এই বঁটা প্ৰদান কৰিব। ১৮৯৬ চনত নবেলৰ মৃত্যু হয়। তেওঁ এই শান্তি পুৰস্কাৰৰ কোনো শ্ৰেণীৰ বাছনি বা ব্যাখ্যা এৰি থৈ যোৱা নাছিল। যিহেতু তেওঁ এজন প্ৰশিক্ষিত ৰাসায়নিক অভিযন্তা আছিল, ৰসায়ন বিজ্ঞান আৰু পদাৰ্থ বিজ্ঞানৰ শ্ৰেণীবোৰ স্পষ্ট বিকল্প আছিল। কিন্তু শান্তি পুৰস্কাৰৰ আঁৰৰ যুক্তি কম স্পষ্ট আছিল। নৰৱেৰ নবেল কমিটিৰ মতে, আলফ্ৰেড নবেলৰ বন্ধু, শান্তি কৰ্মী আৰু পিছলৈ পুৰস্কাৰ প্ৰাপ্ত বাৰ্থা ভন চুটনাৰে "শান্তিক" এটা বিষস শ্ৰেণী হিচাপে অন্তৰ্ভুক্ত কৰাৰ সিদ্ধান্তক গভীৰভাৱে প্ৰভাৱিত কৰিছিল।\nকিছুমান পণ্ডিতে কয় যে ধ্বংসাত্মক শক্তি হ্ৰাস কৰাৰ বাবে নবেলে এই বটাৰ সৃষ্টি কৰিছিল। আলফ্ৰেড নবেলৰ আৱিষ্কাৰবোৰৰ ভিতৰত আছিল ডায়নামাইট আৰু বেলিষ্টাইট, যি দুয়োটা তেওঁৰ জীৱনকালত হিংস্ৰভাৱে ব্যৱহাৰ কৰা হৈছিল। বালিষ্টাইট যুদ্ধত ব্যৱহাৰ কৰা হৈছিল। আৰু আইৰিছ জাতীয়তাবাদী সংগঠন আইৰিছ ৰিপাব্লিকান ব্ৰাদাৰহুডে ১৮৮০ ৰ দশকত ডায়নামাইট আক্ৰমণ চলাইছিল। বোফৰ্ছক লো আৰু তীখা উৎপাদকৰ পৰা অস্ত্ৰ-শস্ত্ৰ কোম্পানীলৈ পৰিৱৰ্তন কৰাতো নবেলৰ গুৰুত্বপূৰ্ণ অৱদান আছিল।\nনবেলৰ মৃত্যুৰ সময়ত নৰৱেত শান্তি বঁটা কিয় প্ৰদান কৰা হ'ব বুলি নবেলে কামনা কৰিছিল সেয়া স্পষ্ট নহয়। নৰৱেৰ নবেল কমিটিয়ে অনুমান কৰিছে যে নবেলে হয়তো নৰৱেক এই বঁটা প্ৰদানৰ বাবে অধিক উপযুক্ত বুলি বিবেচনা কৰিছিল, কিয়নো ইয়াত চুইডেনৰ দৰে একে সামৰিক পৰম্পৰা নাছিল। উল্লিখিত যে উনবিংশ শতিকাৰ শেষৰ ফালে নৰৱেৰ সংসদ মধ্যস্থতা আৰু মধ্যস্থতাৰ জৰিয়তে সংঘাত সমাধানৰ বাবে আন্তঃসংসদীয় সংঘৰ প্ৰচেষ্টাত ঘনিষ্ঠভাৱে জড়িত হৈ আছিল।\nপুৰস্কাৰ প্ৰদান[সম্পাদনা কৰক]\nশান্তিৰ নবেল বঁটা পদকৰ অভিমুখ আৰু প্ৰতিমুখ\nনৰৱেৰ নবেল কমিটিৰ অধ্যক্ষই প্ৰতি বছৰে ১০ ডিচেম্বৰত (নবেলৰ মৃত্যুবাৰ্ষিকী) নৰৱেৰ ৰজাৰ উপস্থিতিত শান্তিৰ নবেল বঁটা প্ৰদান কৰে। শান্তি বঁটা হৈছে ষ্টকহোমত প্ৰদান নকৰা একমাত্ৰ নবেল বঁটা। নবেল বঁটা বিজয়ীজনে পুৰস্কাৰৰ পৰিমাণ নিশ্চিত কৰা ডিপ্লোমা, এটা পদক আৰু এখন নথি লাভ কৰে।  ২০১৯ চনলৈকে এই পুৰস্কাৰৰ মূল্য আছিল ৯ মিলিয়ন এছইকে। 1990 চনৰ পৰা, অছলো চিটি হলত শান্তিৰ নবেল বঁটা প্ৰদান অনুষ্ঠান অনুষ্ঠিত হয়।\n১৯৪৭ চনৰ পৰা ১৯৮৯ চনৰ ভিতৰত অছলো চিটি হলৰ পৰা কেইশ মিটাৰ দূৰত অছলো বিশ্ববিদ্যালয়ৰ আইন অনুষদৰ এট্ৰিয়ামত শান্তিৰ নবেল বঁটা প্ৰদান অনুষ্ঠান অনুষ্ঠিত হয়। ১৯০৫ চনৰ পৰা ১৯৪৬ চনৰ ভিতৰত নৰৱেৰ নবেল ইনষ্টিটিউটত অনুষ্ঠানটো অনুষ্ঠিত হয়। ১৯০১ চনৰ পৰা ১৯০৪ চনলৈ ষ্টৰ্টিং (সংসদ)ত অনুষ্ঠানটো অনুষ্ঠিত হৈছিল।\n↑ "2020 Nobel Prize Winners: Full List". The New York Times. 12 October 2020. https://www.nytimes.com/article/2020-nobel-prize-winners.html.\n↑ "The Nobel Peace Prize 1901". www.nobelprize.org. https://www.nobelprize.org/nobel_prizes/peace/laureates/1901/address.html। আহৰণ কৰা হৈছে: 29 October 2017.\n↑ "The Nobel Peace Prize 2020". 12 October 2020. https://www.nobelprize.org/prizes/peace/2020/summary/.\n↑ "The Nobel Peace Prize 1901". NobelPrize. 1972. https://www.nobelprize.org/nobel_prizes/peace/laureates/1901/address.html। আহৰণ কৰা হৈছে: 19 March 2016.\n↑ I år skal Nobels fredspris utdeles på UiO\n↑ "Hektisk nomineringsaktivitet før fredsprisfrist". Dagsavisen. 31 January 2021. https://www.dagsavisen.no/nyheter/verden/hektisk-nomineringsaktivitet-for-fredsprisfrist-1.1827991.\n↑ "Excerpt from the Will of Alfred Nobel". Nobel Foundation. https://www.nobelprize.org/alfred_nobel/will/will-full.html। আহৰণ কৰা হৈছে: 31 March 2008.\n↑ Nordlinger, Jay (20 March 2012) (en ভাষাত). Peace, They Say: A History of the Nobel Peace Prize, the Most Famous and Controversial Prize in the World. Encounter Books. পৃষ্ঠা. 24. ISBN 9781594035999. https://archive.org/details/peacetheysayhist0000nord. "parliament."\n↑ Levush, Ruth (7 December 2015). "Alfred Nobel's Will: A Legal Document that Might Have Changed the World andaMan's Legacy | In Custodia Legis: Law Librarians of Congress". blogs.loc.gov. https://blogs.loc.gov/law/2015/12/alfred-nobels-will-a-legal-document-that-might-have-changed-the-world-and-a-mans-legacy/। আহৰণ কৰা হৈছে: 12 March 2019.\n↑ "Why Norway?". The Norwegian Nobel Committee. https://www.nobelpeaceprize.org/History/Why-Norway। আহৰণ কৰা হৈছে: 11 October 2009.\n↑ What the Nobel Laureates Receive Archived 30 October 2007 at the Wayback Machine. nobelprize.org.\n↑ "Prisutdelingen | Nobels fredspris". Nobelpeaceprize.org. http://nobelpeaceprize.org/nb_NO/about_peaceprize/award_ceremony/। আহৰণ কৰা হৈছে: 13 October 2012.\n"https://as.wikipedia.org/w/index.php?title=শান্তি_ন%27বেল_বঁটা&oldid=287142"ৰ পৰা অনা হৈছে\nএই পৃষ্ঠাখন ১৯ জুলাই, ২০২১ তাৰিখে ২১:৩৭ বজাত অন্তিম সংশোধন কৰা হৈছিল।


বিজেপিত আনুষ্ঠানিক যোগদান ভূৱনেশ্বৰ কলিতাৰ – News 24 Hours\nভুৱনেশ্বৰ কলিতাই কিয় বিজেপিত যোগদান কৰিলে তাক স্পষ্ট কৰি সংবাদ মাধ্যমৰ আগত জনায় যে- ‘মই সদায় নীতিগত ৰাজনীতিত বিশ্বাস কৰি চলি আহিছো! ভাৰতবৰ্ষক সকলো দিশতে শক্তিশালী কৰাৰ বাবে ২০১৪ চনত নৰেন্দ্ৰ মোদী আৰু অমিত শ্বাহে যি প্ৰচেষ্টা হাতত লৈছিল, তাত তেওলোক সফল হৈছে | আজি ভাৰতবৰ্ষ বিশ্বৰ আগশাৰীৰ দেশসমূহৰ সমপৰ্য্যায়ৰ হৈছে; তিনি তালাক, ৩৭০কে ধৰি বিভিন্ন দিশত সফল হৈছে’।\nগুৱাহাটী, ১৯ আগষ্টঃ\nমহানগৰীৰ হেঙেৰাবাৰীস্থিত বিজেপিৰ মুখ্য কাৰ্যালয়ত ৰাজ্যসভাৰ প্ৰাক্তন সাংসদ তথা অসম প্ৰদেশ কংগ্ৰেছ কমিটিৰ প্ৰাক্তন সভাপতি ভুৱনেশ্বৰ কলিতাক দলৰ কৰ্মীসকলে বিপুলভাবে আদৰণি জনায় | সভাত ৰাজ্যৰ বিত্তমন্ত্ৰী তথা স্বাস্থ্যমন্ত্ৰী ড• হিমন্ত বিশ্ব শৰ্মা, ৰাজ্যিক বিজেপিৰ সভাপতি ৰঞ্জিত দাসসহ কেন্দ্ৰীয় মন্ত্ৰী ৰামেশ্বৰ তেলী উপস্থিত থাকে !\nযোৱা ৫ আগষ্টত কংগ্ৰেছ দল ত্যাগ কৰি ৯ আগষ্টত বিজেপি দলত যোগদান কৰা ভুৱনেশ্বৰ কলিতাই কিয় বিজেপিত যোগদান কৰিলে তাক স্পষ্ট কৰি সংবাদ মাধ্যমৰ আগত জনায় যে- ‘মই সদায় নীতিগত ৰাজনীতিত বিশ্বাস কৰি চলি আহিছো! ভাৰতবৰ্ষক সকলো দিশতে শক্তিশালী কৰাৰ বাবে ২০১৪ চনত নৰেন্দ্ৰ মোদী আৰু অমিত শ্বাহে যি প্ৰচেষ্টা হাতত লৈছিল, তাত তেওলোক সফল হৈছে | আজি ভাৰতবৰ্ষ বিশ্বৰ আগশাৰীৰ দেশসমূহৰ সমপৰ্য্যায়ৰ হৈছে; তিনি তালাক, ৩৭০কে ধৰি বিভিন্ন দিশত সফল হৈছে’।\nসেইদৰে ভুবনেশ্বৰ কলিতাই কংগ্ৰেছ দল ত্যাগ কৰি বিজেপি দলত যোগদান কৰা প্ৰসংগত ৰাজ্যৰ বিত্ত তথা স্বাস্থ্য মন্ত্ৰী ড০ হিমন্ত বিশ্ব শৰ্মাই কয় যে, ৰাজ্য সভাত ৩৭০ ধাৰাৰ ওপৰত হোৱা বিতৰ্কৰ বাবে কংগ্ৰেছ ত্যাগ কৰিছে ভুবনেশ্বৰ কলিতাই। হিমন্তৰ মতে এতিয়া শ্যমাপ্ৰসাদ মুখাৰ্জী আৰু দীনদয়াল উপাধ্যায়ৰ আদৰ্শৰে পৰিচালিত বিজেপিৰ আদৰ্শ মানি কাম কৰিব ভুবনেশ্বৰ কলিতাই।\nদেশৰ ১৮খন ৰাজ্যত নিষিদ্ধ, অথচ অসমত প্লাষ্টিক বেগৰ ব্যৱহাৰ বন্ধ কৰা হোৱা নাই কিয়?\nUnion Bank of India Announces Rejuvenation Plan for the North East


ইণ্ডিয়ান ৰিভাইচ ভাৰচন (IRV) আচামিচ - 2019 গালাতীয়া পত্র2অধ্যায়\n1 চৌদ্ধ বছৰ পাৰ হ’ল। মই বার্ণব্বাৰ সৈতে যিৰূচালেমলৈ পুনৰ গৈছিলোঁ, লগত তীতকো লৈছিলোঁ।2ঈশ্বৰৰ পৰা পোৱা প্ৰকাশিত আজ্ঞা অনুসাৰে মই তালৈ গৈছিলোঁ। যি শুভবার্তা মই অনা-ইহুদী সকলৰ মাজত প্রচাৰ কৰি থাকো, তাকে তেওঁলোকৰ আগত ব্যাখ্যা কৰিলোঁ; কিন্তু সেই ঠাইৰ গণ্য-মান্য নেতা সকলৰ ওচৰত মই সকলোবোৰ গোপনে ক’লো। মই বিচাৰিছিলোঁ, তেওঁলোকে যেন বুজিব পাৰে যে মই বৃথাই দৌৰি থকা নাই বা বৃথাই দৌৰিলোঁ বুলি যেন নাভাবে।3মোৰ সঙ্গী তীতক গ্রীক মানুহ হোৱা সত্বেও তেওঁক চুন্নৎ কৰিবলৈ বাধ্য নকৰিলে।4গুপ্তচৰৰ দৰে পঠোৱা কেইজনমান ভণ্ড খ্রীষ্টিয়ান ভাইৰ কাৰণে এনে হ’ল। খ্ৰীষ্ট যীচুৰ বিশ্বাসী হিচাপে আমাৰ যি স্বাধীনতা আছে, তাত দোষ উলিয়াবলৈ তেওঁলোক গোপনে সোমাইছিল যাতে আমাক ইহুদী ৰীতি-নীতিৰ দাস কৰিব পাৰে।5কিন্তু শুভবার্তাৰ সত্য যেন আপোনালোকৰ লগত থাকে, সেয়ে এক মুহূর্তৰ কাৰণেও সেই ভণ্ড বিশ্বাসী ভাই সকলৰ বশ্যতা স্বীকাৰ কৰি তেওঁলোকৰ বশৱর্তী নহ’লো।\n6 মণ্ডলীত যি সকল মান্যৱন্ত বুলি খ্যাত, তেওঁলোকে হ’লে মোক একোকে নজনালে। তেওঁলোক কি প্রকাৰৰ লোক আছিল, তাতে মোৰ একো প্রয়োজন নাই। ঈশ্বৰে মানুহৰ সমাদৃত বিষয়বোৰ গ্ৰহন নকৰে।7এই মান্যৱন্ত লোক সকলে দেখিলে যে ঈশ্বৰে মোক অচুন্নৎ সকলৰ ওচৰত শুভবার্তা প্রচাৰৰ দায়িত্ব দিছে, যেনেকৈ চুন্নৎ হোৱা সকলৰ ওচৰত শুভবার্তা প্রচাৰৰ দায়িত্ব পিতৰৰ ওপৰত দিছিল। 8 কিয়নো চুন্নৎ হোৱা সকলৰ প্ৰতি যি ঈশ্বৰে পিতৰৰ হৈ পাঁচনি পদৰ কার্য সাধন কৰিছে, তেওঁ অনা-ইহুদী সকলৰ কাৰণে মোৰ হৈয়ো একে পাঁচনি পদৰ কাৰ্য সাধন কৰিছে;9যেতিয়া মান্য হিচাপে খ্যাত নেতা যাকোব, কৈফা আৰু যোহনে বুজি পালে যে মই ঈশ্বৰৰ পৰা বিশেষ অনুগ্ৰহ পাইছোঁ, তেতিয়া মোক আৰু বাৰ্ণব্বাক কৰমর্দন কৰি তেওঁলোকৰ সহভাগিতাত গ্রহণ কৰিলে। তেওঁলোক ৰাজী হ’ল যে, আমি অনা-ইহুদী সকলৰ ওচৰলৈ যাম আৰু তেওঁলোক চুন্নৎ হোৱা সকলৰ ওচৰলৈ যাব; 10 তেওঁলোকৰ কেৱল মাত্র এটা অনুৰোধ আছিল যে, আমি যেন দৰিদ্র সকলৰ কথা মনত ৰাখো। অৱশ্যে, এই কার্য কৰিবলৈ ময়ো যত্নবান আছিলোঁ।\n11 কৈফা যেতিয়া আন্তিয়খিয়ালৈ আহিল, তেতিয়া মই তেওঁৰ সন্মুখতে তেওঁৰ সাৱধান কৰিলোঁ; কাৰণ তেওঁ দোষ কৰিছিল। 12 কিয়নো যাকোবৰ ওচৰৰ পৰা কেইজনমান ইহুদী লোক আহিছিল আৰু তেওঁলোক অহাৰ আগেয়ে, কৈফাই অনা-ইহুদী সকলৰ সৈতে খোৱা-বোৱা কৰি আছিল। কিন্তু যেতিয়া তেওঁলোক আহিল, তেতিয়া চুন্নৎ হোৱা লোক সকললৈ ভয় কৰি কৈফাই অনা-ইহুদী সকলৰ সঙ্গ এৰি নিজক পৃথকে ৰাখিছিল। 13 অন্যান্য বিশ্বাসী ইহুদী সকলেও কৈফাৰ লগত এই কপট আচৰণত যোগ দিছিল। এনে কি বাৰ্ণব্বাও তেওঁলোকৰ কপটতাৰ দ্বাৰা প্রভাৱিত হৈছিল। 14 কিন্তু মই যেতিয়া দেখিলোঁ যে, তেওঁলোক শুভবার্তাৰ সত্যতা অনুসাৰে সৰল পথত চলা নাই, তেতিয়া মই কৈফাক সকলোৰে সন্মুখত ক’লো, “আপুনি এজন ইহুদী হৈয়ো যদি ইহুদী সকলৰ দৰে আচৰণ নকৰি, অনা-ইহুদী সকলৰ দৰে আচৰণ কৰে, তেনেহলে যি সকল অনা-ইহুদী তেওঁলোকক ইহুদী সকলৰ দৰে জীৱন-ধাৰণ কৰিবলৈ জোৰ কৰিছে কিয়?” 15 আমি জন্মসূত্রে ইহুদী, “অনা-ইহুদী পাপী” নহয়। 16 তথাপি আমি জানো যে কোনেও বিধানৰ কর্মেৰে নহয়, কিন্তু অকল যীচু খ্ৰীষ্টত বিশ্বাস কৰাৰ দ্বাৰাইহে ধাৰ্মিক বুলি গণিত হয়; সেই কাৰণে আমিও খ্রীষ্ট যীচুৰ ওপৰত বিশ্বাস কৰিছোঁ যেন আমিও বিধানৰ কৰ্মেৰে নহয়, কিন্তু খ্ৰীষ্টত বিশ্বাস কৰাৰ দ্বাৰাই ধাৰ্মিক বুলি গণিত হওঁ। কিয়নো বিধানৰ কৰ্মৰ দ্বাৰাই কোনো মানুহেই ধাৰ্মিক বুলি গণিত নহ’ব।\n17 কিন্তু আমি ইহুদী সকলে খ্ৰীষ্টত ধাৰ্মিক ৰূপে ঈশ্বৰৰ গ্রহণীয় হবলৈ গৈ যদি নিজে পাপী হৈ পৰো, তেনেহলে তাৰ অর্থ এয়ে নেকি যে, খ্ৰীষ্ট পাপৰ সেৱক? কেতিয়াও নহয়! 18 কিয়নো, মই যিহকে ভাঙিলোঁ, তাকে যদি মই আকৌ সাজোঁ, তেনেহলে মই নিজকে নিজে অপৰাধী বুলি প্রমাণ কৰোঁ। 19 মইতো বিধানৰ দ্বাৰাই বিধানৰ উদ্দেশ্যে মৰিলোঁ, যেন ঈশ্বৰৰ উদ্দেশ্যে জীয়াই থাকিব পাৰোঁ। 20 মই খ্ৰীষ্টে সৈতে ক্ৰুচত হত হ’লো; মই জীয়াই আছোঁ বুলিলেও, সেয়ে এতিয়া মই নহয়, খ্ৰীষ্টহে মোৰ লগত জীয়াই আছে; মোৰ শৰীৰত যি জীৱন এতিয়া আছে, ঈশ্বৰৰ পুত্ৰত কৰা বিশ্বাসতহে মই সেই জীৱন-যাপন কৰিছোঁ। তেওঁ মোক প্ৰেম কৰিলে আৰু মোৰ কাৰণে নিজকে সমৰ্পণ কৰিলে। 21 ঈশ্বৰৰ এই অনুগ্ৰহ মই ব্যৰ্থ নকৰোঁ; কিয়নো বিধান পালনৰ দ্বাৰাই যদি ধাৰ্মিকতা হয়, তেনেহলে খ্ৰীষ্ট অকাৰণে মৰিল।


এজন তেলুগু যুৱকৰ দৃষ্টিৰে অসম (ফাৰুক আজিজ) - সাহিত্য ডট অৰ্গ\nদূৰণিৰ এজন অচিনাকী: এজন তেলুগু যুৱকৰ দৃষ্টিৰে অসম\nমূল- অগ্নি গাদিয়াৰাম\nঅনুবাদ- ফাৰুক আজিজ\nমোৰ নাম অগ্নি গাদিয়াৰাম। ঘৰ অন্ধ্ৰ প্ৰদেশৰ আলামপুৰত। মাতৃভাষা তেলুগু। অসমৰ বিষয়ে মোৰ জ্ঞান মাত্ৰ কাজিৰঙা আৰু চাহপাতৰ মাজতেই সীমাৱদ্ধ আছিল।\nআইতাই কৈছিল, “অসম দুখী মানুহসকলৰ নিৰাপদ আশ্ৰয়স্থলী। যিসকলক সংকীৰ্ণ মনৰ মানুহবোৰে নুবুজে, যিসকলে নিজকে বুজি নাপায় আৰু যিসকলৰ কাৰ্যই সভ্য সমাজক আচৰিত কৰি তোলে; তেওঁলোকেই আহে ব্ৰহ্মপুত্ৰ উপত্যকালৈ। ৰহস্যঘন পাহাৰবোৰে যেন তেওঁলোকক অনুপ্ৰেৰণা যোগায় অচিনাকী পথবোৰেৰে আগুৱাই যাবলৈ। শান্ত সৌম্য লুইতৰ পাৰত হেনো দুষ্ট মনবোৰেও শান্তি লভে আৰু বিচাৰি পায় অপূৰ্ণ জীৱনৰ নতুন অৰ্থ আৰু যদি কোনো উভতি যায় নিজৰ দেশলৈ এই “যাদুৰ দেশ”ৰ পৰা, তেওঁলোকক অন্য সকলে সমীহ কৰি চলে নতুবা কোনো কোনোৱে পূজা অৰ্চনাও কৰে।”\nএনেদৰেই জানিছিলোঁ মই অসমক আৰু এনেদৰেই মই এদিন এন আই টি শিলচৰত নামভৰ্ত্তি কৰিবলৈ ভৰি থৈছিলো ৰহস্যঘন অসমৰ মাটিত। হয়তো কাৰোবাৰ বাবে আছিল এয়া অযোগ্যজনৰ শেষ আশ্ৰয়স্থলী। কিন্তু মোৰ বাবে ই আছিল সদায় যেন এক হেঁপাহ কিবা এটা অসম্ভৱ কৰি দেখুওৱাৰ। মই আগবাঢ়িছিলোঁ মোৰ কক্ষপথত অকলেই নীৰৱেই দৃঢ় প্ৰতিজ্ঞ হৈ।\nমই লাহে লাহে মিলি পৰিছিলোঁ অসমৰ মাটি-পানীৰ লগত আৰু ইয়াৰ সুমধুৰ সঙ্গীতবোৰে মোক বাৰুকৈয়ে আকৰ্ষিত কৰিছিল। প্ৰথম মই শুনিছিলোঁ এটা নাম ‘জুবিন গাৰ্গ’ আৰু এটা এটাকৈ কেতিয়া তেখেতৰ প্ৰায়বোৰ গীতেই মোৰ প্ৰিয় হৈ গৈছিল মই গমেই পোৱা নাছিলোঁ। তাৰপাছত মই চিনাকী হৈছিলোঁ ভূপেন হাজৰিকাৰ গীতবোৰৰ সৈতে। তেখেতৰ মৃত্যুত লগৰবোৰে উচুপি কন্দা মই নিজেই দেখিছিলোঁ। কিমান মানৱ দৰদী হ’লে এজন শিল্পীয়ে এনেকৈ মানুহক কন্দুৱাই যাব পাৰে হয়তো মই সেয়া কেতিয়াও বুজি নাপাম। আন এটা গীত ‘শিলে শিলে’, মোৰ মাৰো অতিকৈ প্ৰিয়। এই গানটোৱে কিবা যেন শুকান মৰুভূমিটো গোলাপ ফুলৰ গোন্ধ দিব পাৰে। এই গীতটোৱে কিয় নাজানো মনটো ৰঙীন কৰি দিয়ে।\nআন এজন হ’ল সকলোৰে মৰমৰ ‘পাপন’ দা। এজন উদীয়মান তাৰকা।তেওঁৰ গীতবোৰে যেন সকলোকে নাচিবলৈ বাধ্য কৰি দিয়ে। পাপন দাক এইবাৰ কলেজ ফেষ্টত ওচৰৰ পৰা লগ পোৱা সময়কণ মোৰ আজীৱন মনত থাকিব। আচলতে সঙ্গীতেই মোক অসমীয়া ভাষাৰ ওচৰলৈ লৈ গৈছিল। হিন্দীৰ লগত থকা সাদৃশ্যতাৰ বাবে মই সহজতে বুজি পাইছিলোঁ আৰু এতিয়া মই সলসলীয়াকৈ অসমীয়া ক’ব পাৰোঁ।\nঅসমৰ ছোৱালীবোৰ আৰু তেওঁলোকৰ উৎসাহ-উদ্দীপনা; সকলো কামতে আগবাঢ়ি অহা তেওঁলোকৰ সাহস আৰু সমাজত মূৰ ডাঙি জীয়াই থাকিব বিচৰা তেওঁলোকৰ মনবোৰে মোক সদায়ে আকৰ্ষিত কৰে। তেওঁলোকৰ জ্ঞান আৰু নাৰী হোৱাৰ সম্পূৰ্ণ সুযোগ গ্ৰহণ কৰি সকলোকে পৰাজিত কৰি জীৱনত আগুৱাই যাব পৰা তেওঁলোকৰ মানসকিতা সঁচাই প্ৰসংশনীয়। নাৰী শক্তিৰ এই ৰূপ মই জীৱনত প্ৰথমবাৰ দেখিছোঁ।\nপাছলৈ অসমৰ আন এটা সন্মোহিত শক্তিৰ লগত চিনাকী হ’লো সেয়া হৈছে ‘বিহু।’ সহজ সৰল হাত চাপৰি আৰু কঁকালৰ সঞ্চালনে মোক কিবা এক অন্য জগতলৈ লৈ যায়। যোৱা বছৰৰ বসন্ত মহোৎসৱৰ ৰঞ্জিত গগৈৰ অনুষ্ঠানে মোক বাৰুকৈয়ে মন্ত্ৰমুগ্ধ কৰি ৰাখিছিল।\nকেতিয়াবা শিলচৰৰ বিবাহ শোভাযাত্ৰাবোৰত মোৰ বুকুৰ আপোন ‘তেলুগু’ গীত শুনিলে মই আপোনপাহৰা হৈ পৰো। বাটৰ কাষৰ পকা আনাৰসৰ সোৱাদ লৈ মই ভাৱো এইখনেই চাগে মোৰ ‘সপোনৰ ভাৰতবৰ্ষ’, বিভিন্ন ৰঙী সংস্কৃতিৰ মিলনভূমি। লগৰবোৰে কোৱা লাচিত বৰফুকনৰ সাহসিকতাৰ কাহিনীয়ে মোক বাৰুকৈয়ে মনত পেলাই বহু বীৰৰ মিলনভূমি এই ভাৰত সঁচাকৈয়ে অনৈক্যত ঐক্যৰ এক জ্বলন্ত উদাহৰণ।\nআৰু ইয়াৰ মানুহবোৰ, গোটেই জীৱন কৈ থাকিলেও কিজানি শেষেই নহ’ব। তেওঁলোকৰ সৰলতা, নিষ্পাপ কৌতুকবোৰেও কেতিয়াবা আপোনাৰ মন ভৰাই তুলিব পাৰে। এই ভূমি সঙ্গীতঙ্গ, অভিনেতা, বক্তা, চিত্ৰশিল্পী আদিৰ অতুলনীয় প্ৰতিভাৰে উভৈনদী; হয়তো কোনো সুযোগৰ প্ৰতীক্ষাত আছে আৰু সুযোগ পালেই গোটেই পৃথিৱীয়েই ইয়াৰ উমান পাব।\nঘৰৰ পৰা হাজাৰ মাইল দূৰৈত থকাৰ বাবেই চাগে কেতিয়াবা মোৰ মনটোৱে মোৰ জন্মভূমিলৈ উৰা মাৰিব বিচাৰে কিন্তু তথাপি এইখন জগতে মোক নিজৰ জীৱনতো নতুনকৈ চাবলৈ অনুপ্ৰেৰণা যোগাইছে। একে চিন্তা ধাৰাৰ মানুহৰ মাজত থাকি জীৱন নিৰ্বাহৰ আমেজেই সুকীয়া আৰু মোৰ বিশ্বাস এনে বহু চিন্তা বহু সপোন লগ হৈ সলনি কৰি দিব পৰা যায় এখন দেশৰ ভৱিষ্যত।\nঅ’ বহু অসমীয়া সুস্বাদু ব্যঞ্জনৰ কথা শুনিছোঁ। নাৰিকলৰ লাড়ু, তিল পিঠা; এইবোৰৰ নাম শুনিলেই মোৰ জিভাৰ পানী পৰিব ধৰে। অসমীয়া বাদ্যযন্ত্ৰসমূহৰ ভিতৰত ‘গগণা’ মোৰ প্ৰিয়। ইয়াৰ সুমধুৰ ঝংকাৰে কিছুমান সপোন যেন লগা অনুভৱ মনলৈ লৈ আহে।\nইয়াৰ ল’ৰাবোৰে ‘কল’ আৰু ‘চুলি’ বিৰাটেই ভাল পাই চাগে। এই শব্দ দুটা চাৰি বছৰত যিমান শুনিলোঁ আৰু কোনো শব্দ ইমান বেছিকৈ নুশুনিম চাগে। এই শব্দ দুটা আজিকালি ক’ব নোৱাৰাকৈয়ে ময়ো ব্যৱহাৰ কৰিব লৈছোঁ মোৰ কথাৰ মাজত আৰু পাছৰ জীৱনত এই শব্দ দুটাই সদায় মোক এই বন্ধুবোৰলৈ মনত পেলাই দিব।\nজীৱনৰ এই চাৰিটা বছৰত বহুত মানুহ লগ পালোঁ। ভাল, বেয়া সকলোধৰণৰ। তাৰ মাজত কিছুমানৰ কিছু গুণে মোক সদায়ে অনুপ্ৰেৰণা যোগাব এজন ভাল মানুহ হৈ জীয়াই থকাত। তাৰ মাজতে বৰ্ণবিদ্বেষ, জাতীয়তাবাদ সম্পৰ্কীয় কিছুমান বেয়া ঘটনা মোৰ চকুৰ আগত ঘটিছিল। ভিন্ন ভাষা বা ভিন্ন বৰণে বন্ধুৰ মাজত শত্ৰুতাৰ সৃষ্টি কৰা মই নিজে দেখিছোঁ। এইবোৰে মোক বিৰাট আঘাট কৰিছিল। সদায় নিৰপেক্ষ মেৰুত অৱস্থান কৰি নিজৰ জীৱন গঢ়াত ব্যস্ত থকাৰ মাজতো কেতিয়াবা মই অস্থিৰ হৈ পৰো, কিয় হয় এইবোৰ, কাৰনো কি লাভ হয় এইবোৰৰ পৰা?\nমই সদায়ে জীৱনৰ মিঠা স্মৃতিবোৰ মনত ৰাখো আৰু তিতাবোৰৰ পৰা কিবা এটা নতুন কথা শিকিবলৈ চেষ্টা কৰোঁ আৰু এনেকৈয়ে মই মোৰ জীৱনৰ মধুৰ ক্ষনবোৰ বুকুত বান্ধি লৈ ঘটনাবহুল চাৰিবছৰীয়া এই দীঘলীয়া যাত্ৰাৰ অৱসানলৈ সাজু হৈছোঁ। যাত্ৰাপথত হয়তো বহুতো বন্ধু হেৰুৱালো আৰু হয়তো বহুতো সপোন; কিন্তু আপোন যেন লগা এই ঠাইখনে মোক সদায় নতুন বন্ধু গঢ়িব আৰু নতুন সপোন দেখিবলৈ অনুপ্ৰেৰণা যোগাব।\nজীৱনত হয়তো কেতিয়াও আকৌ অসমলৈ নাহিব পাৰোঁ আৰু কেতিয়াও নুশুনিব পাৰো ঢোলৰ মাত। কিন্তু জীৱনৰ অন্তিম সময়লৈ ইয়াত পোৱা মৰমবোৰে মোক মনত পেলাই দি থাকিব বিহুৰ উৎসাহ ভৰা সময়বোৰ আৰু ঢোলৰ মাতলৈ।\nআশাকৰোঁ সকলোৱে অসম আৰু এন আই টি শিলচৰৰ সময়খিনি প্ৰাণ ভৰি উপভোগ কৰিবা ঠিক মোৰ দৰেই।\nএয়াৰপৰ্টৰ ছোৱালীজনী – মূলঃ- দিব্যাংশ মুণ্ড্ৰা, অনুবাদঃ- অভিজিত কলিতা\nধন্যবাদ সকলোকে। অমিতাভ দা, মূল লেখাটোৰ নামটো দিয়া হ’লে বেছি ভাল আছিল নেকি? নহ’লে লেখাটোৰ প্ৰতি পাঠকৰ সন্দেহ থাকি যাব পাৰে


ভাৰতে ইংলেণ্ডৰ লণ্ডনত অনুষ্ঠিত ২০১২ অলিম্পিক ত ভাগ লৈছিল। ২০১২ চনৰ ২৭ জুলাইৰ পৰা ১২ আগষ্ট লৈকে এই প্ৰতিযোগিতা অনুষ্ঠিত হৈছিল। ভাৰতীয় অলিম্পিক সংস্থাই ১৩ টা বিভিন্ন শাখাত মুঠ ৮৩ জন খেলুৱৈক এই প্ৰতিযোগিতাত ভাগ ল’বলৈ সুবিধা দিছিল। ২০১২ লণ্ডন অলিম্প ...\nভাৰতে ৫ৰ পৰা ২১ আগষ্ট ২০১৬লৈ ব্ৰাজিলৰ ৰিঅ দ্য জেনেৰিঅত অনুষ্ঠিত হৈ থকা ২০১৬ গ্ৰীষ্মকালীন অলিম্পিক ত অংশগ্ৰহণ কৰিছে। ১৯০০ চনত পেৰিছত অনুষ্ঠিত গ্ৰীষ্মকালীন অলিম্পিকত ভাৰতৰ অংশগ্ৰহন সম্পৰ্কে আনুষ্ঠানিক বিতাণ্ডা আছে যদিও ১৯২০ চনৰে পৰা অনুষ্ঠিত প্ৰতিখ ...\nসুশীল কুমাৰ এজন ভাৰতীয় মল্লযোদ্ধা। ২০১০ চনৰ ৱ’ৰ্ল্ড চেম্পিয়নস্বিপৰ ৬৬ কেজিৰ ফ্ৰি ষ্টাইল শাখাত স্বৰ্ণ আৰু ২০১২ চনৰ লণ্ডন অলিম্পিকত ৰূপ আৰু ২০০৮ চনৰ বেইজিং অলিম্পিকত ব্ৰঞ্জৰ পদক পাই ক্ৰমাগতভাৱে দুখন অলিম্পিকত পদক পোৱা সুশীল কুমাৰ একমাত্ৰ ভাৰতীয়। ...\nকৰ্ণম মালেশ্বৰী এগৰাকী ভাৰতীয় ভাৰোত্তলক। তেওঁ ২০০০ চনত অষ্ট্ৰেলিয়াৰ ছিডনীত অনুষ্ঠিত হোৱা অলিম্পিক খেলৰ ৬৯ কেজি শাখাৰ ভাৰোত্তলনত ব্ৰঞ্জৰ পদক লাভ কৰিছিল। তেওঁ অলিম্পিকত পদক লাভ কৰা প্ৰথম গৰাকী ভাৰতীয় মহিলা। অলিম্পিক, বিশ্ব চেম্পিয়নশ্বিপ, এছিয়া ...\nশিৱ থাপা অসমৰ এগৰাকী বক্সিং খেলুৱৈ। পুনেস্থিত সেনা ক্ৰীড়া প্ৰতিষ্ঠানত প্ৰশিক্ষণ লৈ থকা এইগৰাকী বক্সাৰে ২০১২ চনত হবলগীয়া লণ্ডন অলিম্পিকত ভাগ লোৱাৰ যোগ্যতা অৰ্জন কৰিছে। ফ্লাইৱেইট শাখাত ভাৰতৰ হৈ প্ৰতিদ্বন্দ্ব্বীতা কৰিবলৈ যোগ্যতা অৰ্জন কৰা শিৱ থাপা ...\nআধুনিক অলিম্পিক হৈছে বৰ্তমান বিশ্বত অনুষ্ঠিত সৰ্ববৃহত অনুষ্ঠান সমূহৰ এটা। অলিম্পিকক মূলতঃ গ্ৰীষ্মকালীন আৰু শীতকালীন দূটা ভাগত ভাগ কৰা হয়, অলিম্পিক খেলসমূহত পৃথিৱীৰ বিভিন্ন দেশৰ হাজাৰ হাজাৰ খেলুৱৈ প্ৰতিযোগীয়ে বিভিন্ন ধৰণৰ খেলত অংশগ্ৰহণ কৰে। অলিম ...\nবলবীৰ সিং দচাংঝ এগৰাকী ভাৰতীয় ফিল্ড হকী ক্ৰীড়াবিদ। তেওঁ ফিল্ড হকীৰ পুৰুষৰ ভাৰতৰ ৰাষ্ট্ৰীয় দলৰ সদস্য আছিল আৰু অলিম্পিকত ভাৰতীয় দলৰ হৈ খেলিছিল। ১৯৪৮ চনৰ লণ্ডন অলিম্পিক, ১৯৫২ চনৰ হেলছিংকী অলিম্পিক আৰু ১৯৫৬ চনৰ মেলবৰ্ণ অলিম্পিকত ভাৰতে সোণৰ পদক লা ...\nযোগেশ্বৰ দত্ত এজন ভাৰতীয় কুস্তি খেলুৱৈ। তেওঁ ২০১২ গ্ৰীষ্মকালীন অলিম্পিকত পুৰুষৰ ৬০ কেজি ফ্ৰীষ্টাইল কুস্তিত একটি ব্ৰঞ্জ পদক জয় কৰিছিল।\nলিয়েণ্ডাৰ পেজ এজন ভাৰতীয় টেনিচ খেলুৱৈ। ১৯৭৩ চনৰ ১৭ জুনত তেওঁৰ কলকাতাত জন্ম হয়। কলকাতাতেই তেওঁ ডাঙৰ-দীঘল হয় । তেওঁৰ মাতৃ জেনিফাৰ পেজ এগৰাকী বিখ্যাত বাস্কেটবল খেলুৱৈ আছিল আৰু ১৯৮০ চনৰ এছিয় বাস্কেটবল প্ৰতিযোগিতাত তেওঁ ভাৰতীয় দলক নেতৃত্ব দিছিল ...\nপুষৰলা ভেংকট সিন্ধু হৈছে এগৰাকী ভাৰতীয় বেডমিণ্টন খেলুৱৈ। ২০১৩ চনৰ ১০ আগষ্টত সিন্ধু ৱৰ্ল্ড চেম্পিয়নশ্বিপত পদক বিজয়ী প্ৰথম ভাৰতীয় একক খেলুৱৈ হিচাপে পৰিগনিত হয়। পি. ভি. সিন্ধুৱে ২০১৬ গ্ৰীষ্মকালীন অলিম্পিকত জাপানৰ নোজমি ওকুহাৰাক ২১-১৯, ২১-১০ ব্য ...\nমাংগ্‌তে চাংগ্‌নেইজেং মেৰী কম, চমুকৈ মেৰী কম ভাৰতৰ মণিপুৰ ৰাজ্যৰ এগৰাকী মুষ্টিযোদ্ধা। তেওঁ পাঁচবাৰ ৱৰ্ল্ড এমেচাৰ বক্সিং চেম্পিয়নশ্বিপত শ্ৰেষ্ঠ খিতাপ বিজয়ী আৰু ছয়খন বিশ্ব মুষ্টিযোদ্ধা প্ৰতিযোগিতাৰ প্ৰত্যেকখনতে পদকজয়ী একমাত্ৰ মহিলা মুষ্টিযোদ্ধা ...\nপদ্মশ্ৰী অসমীয়া ব্যক্তিসকলৰ তালিকা\nপদ্মভূষণ অসমীয়া ব্যক্তিসকলৰ তালিকা


Imat in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Imat ar byavahar, ppali, parshwakriya, upkaar, kriya-pratikriya aaru satarkatabani\nImat in Assamese\nImat के प्रकार चुनें\nImat 100 Tablet\nImat ৰ লাভ আৰু ব্যৱহাৰসমূহ - Imat Benefits & Uses in Assamese- Imat ar laabh aaru byavaharsamuh\nImat ৰ পালি আৰু সেয়া কেনেদৰে ল'ব - Imat Dosage & How to Take in Assamese - Imat ar paali aaru xeya kenedore lobo\nImat ৰ পাৰ্শ্চক্ৰিয়াসমূহ - Imat Side Effects in Assamese- Imat ar parshwakriyasamuh\nImat সংক্ৰান্ত সতৰ্কতাবাণীসমূহ - Imat Related Warnings in Assamese- Imat xonkranta xatarkatabanisamuh\nঅইন দৰৱৰ সৈতে Imatৰ গুৰুতৰ ক্ৰিয়া-প্ৰতিক্ৰিয়া - Severe Interaction of Imat with Other Drugs in Assamese- Oinor xoite Imat ar gurutor kriya-pratikriya\nImat মতভেদসমূহ - Imat Contraindications in Assamese- Imat nishedhsamuh\nImat ৰ বিষয়ে সততে সোধা প্ৰশ্নসমূহ - Frequently asked Questions about Imat in Assamese- Imat ar bikhoye satate xodha prashnasamuh\nখাদ্য আৰু মদৰ সৈতে Imat ক্ৰিয়া-প্ৰতিক্ৰিয়া - Imat Interactions with Food and Alcohol in Assamese- khadya aaru modor xoite Imat kriya-pratikriya\nImat ৰ লাভ আৰু ব্যৱহাৰসমূহ - Imat Benefits & Uses in Assamese - Imat ar laabh aaru byavaharsamuh\nImat তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nImat-ৰ উপাদানসমূহ - Imat Active Ingredients in Assamese - Imat-ar upadaansamuh\nImat ৰ পাৰ্শ্চক্ৰিয়াসমূহ - Imat Side Effects in Assamese - Imat ar parshwakriyasamuh\nগৱেষণাৰ ভিত্তিত, Imat ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nImat সংক্ৰান্ত সতৰ্কতাবাণীসমূহ - Imat Related Warnings in Assamese - Imat xonkranta xatarkatabanisamuh\nImat-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাসকলে Imat লোৱাৰ পূৰ্বে চিকিতসকৰ পৰামৰ্শ লোৱা উচিত। আপুনিও যদি সেয়া নকৰে তেন্তে আপোনাৰ দেহত ইয়াৰ গম্ভীৰ পাৰ্শ্ব-প্ৰতিক্ৰিয়া হব।\nImat-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Imatৰ পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই Imat গ্ৰহণ কৰা লগে লগে বন্ধ কৰক। আপোনাৰ চিকিতসকৰ সৈতে কথা পাতক আৰু আপোনাৰ চিকিতসকৰ পৰামৰ্শ লৈহে পিছত ব্যৱহাৰ কৰিব।\nবৃক্কত Imat কি প্ৰভাৱ দেখা গৈছে?\nImat গ্ৰহণ কৰাৰ পিছত বৃক্ক ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nযকৃতত Imat কি প্ৰভাৱ দেখা গৈছে?\nকলিজা ৰ বাবে Imat কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত Imat ৰ কি প্ৰভাৱ দেখা গৈছে?\nImat গ্ৰহণ কৰাৰ পিছত হৃদয় ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nঅইন দৰৱৰ সৈতে Imatৰ গুৰুতৰ ক্ৰিয়া-প্ৰতিক্ৰিয়া - Severe Interaction of Imat with Other Drugs in Assamese - Oinor xoite Imat ar gurutor kriya-pratikriya\nImat তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nImat মতভেদসমূহ - Imat Contraindications in Assamese - Imat nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Imat লোৱা অনুচিত যাতে -\nImat ৰ বিষয়ে সততে সোধা প্ৰশ্নসমূহ - Frequently asked Questions about Imat in Assamese - Imat ar bikhoye satate xodha prashnasamuh\nএই Imat-এ অভ্য়াস বা নিচাৰ সৃষ্টি কৰে নেকি?\nImatৰে অভ্যাস গঠনৰ কোনো কথাৰ প্ৰতিবেদন পোৱা নাই।\nআপুনি Imat লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, আপুনি ডাক্তৰৰ পৰামৰ্শৰ পিছতহ Imat লোৱাটো নিৰাপদ।\nImat য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Imat ক্ৰিয়া-প্ৰতিক্ৰিয়া - Imat Interactions with Food and Alcohol in Assamese - khadya aaru modor xoite Imat kriya-pratikriya\nখাদ্য আৰু Imatৰ ক্ৰিয়া-প্ৰতিক্ৰিয়া\nখাদ্যৰ সৈতে Imat লোৱাটোৱে একো সমস্যাৰ সৃষ্টি নকৰে।\nমদ আৰু Imatৰ মাজৰ প্ৰতিক্ৰিয়া\nগৱেষণাৰ অভাৱত, Imat লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।


মচোৱা গোম সাপ - অসমীয়া ৱিকিপিডিয়া\nBlack interscale stripes are visible on the underside\nপ্ৰজাতি: P. mucosa\nমচোৱা গোম সাপ (ইংৰাজী: Indian rat snake বা dhaman, বৈজ্ঞানিক নাম: Ptyas mucosa) হৈছে দক্ষিণ আৰু দক্ষিণ-পূব এছিয়াত সতকাই দেখা পোৱা এবিধ সাপৰ প্ৰজাতি। মচোৱা গোম সাপ এবিধ ডাঙৰ আকাৰৰ সাপ আৰু ইয়াৰ দেহৰ বৰণ শেঁতা মটিয়াৰ পৰা ক'লাবৰণৰ পৰ্যন্ত হ'ব পাৰে। নগৰীয়া অঞ্চলৰ নিগনিৰ আধিক্য থকা অঞ্চলত এই সাপবিধ সততে দেখিবলৈ পোৱা যায়।\nমচোৱা গোম সাপৰ দেহৰ ওপৰভাগ মটিয়া বৰণৰ আৰু দেহৰ পিছৰ অংশত আৰু নেজত ক'লা পথালি আঁচ কিছুমান থাকে। পোৱালি মচোৱা গোম সাপৰ দেহৰ সন্মুখভাগত অস্পষ্টভাৱে এনে ক'লা বৰণীয়া পথালি আঁচ থাকে। ইয়াৰ দেহৰ তলৰ অংশ হালধীয়া বৰণীয়া।\nআফগানিস্তান, বাংলাদেশ, ম্যানমাৰ, কম্বোডিয়া, চীণ, ভাৰত, শ্ৰীলংকা, ইণ্ডোনেছিয়া, ইৰাণ, লাওছ, মালয়েছিয়া , নেপাল, পাকিস্তান , টাইৱান, থাইলেণ্ড, ভিয়েটনাম আদি দেশত এই সাপিধ বিস্তৃত হৈ আছে।\nভাবুকি পালে এই সাপবিধে গোঁজৰাৰ দৰে শব্দ কৰিব পাৰে। বিজ্ঞানীসকলে আই আচৰণটোক ৰাজফেঁটী সাপ ( King Cobra) ৰ অনুকৰণ (mimicry) বুলি ধাৰণা কৰিছে।\nনিগনি জাতীয় আৰু ভেকুলী।\n↑ 1.0 1.1 1.2 The Reptile Database. www.reptile-database.org.\n↑ Boulenger, G.A. (1890). "Reptilia and batrachia". The Fauna of British India including Ceylon and Burma. Secretary of State for India in Council. http://books.google.com/books?id=q8AYAAAAYAAJ&pg=PA277&source=gbs_toc_r&cad=4#v=onepage&q&f=false। আহৰণ কৰা হৈছে: 13-3-2012.\nৱিকিমিডিয়া কমন্সত মচোৱা গোম সাপ সম্পৰ্কীয় মিডিয়া ফাইল আছে।\nMorris, P.A. 1948. Boy's Book of Snakes: How to Recognize and Understand Them. A volume of the Humanizing Science Series, edited by Jacques Cattell. Ronald Press. New York. viii + 185 pp. ("The Indian Rat Snake", pp. 136-137, 181.)\n"https://as.wikipedia.org/w/index.php?title=মচোৱা_গোম_সাপ&oldid=254284"ৰ পৰা অনা হৈছে\nএই পৃষ্ঠাখন ১২ ডিচেম্বৰ, ২০২০ তাৰিখে ২২:২৬ বজাত অন্তিম সংশোধন কৰা হৈছিল।


পাচন নলী - অসমীয়া ৱিকিপিডিয়া\nমানুহৰ পাচন নলী\nউদৰ, অন্ত্ৰ আৰু মলাশয়ৰ চিত্ৰ\nTractus digestorius (মুখৰ পৰা পায়ুলৈ),\ncanalis alimentarius (খাদ্যনলীৰ পৰা বৃহদান্ত্ৰলৈ),\ncanalis gastrointestinales (উদৰৰ পৰা বৃহদান্ত্ৰলৈ)\nপাচন নলী (ইংৰাজী: gastrointestinal tract, digestive tract, digestional tract, GI tract, GIT, gut বা alimentary canal) হৈছে খাদ্য গ্ৰহণ কৰি, পাচন ঘটাই, খাদ্যত থকা শক্তি আৰু পোষক তত্ত্ব শোষণ কৰি অপ্ৰয়োজনীয় অৱশেষক মল আকাৰে দেহৰ বাহিৰলৈ নিষ্কাষণ কৰা, মানুহ বা অন্য প্ৰাণীৰ দেহত থকা এক প্ৰকাৰৰ অংগ তন্ত্ৰ। মুখ, খাদ্যনলী, উদৰ বা পেট আৰু অন্ত্ৰ হৈছে পাচন নলীৰ অংশ।\nসকলো দ্বিপাৰ্শীয় জীৱ জীৱৰেই পাচন নলী থাকে। ই হৈছে পাচন অংগলৈ খাদ্য পৰিবহণ কৰা এডাল নলী। বৃহৎ জীৱবোৰৰ পাচন নলীত এটা নিষ্কাশন ছিদ্ৰ বা পায়ু থাকে, ইয়াৰ দ্বাৰা এই জীৱ বোৰে খাদ্য পাচনৰ পিছত ৰৈ যোৱা বৰ্জিত পদাৰ্থসমূহ মল হিচাপে দেহৰ বাহিৰলৈ নিষ্কাষণ কৰে। কিছুমান সৰু আকাৰৰ জীৱৰ পায়ু নাথাকে, ইহঁতে অন্য পদ্ধতিৰে যেনে, মুখেৰে খাদ্যৰ কঠিন বৰ্জনীয় পদাৰ্থ নিষ্কাষণ কৰে। মানুহৰ পাচন নলী, খাদ্যনলী, উদৰ, আৰু অন্ত্ৰেৰে, (ক্ষুদ্ৰান্ত আৰু বৃহদান্ত্ৰ) গঠিত আৰু ই উৰ্ধ আৰু অৰ্ধ পাচন নলী (upper and lower gastrointestinal tracts) নামৰ দুটা ভাগত বিভক্ত। পাচন নলী বুলিলে মুখৰ পৰা পায়ুলৈকে সকলো গঠন, পাচনৰ বাবে ব্যৱহৃত সকলো প্ৰধান অংগ, যেনে উদৰ, ক্ষুদ্ৰান্ত, আৰু বৃহদান্ত্ৰ আদি লগ লাগি গঠন কৰা এটা ধাৰাবাহিক গমন পথক বুজায়। যিকি নহওক, এটা সম্পূৰ্ণ মানুহৰ পাচন তন্ত্ৰত খাদ্যনলীৰ লগতে অন্য সহায়ক অংগবোৰ (জিভা, লালটি গ্ৰন্থি, অগ্নাশয়, যকৃৎ আৰু পিত্তস্থলী) থাকে। প্ৰতিটো খণ্ডৰ ভ্ৰূণীয় বিকাশৰ ওপৰত নিৰ্ভৰ কৰি পাচন নলীক অগ্ৰ পাচন নলী (foregut), মধ্য পাচন নলী (midgut), আৰু পৃষ্ঠ পাচন নলী (hindgut) হিচাপেও বিভক্ত কৰা হয়। মানুহৰ সম্পূৰ্ণ পাচন নলী প্ৰায় ৯ মিটাৰ (৩০ ফুট) দীঘল। জীৱিত অৱস্থাত ইয়াৰ দৈৰ্ঘ্য কিছু কম হয়, কাৰণ তেতিয়া কোমল পেশী কলাৰে গঠিত অন্ত্ৰটো কিছু পৰিমাণে সংকোচিত হৈ থাকে।\nপাচন নলীত বহুত লক্ষ নিযুত অনুজীৱ বাস কৰে, তাৰে প্ৰায় ৪,০০০ ভিন্ন প্ৰকাৰৰ বেক্টেৰিয়া থাকে, যিয়ে স্বাস্থ্য প্ৰতিৰক্ষা আৰু বিভিন্ন জৈৱিক ক্ৰিয়া পৰিচালনাত বিভিন্ন ভূমিকা পালন কৰে। পাচন কাৰ্য নিয়ন্ত্ৰণৰ বাবে পাচন নলীৰ কোষ বোৰে হৰম'ন নিঃসৰণ কৰে। এই পাচক হৰম'ন, গেষ্ট্ৰিণ, ছেক্ৰেটিন, কলিচিষ্ট'কাইনিন, আৰু ঘ্ৰেলিন, আদিয়ে intracrine বা autocrine ক্ৰিয়া নিয়ন্ত্ৰণ কৰে, কোষৰ পৰা এই হৰম'ন নিঃসৰণ ক্ৰমবিকাশৰ যোগেদি সঞ্চিত গঠন নিৰ্দেশ কৰে।\nমুখ: মুখৰ পৰাই পৌষ্টিকনলীৰ আৰম্ভ হয়। ই নাসাৰন্ধ্ৰৰ ঠিক তলতে থকা এটা ডাঙৰ ছিদ্ৰ। ইয়াৰ ওপৰ আৰু তলৰফালে ওঠৰ দ্বাৰা বেষ্টিত থাকে।\nডিঙি: মুখ গহ্ববৰৰ পিছৰ অংশক ডিঙি বা গল বোলে। ইয়াৰ মাজেৰেই মুখগহ্ববৰৰ পৰা খাদ্যবস্তু খাদ্যনলীলৈ আহে। ই সাধাৰণতে ১৩ - ১৫ ছেমি দীঘল হয়।\nখাদ্যনলী: ডিঙিৰ পৰা পাকস্থলী পৰ্যন্ত থকা নলীটোৰ নাম খাদ্যনলী। খাদ্যবস্তু এই নলীৰ মাজেৰে পাকস্থলীলৈ আহে।\nপাকস্থলী: খাদ্যনলী আৰু ক্ষুদ্ৰান্ত্ৰৰ মাজত থকা থলীসদৃশ অঙ্গ। ইয়াৰ প্ৰাচীৰ কঠিন আৰু পেশীবহুল। ইয়াৰ প্ৰাচীৰত অসংখ্য গেষ্ট্ৰিক গ্ৰন্থি থাকে। পাকস্থলীৰ পেশী সংকোচন আৰু প্ৰসাৰণৰ যোগেদি খাদ্যবস্তু মণ্ডলৈ পৰিনত কৰে। গেষ্ট্ৰিক গ্ৰন্থিৰ পৰা নিঃসৃত ৰসে খাদ্য পৰিপাকত সহায় কৰে।\nক্ষুদ্ৰান্ত্ৰ: পাকস্থলীৰ পৰা বৃহদান্ত্ৰ পৰ্যন্ত বিস্তৃত দীঘল পাচক নলীক ক্ষুদ্ৰান্ত্ৰ বোলে। ই ৩টা অংশত বিভক্ত, ক্ৰমে: ডুৱডেনাম, জুজেনাম আৰু ইলিয়াম।\nবৃহদান্ত্ৰ: ইলিয়ামৰ পৰা পায়ু পৰ্যন্ত বিস্তৃত শকত নলাকৃতি অংশটো হ'ল বৃহদন্ত্ৰ। ইয়াৰ তিনটা অংশ হৈছে, ক্ৰমে: ছিকাম , ক'লন আৰু মলাশয়।\nপায়ু: পাচক নলীৰ অন্তিম ছিদ্ৰটোৱেই হৈছে পায়ু। মলাশয়ত জমা হোৱা মল ইয়াৰ যোগেদিয়েই শৰীৰৰ বাহিৰলৈ নিষ্কাষিত হয়।\n↑ "Introduction to Eumetazoa". Invertebrate Zoology (7 সম্পাদনা). Brooks / Cole. 2004. পৃষ্ঠা. 99–103. ISBN 978-0-03-025982-1. https://archive.org/details/isbn_9780030259821.\n↑ "Introduction to Bilateria". Invertebrate Zoology (7 সম্পাদনা). Brooks / Cole. 2004. পৃষ্ঠা. 203–205. ISBN 978-0-03-025982-1. https://archive.org/details/isbn_9780030259821.\n↑ G., Hounnou; C., Destrieux; J., Desmé; P., Bertrand; S., Velut (2002-12-01). "Anatomical study of the length of the human intestine". Surgical and Radiologic Anatomy খণ্ড 24 (5): 290–294. doi:10.1007/s00276-002-0057-y. ISSN 0930-1038. PMID 12497219.\n↑ Raines, Daniel; Arbour, Adrienne; Thompson, Hilary W.; Figueroa-Bodine, Jazmin; Joseph, Saju (2014-05-26). "Variation in small bowel length: Factor in achieving total enteroscopy?". Digestive Endoscopy খণ্ড 27 (1): 67–72. doi:10.1111/den.12309. ISSN 0915-5635. PMID 24861190.\n↑ Lin, L; Zhang, J (2017). "Role of intestinal microbiota and metabolites on gut homeostasis and human diseases". BMC Immunology খণ্ড 18 (1): 2. doi:10.1186/s12865-016-0187-3. PMID 28061847.\n↑ Marchesi, J. R; Adams, D. H; Fava, F; Hermes, G. D; Hirschfield, G. M; Hold, G; Quraishi, M. N; Kinross, J et al. (2015). "The gut microbiota and host health: A new clinical frontier". Gut খণ্ড 65 (2): 330–339. doi:10.1136/gutjnl-2015-309990. PMID 26338727.\n↑ Clarke, Gerard; Stilling, Roman M; Kennedy, Paul J; Stanton, Catherine; Cryan, John F; Dinan, Timothy G (2014). "Minireview: Gut Microbiota: The Neglected Endocrine Organ". Molecular Endocrinology খণ্ড 28 (8): 1221–38. doi:10.1210/me.2014-1108. PMID 24892638.\n"https://as.wikipedia.org/w/index.php?title=পাচন_নলী&oldid=236013"ৰ পৰা অনা হৈছে


অসমৰ সংবাদ কৰ্মী সকলৰ বাবে এককালীন সাহায্য প্ৰদান আঁচনি | অসম ৰাজ্যিক প'ৰ্টেল\nঅসমৰ সংবাদ কৰ্মী সকলৰ বাবে এককালীন সাহায্য প্ৰদান আঁচনি\nতথ্য আৰু জন সংযোগ সঞ্চালকালয়\nএই আঁচনিখনে কোনো ধৰণৰ ৰাজনৈতিক দলৰ লগত সম্পৰ্ক নথকা সংবাদ কৰ্মীক ৫০,০০০ টকাকৈ এককালীন বিত্তীয় অনুদান প্ৰদান কৰিবলৈ সিদ্ধান্ত গ্ৰহণ কৰিছে। যিসকল সংবাদ কৰ্মীয়ে বিগত ১২ মাহৰ ভিতৰত চৰকাৰী আঁচনি সন্দৰ্ভত ৩ টা সফল বাতৰি প্ৰকাশ বা সম্প্ৰচাৰ কৰিছে তেওঁলোকক এই অনুদান প্ৰদান কৰা হ'ব।\nচৰকাৰী নিৰ্দেশনা অনুযায়ী প্ৰত্যেকজন সাংবাদিকক বছৰি ৫০,০০০ টকাৰ সাহায্য দিব। নিৰ্ভীক, নিৰপেক্ষ, সত্যনিষ্ঠ আৰু অৰাজনৈতিক বাতৰি পৰিবেশন কৰিবলৈ উৎসাহ জনোৱাই হৈছে এই আঁচনিখনৰ মুখ্য উদ্দেশ্য।\nআঁচনিৰ অন্তর্ভূক্ত হ'বলৈ হিতাধিকাৰীৰ যোগ্যতাৰ মাপ-কাঠী\nHere is the eligibility criteria to become eligible for One Time Grant for Medial Personality Scheme:-\n১. সাংবাদিক গৰাকী অসমৰ স্থায়ী বাসিন্দা হ'ব লাগিব।\n২. আবেদন কাৰী তথ্য আৰু জনসংযোগ সঞ্চালকালয়, অসমৰ স্বীকৃত বা ক্ষমতা যুক্ত কাৰ্ডৰ গৰাকী হোৱাটো বাঞ্চণীয়।\n৩. আবেদনকাৰীৰ নূন্যতম অভিজ্ঞতা ১৫ বছৰ হ'ব লাগিব\n৪. আবেদন জমা দিয়াৰ বয়স ৪০ বছৰতকৈ অধিক হ'ব নালাগিব.\n৫. আবেদনকাৰীৰ বছৰি আয় ৫ লাখতকৈ অধিক কম হ'ব লাগিব\n৬. আবেদনকাৰীৰ ৰাজনৈতিক দলৰ সৈতে কোনো সম্পৰ্ক থাকিব নোৱাৰিব .\nসংবাদ কৰ্মী সকলৰ বাবে এককালীন সাহায্য প্ৰদান আঁচনিৰ মুখ্য হিতাধিকাৰী\nপ্ৰত্যেক গৰাকী চিত্ৰ সাংবাদিক আৰু ভিডিঅ' সাংবাদিকে কোনো ঘটনা বা কাৰ্যসূচী সম্বন্ধীয় অতিকমেও তিনিখন চিত্ৰ বা তিনিটা ভিডিঅ' বিগত ১২ মাহৰ ভিতৰত জমা দিব লাগিব। উন্নয়ন, একতা আৰু অখণ্ডতাৰ ক্ষেত্ৰত সংবাদ কৰ্মী সকল জনসাধাৰণৰ বাবে হ'ব লাগিব প্ৰভাৱশালী। ২০১১ চনৰ বিধানসভা নিৰ্বাচনৰ সময়ত তেতিয়াৰ মুখ্যমন্ত্ৰী প্ৰয়াত তৰুণ গগৈ নেতৃত্বাধীন কংগ্ৰেছ চৰকাৰে সাংবাদিক সকলক লেপটপ্ বিতৰণ কৰিছিল। তথ্য আৰু জন সংযোগ বিভাগৰ আয়ুক্ত আৰু সচিব প্ৰীতম শইকীয়াৰ দ্বাৰা নিৰ্ধাৰিত নিৰ্দেশনাৱলী অনুযায়ী প্ৰতি বছৰে প্ৰায় ২০ গৰাকী সাংবাদিকক সাহায্য প্ৰদানৰ বাবে বাচনি কৰা হ'ব।\nএই আঁচনিৰ মূল উদ্দেশ্য হৈছে সাংবাদিকৰ অসাধাৰণ কৃতকাৰ্য্যতাক অনুধাৱন কৰি তেওঁলোকক সমৰ্থন আগবঢ়োৱা। সংবাদ কৰ্মীৰ মৰ্য্যাদা উন্নত কৰাৰ লগতে সাংবাদিকতাৰ ক্ষেত্ৰত শ্ৰেষ্ঠত্ব অৰ্জন কৰিবলৈ অনুপ্ৰাণিত আৰু উৎসাহ প্ৰদান কৰাই হ'ল উল্লেখিত আঁচনিখনৰ অন্যতম এক উদ্দেশ্য ।\n২০২০-২১ চনৰ বিত্তীয় অধিবেশনত এই আঁচনি সম্পর্কে উল্লেখ কৰা হয়।\nচৰকাৰৰ সাংবাদিকসকলৰ বাবে ৫০,০০০ টকাৰ এককালীন সাহায্য ঘোষণা\nআঁচনিখন তথ্য আৰু জন সংযোগ সঞ্চলকালয়ৰ অধীনস্ত\nবছৰি চাৰিজন সংবাদ কর্মীক এই অনুদান প্রদানৰ ঘোষণা\nঅনুদান লাভ কৰিবলৈ সাংবাদিকৰ বয়স ৪০ বছৰত কৈ অধিক হ'ব নালাগিব\nআঁচনিখনে সাংবাদিকৰ গুৰুত্ব বৃদ্ধি কৰাত সহায় কৰিব\nমুঠ দৰ্শনাৰ্থী: 588626


"নিধিৰাম চৰ্দাৰ" হ'বগৈ ৰাঃ ঘাইপথ প্ৰাধিকৰণ? নিৰ্মাণ বন্ধ কৰি উপাৰ্জনৰ বাবে toll সংগ্ৰহৰ পৰামৰ্শ\nৰাষ্ট্ৰীয় ঘাইপথ প্ৰাধিকৰণক পথ নিৰ্মাণ বন্ধ কৰাৰ পৰামৰ্শেৰে ঘাইপথ মন্ত্ৰ্যালয়লৈ প্ৰধান মন্ত্ৰীৰ কাৰ্য্যালয়ৰ পত্ৰ\n"নিধিৰাম চৰ্দাৰ" হ'বগৈ নেকি ৰাষ্ট্ৰীয় ঘাইপথ প্ৰাধিকৰণ? পথ নিৰ্মাণ বন্ধ কৰি toll সংগ্ৰহৰ পৰামৰ্শ\nপ্ৰধান মন্ত্ৰীৰ কাৰ্য্যালয়ে ভাৰতৰ ৰাষ্ট্ৰীয় ঘাইপথ প্ৰাধিকৰণৰ কেইটামান পৰামৰ্শৰ তালিকাসহ ৰাষ্ট্ৰীয় ঘাইপথ মন্ত্ৰ্যালয়লৈ প্ৰেৰণ কৰা এখন পত্ৰই দেশৰ বিত্তীয় অৱস্থাটোৰ মন্দামুখী ৰূপটো প্ৰকট কৰি তুলিছে।\nপ্ৰধান মন্ত্ৰীৰ প্ৰধান সচিব নৃপেন্দ্ৰ মিশ্ৰই যোৱা ১৭ আগষ্টতে প্ৰেৰণ কৰা পত্ৰখনৰ বিষয়বস্তুৱে ৰাষ্ট্ৰীয় সংবাদ মাধ্যমতো গুৰুত্বসহ ঠাই পাইছে।\nপত্ৰখনত প্ৰধান মন্ত্ৰীৰ কাৰ্য্যালয়ে ৰাষ্ট্ৰীয় ঘাইপথ প্ৰাধিকৰণৰ পৰা পোৱা বুলি কৈ কেইবাটাও সংস্কাৰমূলক পৰামৰ্শ বিবেচনাৰ বাবে আগ বঢ়াই দিছে ৰাষ্ট্ৰীয় ঘাইপথ মন্ত্ৰ্যালয়ক।\nইয়াৰ ভিতৰত পথ নিৰ্মাণৰ কাম বন্ধ কৰাৰ পৰামৰ্শটো আৰু সম্পূৰ্ণ হোৱা ৰাষ্ট্ৰীয় পথবোৰক উপাৰ্জনৰ আহিলা কৰিবলৈ ব্যক্তিগত খণ্ডক গতাই দিয়াৰ পৰামৰ্শই বিতৰ্কৰ মাজেৰে চৰ্চাত আছে।\nপত্ৰখনত পথ নিৰ্মাণৰ বাবে বেচৰকাৰী বিনিয়োগকাৰী আগ বাঢ়ি নহাটোকো আঙুলিয়াই দিয়া হৈছে।\n“পথ নিৰ্মাণ বিত্তীয়ভাৱে অ-ধাৰণক্ষম হৈ পৰিছে। বেচৰকাৰী বিনিয়োগকাৰী আৰু নিৰ্মাণ কোম্পানিবোৰে নতুন পথ নিৰ্মাণৰ প্ৰকল্পবোৰৰ পৰা নিজকে আঁতৰাই আনিছে।” লাইভ মিণ্ট নামৰ নিউজ পৰ্টেলটোত পত্ৰখনৰ পৰা এই উদ্ধৃতি দিয়া হৈছে।\nএইবোৰ সংকটৰ পৰা উদ্ধাৰ পাবলৈ ৰাষ্ট্ৰীয় ঘাইপথ প্ৰাধিকৰণক নিৰ্মাণ সংস্থাৰ পৰিৱৰ্তে সম্পদ ব্যৱস্থাপনা কোম্পানি (asset management company)-লৈ সলনি কৰাৰ পৰামৰ্শ দিয়া হৈছে, যিটোৰ পৰিণতি হিচাপে ই পথ নিৰ্মাণ বন্ধ কৰিব।\nপৰামৰ্শবোৰত ইতিপূৰ্বে সম্পূৰ্ণ হোৱা পথবোৰক উপাৰ্জনৰ কামত জোৰদাৰভাৱে লগাবলৈও ইচ্ছা দাঙি ধৰা হৈছে, য’ত এইবোৰত পথকৰ বা টল (toll) বহুওৱাৰ বাবে ব্যক্তিগত কোম্পানিক নিলাম কৰাৰ দিহা দিয়া হৈছে।\nএই ব্যক্তিগত কোম্পানিবোৰক ৰাষ্ট্ৰীয় ঘাইপথ প্ৰাধিকৰণলৈ আগ বঢ়োৱা অগ্ৰিম ৰাজহৰ বিনিময়ত ১০ বা ২০ বছৰৰ বাবে পথছোৱাত কৰ সংগ্ৰহৰ অনুমতি দিয়া হ’ব আৰু উক্ত সময়ছোৱাত কোম্পানিবোৰে পথছোৱা মেৰামতি কৰিব। পত্ৰখনত এইদৰে কোৱা হৈছে।\nপৰামৰ্শত কোৱা হৈছে, বৰ্তমানৰ ৰাষ্ট্ৰীয় ঘাইপথ নিৰ্মাণৰ hybrid annuity আৰু EPC (Engineering, Procurement & Construction) আৰ্হি বহনক্ষম হৈ থকা নাই আৰু সেয়ে সংস্কাৰৰ প্ৰয়োজন।\nএই পত্ৰখনে কেন্দ্ৰীয় চৰকাৰৰ বিত্তীয় অৱস্থাটো উদঙাই দিয়াৰ লগতে অসমৰ বাবে কঢ়িয়াই অনা প্ৰধান শংকাটো হ’ল অসমৰ অন্তৰ্গত অতি শোচনীয় ৰাষ্ট্ৰীয় ঘাইপথকেইটাৰ অৱস্থাৰ পৰিৱৰ্তনত সম্ভাৱনা ক্ষীণ হৈ পৰাটো।\nৰাজ্যখনৰ ভিতৰত পৰা কেইবাটাও ৰাষ্ট্ৰীয় পথ ব্যৱহাৰৰ অনুপযুক্ত হৈ পৰা সত্ত্বেও দৈনন্দিন চৰম যন্ত্ৰণা সহি যাত্ৰীয়ে এইবোৰ ব্যৱহাৰ কৰি থাকিব লগীয়া হৈছে।\nশিলচৰ-সৌৰাষ্ট্ৰ ইষ্ট ৱেষ্ট কৰিডৰ ২৭ নং ৰাষ্ট্ৰীয় ঘাইপথৰ অন্তৰ্গত অসমৰ জাতিঙ্গা-হাৰাঙ্গাজাও অংশটো এতিয়াও আধৰুৱা আৰু বিধ্বস্ত ৰূপত আছে। গতিকে প্ৰধান মন্ত্ৰীৰ কাৰ্য্যালয়ৰ এই পত্ৰখনক উপেক্ষা কৰিব নোৱাৰিলে সমগ্ৰ দেশৰ লগতে অসমৰ ৰাইজেও ইয়াৰ পৰিণাম ভুগিব লগীয়া হ’ব।\nলগতে পঢ়ক পথ নে পুখুৰী? এপাল ম’হে ঘুলি ল’লে অসমৰ ৰাষ্ট্ৰীয় ঘাইপথৰ গাঁতত\nতাৰোপৰি ব্যক্তিগত কোম্পানিক ইচ্ছানুসৰি কৰ সংগ্ৰহৰ অনুমতি দি জনগণৰ ওপৰত মাধমাৰ শোধোৱাৰ পথ মুকলি হোৱাটোও নিশ্চিত। অসমত ৰহাৰ ট’ল গেইট পুনৰ সক্ৰিয় কৰিবলৈ অসম চৰকাৰে হেঁচা পাই থকাৰ কথা চৰকাৰৰ মন্ত্ৰী-বিধায়কৰ শেহতীয়া কেইবাটাও ভাষ্যত প্ৰকাশ পাই আহিছে।\nমোদী চৰকাৰে এই বছৰ ঘোষণা কৰিছিল যে চৰকাৰখনে আন্তঃগাঁথনিত সৰ্বাধিক গুৰুত্ব দিব আৰু ইয়াৰ বাবে ৫ বছৰৰ কাৰ্য্যকালত প্ৰায় ১০০ লাখ কোটি টকা খৰচ কৰিব।\nকিন্তু এতিয়া মন্দামুখী চৰকাৰৰ প্ৰধান মন্ত্ৰীৰ কাৰ্য্যালয়ৰ এই পত্ৰই ৰাষ্ট্ৰীয় ঘাইপথ প্ৰাধিকৰণক ঢাল-তৰোৱালবিহীন “নিধিৰাম চৰ্দাৰ”ত পৰিণত কৰাৰহে শংকা সৃষ্টি কৰিছে।


গল্পঃ শগুণ (The Vulture) / ফ্ৰানজ কাফকা\nHomeঅনূদিত গল্পগল্পঃ শগুণ (The Vulture) / ফ্ৰানজ কাফকা\ntranslatorsassam July 13, 2020\nশগুণ (The Vulture)\nমূলঃ ফ্ৰানজ কাফকা\nঅনুবাদঃ অংশুমান শইকীয়া\nশৰীৰটোৱে কিছু সময়ৰ বাবে বেলিটো ঢাকি ধৰিলে। তাৰ পাখিৰ কোবত চৌপাশৰ ধূলিকণাবোৰ বতাহত ব্যস্ততাৰে নাচিবলৈ লাগিল। সৌৱা মোৰ সমুখত এক নিষ্ঠুৰ পক্ষী। ধুৱলী কুঁৱলী হৈ পৰা মোৰ চকুত ভাঁহি উঠিল এটা প্ৰকাণ্ড শগুণ। ধপ ধপ..... ডেউকা কেইখন সজোৰে কোবাই ছিন্ন বিছিন্ন হৈ পৰা মোৰ জোতাযোৰৰ কাষতে লাহেকৈ শগুণটো বহি পৰিল আৰু তাৰ অৰ্ধ সমাপ্ত কৰ্মভাগী অৰ্থাৎ মোৰ ভৰিত তাৰ শক্তিশালী ধেনুভেৰীয়া ঠোঁটটোৰে নিৰ্বিচাৰ প্ৰহাৰ কৰিবলৈ পুনৰাই আৰম্ভ কৰিলে। এইদৰে মোৰ অসহনীয় পীড়াক কিছুসময় উপভোগ কৰি শগুণটো পুনৰাই আকাশলৈ উৰা মাৰিলে আৰু মোৰ মস্তকক কেন্দ্ৰ কৰি বৃত্তাকাৰে ঘূৰিবলৈ লাগিল কিন্তু কিছু পৰৰ পাছত পুনৰাই নামি আহি নিজ কৰ্মত ব্ৰতী হল।\nএনেতে কাষৰ বাটটোৱেদি আগুৱাই যোৱা পথচাৰীজন মোৰ দূৰাৱস্থা দেখি কোবাকোবিকৈ কাষ চাপি আহিল। তেখেতৰ মনত অলেখ প্ৰশ্নৰ উদ্ৰেক ঘটিল। " এইদৰে আপুনি এটা শগুণৰ হাতত বন্দী হল কিদৰে?"- প্ৰশ্নটিত এক গভীৰ বিস্ময়ৰ সুৰ। "মই নিসহায়"- তেখেতৰ প্ৰশ্নটিৰ এক সম্পূৰ্ণ বিপৰীত সুৰত মই উত্তৰ দিলোঁ।\n"শগুণটোৱে মোক আগুৰি ধৰোঁতেই মই তাক আক্ৰমণ কৰিছিলোঁ, কিন্তু এই নিষ্ঠুৰ প্ৰাণীটোৱে প্ৰত্যাক্ৰমন কৰি মোৰ মূৰত আঘাত কৰিবলৈ উদ্যত হল, শেষত উপায়ন্তৰ হৈ মই নিজৰ ভৰিটোকেই আহুতি দিবলৈ থিৰ কৰিলোঁ"- শগুণটোৰ অদম্য সাহস আৰু তাৰ শক্তিৰ প্ৰতি থকা সংশয় মোৰ মাতটোত ফুটি উঠিল।\n"এটি মাথোঁ বন্দুকৰ গুলীয়েই যথেষ্ট, ইয়াক নিঃশেষ কৰিবলৈ"- এক গভীৰ প্ৰত্যয়েৰে পথচাৰীজনে কলে ,"সঁচাকৈ?"- মোৰ বুকুখনত এটা আশাৰ ঢৌৱে খেলি গ'ল। এনে লাগিল যেন তেওঁৰ চকুযুৰি এক অচিন আনন্দত তিৰবিৰাই উঠিল "আপুনি মাথোঁ আধা ঘন্টা সময় অপেক্ষা কৰক, মই সাউৎকৈ ঘৰৰ পৰা বন্দুকটো লৈ আহোগৈ",- এইদৰে কৈ মানুহজন তীব্রতাৰে আঁতৰি গল।\nএনেতে মোৰ শগুণটোলৈ দৃষ্টি পৰিল। এনে লাগিল যেন আমাৰ এই কথোপকথন সি বাৰুকৈয়ে বুজি পালে। মোৰ মূৰৰ পৰা ভৰিলৈ এক তপত শোণিতৰ ধাৰা বৈ গল।\nশগুণটোৱে পুনৰ আকাশলৈ উৰা মাৰিলে আৰু এক নিপুন যোদ্ধাই এৰি দিয়া বানৰ দৰেই উৰি আহি মোৰ মস্তকত সজোৰে আঘাট কৰিলে, আৰু মোৰ ভাব হল যেন ক্ৰমশঃ সি মোৰ ৰক্তৰ উদ্গীৰণত বুৰ গল, আৰু লগতে বুৰ গল মোৰ চৌপাশৰ প্ৰতিটো প্ৰান্ত আৰু গভীৰতা। প্ৰশান্তি।


উত্তৰবিহীন চিঠিৰ টোপোলা | ChandubiNews\nHomeপ্ৰবন্ধউত্তৰবিহীন চিঠিৰ টোপোলা\n– সীমান্ত কাকতি\n– প্ৰথম খণ্ড –\nএতিয়া তুমি কোনখন পৃথিবীৰ বাসিন্দা, তাক অনুসন্ধান কৰাৰ বাসনাবোৰ মোৰ মুঠেই নাজাগে। এতিয়াটো দিনটোৰ প্ৰখৰ উত্তাপ সহি সহি আকাশখনে হেঙুলীয়া ৰং সনালৈ এখন্তেক বিশ্ৰাম লোৱাৰ লেখিয়াই, মোৰ এৰি অহা স্মৃতি লেখাবোৰ পুনৰ আওঁৰাও এনেদৰেই কোনেও নজনাকৈ নেদেখাকৈ। ক্ষন্তেক পিচতেই দূৰৰ আকাশত বহুত তৰাৰ লুকাভাকু খেল। মনে বিচৰা ধৰণেই খিৰিকিখন খুলি ল’লো। এজাক মন জুৰোৱা বতাহ কোঠাটোলৈ সোমায় আহিল। এই বতাহৰ কোৱত এটাৰ পিছত এটাকৈ মোৰ এৰি অহা অতীত ভাহি উঠিল মোৰ মানস পটত। কথাবোৰ ছাগে বহু পুৰণি হৈ গ’ল। চলিত জীৱন পৰিক্ৰমাৰ পাকচক্ৰত হতাশা নিৰাশাৰ হেচাঠেলাত আচন্ন যদিও কেতিয়াবা কেতিয়াবা এৰি অহা স্মৃতি লেখাবোৰেৰেই মই নতুন প্ৰেৰণা আৰু উৎসাহৰ চন্দৰ বিলীন হৈ পৰোঁ।\nআচলতে কি জানা! নিজে গতিশীল হৈ থাকিলেও দূৰৈৰ ৰৈ থকা পাহাৰবোৰেও বিপৰীত দিশে দৌৰিবলৈ ধৰে। তুমি চাগে জীৱনৰ চন্দ হেৰুৱাই তাতেই ৰৈ থাকিলা। অতীতৰ স্মৃতিভৰা দিনবোৰে তোমাক এবাৰো জগায় নুতুলিলে। অথচ সেই সময়খিনিত প্ৰতিটো মুহুৰ্ত মোৰ বাবে নতুন আছিল। এনেবোৰ নতুন দিনৰ জলপ্ৰপাততে তুমিও মোৰ ভাৱসাগৰত বন্দি হৈ পৰিছিলা এজনী চাতকী চৰাইৰ দৰে। অকপতে মানি লৈছিলা মনৰ গহন বনত, উঠলি উঠা ভাববোৰ মনৰ আবেগবোৰ ক’বলৈ শুনিবলৈ দিকদৰ্শন কৰিবলৈ এজন সুহৃদ বিপৰীত লিঙ্গৰ কথা। অৱশ্যে তেনে এজন সুহৃদৰ মাপকাঠি জোখ–মাখ কিমান তাৰ হিচাপ তোমাৰ হাতত নাছিল। সেই কাৰণেই হয়তো চাৰি চকুৱে কথা কোৱাৰ পিছতো তুমি দিশহাৰা হৈ পৰিলা। সমাজ নামৰ কুণ্ডলিটোৰ ভৰত তুমি নিঠৰ নিৰুদিপ্ত হৈ পৰিলা। আজি মোৰ পুনৰ মনৰ মাজত প্ৰশ্ন গজিছে মই বাৰু বেছি আৱেগিক নেকি?\nপ্ৰকৃতিৰ প্ৰতিটো প্ৰাণী–জীৱ বিপৰীত লিংগৰ প্ৰতি আকৰ্ষিত। প্ৰকৃতিয়ে দিয়া পৰিবেশৰ চত্ৰ ছায়াতে জীৱন চক্ৰ গঢ়ি উঠে। প্ৰতিটোৰ জীৱন চক্ৰতে আহাৰ আৰু প্ৰজনন সহচৰ। আহাৰ আৰু প্ৰজনন সহচৰ হ’লেও মানুহ নামৰ প্ৰাণীবিধ বেছি ব্যতিক্ৰম কাৰণ মানুহৰ আছে এখন সহানুভূতিশীল হৃদয়–প্ৰেম ভালপোৱাৰ এখন চিৰন্তন পৃথিৱী। সেয়ে হয়তো প্ৰাকৃতিকভাৱে প্ৰষ্ফিফুত হৃদয়ৰ প্ৰেমক মই কেতিয়াও আৱেগিক বুলি দলিয়াই পেলাব নোৱাৰো –। মনৰ আৱেগক বাধা দিব নোৱাৰো তেনে এটা শৰতৰ গধূলিত কওঁ নকওঁকৈ তোমালৈ ঠেলি পঠিয়াইছিলো এটি প্ৰশ্ন “তুমি বাৰু কাৰোবাৰ মনৰ গৰাকী হবানে?” সেইদিনা কথাৰ গভীৰতালৈ নগৈ তুমি উদাসীনভাৱে কৈছিলা– “মই বিবাহিত– সেয়ে মই কাৰো সহযাত্ৰী হ’ব নোৱাৰো”। অথচ তেতিয়া তুমি বিবাহিতা হৈও মৰুভূমিৰ এখিলা শুকান পাতৰ দৰেই জীৱন নিয়াইছিলা। জীৱনৰ চন্দ হেৰাই সমাজে বান্ধি দিয়া নীতি–নিয়মৰ অন্ধকাৰ কুঠৰিত মৰীচিকা খেদি খেদি দিন কটাইছিলা। তোমাক সহায় কৰিবলৈ সেইদিনা কোনো আগবাঢ়ি অহা নাছিল–অস্পৃশ্য–কুসংস্কাৰৰ অন্ধকুপত মাজত পেলাই এই সমাজেই তোমাৰ ৰং চাইছিল।\nঅকাল বাৰ্ধক্য কিম্বা অকাল বৈধব্য এই দুয়োটাই এটা শৰীৰৰ সক্ৰামক আনটো নিয়তিৰ পৰিপন্থী। নিয়তিৰ পৰিহাসেৰে পৰিসমাপ্তি ঘটা জীৱনৰ পিচতো কিয় এজনী নাৰী হোৱাৰ বাবেই সলনি কৰিব লাগে জীৱন পৰিক্ৰমা? হেৰাই যোৱা জীৱনৰ ছন্দ কিয় নতুনকৈ সজাব নোৱাৰে ? মই অবিহনে সৌ সিদিনালৈ তোমাক এইকথা কোনেও শিকোৱা নাছিল। নাৰী সমাজ জীৱনৰ অৰ্ধ আকাশ।\nযি আশা বুকুত লৈ তোমাক প্ৰথম প্ৰশ্ন কৰিছিলো তাৰ নেতিবাচক উত্তৰে মোক শৰবিদ্ধ কৰিছিল তোমাৰ ক্ষনিকৰ বাবে। তথাপিও তোমাৰ হৃদয়ৰ জোখ লোৱাৰ মানসেৰে পুনৰ ঠেলিছিলো কোনটো প্ৰশ্ন “যদি তোমাৰ ছিগি যোৱা জীৱনটোৰ সংযোগ কৰিবলৈ কোনোবাই অধীৰ আগ্ৰহেৰে অপেক্ষা কৰি ভৱিষ্যতলৈ তুমি তেওঁক কিদৰে সহাৰি জনাবা?”\nখৰাং সদৃশ শুকান মৰুভূমিয়ে এটোপাল পানীৰ বাবে হাহাকাৰ হৈ উঠাৰ দৰে মোৰো মন প্ৰাণ প্ৰতিস্তৰলৈ চাই চাই আজিও ব্যথিত ভংগ হৃদয়ৰ সুৰহীন জীৱনৰ গান গায়েই থাকিলো। ভাবিছিলো তোমাৰ Positive উত্তৰে মোৰ জীৱনৰ শুকাই যোৱা জান, জুৰি, নিজৰা জোগায় তুলিব। অনাগত ভৱিষ্যত জীৱনক সজোৱাৰ তাগিতাত সোঁৱৰাই দিয়াৰ পিচতো সুহৃদ বন্ধুৰ প্ৰয়োজন তুমি অনুভৱ নকৰি কেৱল মোক প্ৰত্যক্ষ আক্ৰমণহে কৰিছিলা। “তুমি মোকলৈ যি ভাবিছা আজিৰ পৰাই এৰি পেলোৱা।” ইয়াৰ পিচতো তোমাক ক’ব পৰাকৈ মোৰ মগজুত অলেখ প্ৰতি উত্তৰ মজুত আছিল, অথচ সেইদিনা তোমাক একোৱে নকলো। মাত্ৰ প্ৰতিদানহীন তোমাৰ কথাৰ উৎস বিচাৰি এক্ষন্তেক ভাবিলো। আচলতে কি জানা– উক্ত দিনাই মই তোমাৰ আশা এৰি চিৰ বিদায় ল’ব লাগিছিল। নোৱাৰিলো। তোমাৰ প্ৰতি জাগি উঠা মনৰ মোহৰ বাবে। এই মনৰ মোহেই মানুহৰ বহু কথাৰ অনৰ্থৰ মূল। পুতেক অত্যাচাৰী হোৱাৰ পিচতো মাতৃয়ে মনৰ পৰা পৰিত্যাগ কৰিব নোৱাৰে। কেৱল মাতৃ পুত্ৰৰ ক্ষেত্ৰতেই মোহ সীমাবদ্ধ হৈ নাথাকে। অন্যান্য সম্পৰ্কবোৰতো ই পৰিধি ভাঙি নতুন সামাজিক সম্পৰ্ক গঢ়ি তোলে। বেছি মোহছন্নতা গতিশীল জীৱনৰ প্ৰাচীৰ।\nপ্ৰতিটো ঘটনাৰ মাজতে ক্ৰিয়া প্ৰতিক্ৰিয়া ঘটে। ক্ৰিয়া প্ৰতিক্ৰিয়াৰ অন্তদ্বন্দই ঘটনাৰ সত্য নিৰূপন কৰে। প্ৰচলিত সমাজ ব্যৱস্থাত মূল্যবোধৰ অৱনতিয়ে মানুহক অনবৰত স্বাৰ্থপৰ হ’বলৈ শিকায়। স্বাৰ্থন্ধতাই প্ৰতিদিন প্ৰতিনিয়ত প্ৰেমৰ পৃথিৱীক সংকুচিত কৰি তোলে। তুমি মই আমি সকলোৱে এই ব্যৱস্থাৰ দ্বাৰাই লালিত–পালিত। তথাপিটো সচেতনতাৰ বিট চকুৰে আমি ব্যৱস্থাৰ সুৰুঙাবোৰ চিনাক্ত কৰিব লাগিব। এইখন সমাজে নিন্দা কৰা মানুহৰ সম্পৰ্কবোৰক মানৱীয় দৃষ্টিভংগীৰে বিচাৰ কৰি অসহায়, অকলশৰীয়াবোৰৰ সংগ দিয়াই সামাজিক দায়বদ্ধ। তোমালোকে নাৰী–পুৰুষৰ সম্পৰ্ক মানে বুজা সমাজখনে বান্ধি দিয়া ৰীতি–নীতিৰ মাজেৰে গঢ়ি উঠ বৈবাহিক জীৱন, তাৰ পাছত সন্তান উৎপাদন, গাৰ্হস্থ্য জীৱন–। এয়াই বাস্তৱতা। এই জীৱনকলৈয়ে ক’ত ঘাত–প্ৰতিঘাত। পাৰাপাৰ নোপোৱা সংঘাত। সংসাৰৰ মায়াবৃত্তত সোমাই অপ্ৰয়োজনীয় প্ৰয়োজন বিচাৰি অন্য এক অনাকাংক্ষিত সংঘাতৰ সন্মুখীন হোৱা।\nপ্ৰেম হ’ল মানৱ মনৰ মণিকোঠাত গজি উঠা এক উপলব্ধি। দুই বিপৰীত মনৰ ঐক্যতান বাজি উঠে এই প্ৰেমৰেই। অতদিনে তুমি বুজি পোৱা সমস্ত কথা বাৰ্তাই কোন শ্ৰেণী মানুহৰ চিন্তা চেতনাক প্ৰতিনিধিত্ব কৰি আহিছে তাক বুজিব লাগিব। পাৰ্থক্যবোৰ জানিব লাগিব। সময়, পৰিবেশ, পৰিস্থিতিৰ অধ্যয়ন কৰি নতুন পৃথিবী গঢ়িবলৈ আগবাঢ়িব লাগিব। তেতিয়া দেখিবা কেৱল প্ৰেমৰ বাবেই দুহাত মেলি আগবঢ়াজনক তুমি কেতিয়াও প্ৰত্যাখান কৰিব নোৱাৰা। তোমাৰ হৃদয় এজনক দান কৰিলেহে তুমি অন্য এজনৰ অন্তৰৰ গান শুনিব পাৰিবা। মনেহে আন এটা মনৰ সান্নিধ্য বিচাৰে– এই সত্যক তুমি প্ৰথমে বুজি পাব লাগিব– সেই একেটা কাৰণতে মই তোমাক পৰিত্যাগ কৰিব নোৱাৰিলো। প্ৰেম, ভালপোৱা কোনোদিনে মৰহি শুকাই যোৱা বিধৰো নহয়। প্ৰেম অস্বীকাৰ জানো প্ৰতিহিংসাৰ বলি হ’ব নোৱাৰে। কিন্তু বাস্তৱ পৃথিবীখনত তেনে প্ৰতিহিংসা পুৰাবলৈ গৈ ক’তজনী নাৰী ধৰ্ষিতা হয়।\nআজি মই উপলব্ধি কৰিছো কাৰোবাৰ মন বুজা বা নিজে বুজিবলৈ চেষ্টা কৰাৰ মূলতে থাকে সেই জীৱনৰবোৰৰ একো একোতা এৰি অহা অতীত। এই অতীততে লুকাই থাকে বৰ্তমানৰ চিন্তাভাৱনা ইটো সিটো বহুতো কথা। প্ৰতিজন মানুহৰ চিন্তা ভাৱনা গঢ়ি উঠে সামাজিক পৰিবেশৰ মাধ্যমেদি। এই চলন্ত ব্যৱস্থাটোৱে কাকো কোনোদিনে নতুন কথা শিকিবলৈ ভাবিবলৈ উৎসাহ উদ্দীপনা নজগায়। বিশেষ কিছুমানক বাদ দি প্ৰায়বোৰৰে জীৱনৰ সহযাত্ৰী। এই জীৱনৰ বিপৰীতে জীৱনক গতিশীল কৰি তুলিবলৈ আন এক অনুশীলনৰ প্ৰয়োজন হয়। নিজৰ মনৰ লগত বাহিৰৰ পৃথিবীখনৰ লগত সৃষ্টি হোৱা সংঘাতেই নতুন গতি আনি দিয়ে। এই গতিত যি চিন্তা ভাৱনাই মগজুত থিতাপি লয় তেওঁ আৰু ৰৈ থাকিব নোৱাৰে। তেনে নতুন চিন্তাৰ প্ৰোতাশ্ৰয়ত হয়তো তুমি এদিন মোকো এৰি থৈ যাবা বহুদূৰ দিগন্তলৈ – – –\nমই এজন মধ্যবিত্ত। সেয়ে ছাগে কিছুমান কথা নতুনকৈ ভবাৰ সময়, সুবিধা দুয়োটাই প্ৰচুৰ থাকে। তোমাৰ উদাস নিৰৱ চকুহালৰ অৰ্থ বিচাৰি মোৰ হৃদয় হাহাকাৰ কৰি উঠে। বহুবাৰ হয়তো উজুতি খাইছো তথাপিটো প্ৰতিটো প’ল অনুপল তোমাক লৈয়েই নতুন ধৰণে চিন্তা কৰো। চকুহালত পাওঁ অজস্ৰ হেৰুৱাৰ বেদনা। মই জীপাল কৰিব খোজো মোৰ সহযোগিতাৰে– কিন্তু একোৱেই কৰিব নোৱাৰো– তুমি নিৰৱ দৰ্শকৰ শাৰীত ৰৈ থাকা– অকলশৰীয়া পূৰ্ণ মুহুৰ্তবোৰতো মোৰ পৰা আঁতৰি থাকা, বেদনাবোৰ বুজি পাইও নুবুজাৰ ভাওঁ ধৰা। কেতিয়াবা কেতিয়াবা আমাৰ মনবোৰ কিয় এনেকুৱা হয় ?\nনীলাক্ষী! মই কিন্তু কোনো কথাই তুমি ভবাৰ দৰে সৰলকৈ নাভাবো। এই বাস্তৱতাৰ পৰাই মই শিকিবলৈ যত্ন কৰিছোঁ। কথা প্ৰসংগত এদিন তুমি তোমাৰ ভৱিষ্যতো নতুন প্ৰজন্মৰ বাবে পৰিত্যাগ কৰা বুলি ব্যক্ত কৰিছিলা। কিন্তু তুমি যি প্ৰজন্মৰ কথা ভাবি ভবিষ্যৎ সংকল্প লৈছা সেয়া তোমাৰ একান্ত ব্যক্তিগত। তোমাৰ ব্যক্তিগত বংশ ৰক্ষাৰ স্বাৰ্থত যি ত্যাগ কৰা বুলি দোহাৰিছা সেয়া তোমাৰ কৰ্তব্যহে। নিজৰ তেজ মঙহৰ কথা বাদ দি সমাজৰ বঞ্চিত, অৱহেলিতজনৰ হিতৰ বাবে যি ত্যাগ, তাৰ মূল্যহে অসীম। এদিন মইও স্থূল প্ৰেমৰ গণ্ডীত সোমাই নিজৰ ঘৰ–বাৰী, পৰিয়াল, আত্মীয়–স্বজন সকলোকে পৰিত্যাগ কৰিছিলো। কিন্তু এই ত্যাগৰ মূল্য মই কেনেদৰে ভৰিলো– সাংসাৰিক জীৱনত নিজৰ পত্নীক সুখী কৰিবলৈ গৈ মই এতিয়া উৰন্ত ব্যস্ত নাগৰিক। পত্নীক সন্তুষ্ট কৰিবলৈ প্ৰতিদিন প্ৰয়োজনৰ এখন দীঘল তালিকা পদূলিমুখতে ৰৈ থাকে– পৰিয়ালৰ কোনো সদস্যকে সুখী কৰিব পৰা নাই নিজেও আত্মসন্তুষ্টি লভিব পৰা নাই– কেৱল দৌৰিছিলো আৰু দৌৰিছিলো– । তোমাৰ ক্ষেত্ৰতো মই থিক এনেদৰেই ভাবো– তুমি যাক লৈ এজাক সপোন ৰচিছা তাক লৈ মানসিক অৱস্থা নিম্নগামী কৰাৰ কোনো প্ৰয়োজন নাছিল। মানুহৰ এই অমূল্য জীৱনবোৰ কেৱল এটা মাত্ৰ ক্ষুদ্ৰ স্বাৰ্থ লৈয়েই বাছি থাকিব নোৱাৰি। আজিৰ এই মানুহৰ আছে এখন সুবিশাল ইতিহাস।\nযি ইতিহাসত এই মানুহেই ইতিবাচক দৃষ্টিভংগীৰে ন–ন জীৱনৰ পাতনি মেলি নতুন সৃষ্টি প্ৰেৰণাৰে মানৱ জাতিৰ বুৰঞ্জীৰ পাতনি মেলিছিল। গতিকে তেনে মানৱৰ সুযোগ্য প্ৰতিনিধি হিচাপে আমিও নিৰ্বাচন কৰিব লাগিব এনে কাম যাৰ চত্ৰ–ছায়াত নতুন প্ৰজন্মই আৰু নতুন ইতিহাস ৰচিব পাৰে। ইয়াকে কৰ্তব্য বুলি নলৈ ব্যক্তি বিশেষৰ উন্নতিৰ স্বাৰ্থত যিয়েই নকৰো এই জীৱনবোৰত হতাশ–নৈৰাশ্যই এসময়ত অকাল বাৰ্ধক্যক আমন্ত্ৰণ কৰে। সেয়ে সময়োচিত দৃষ্টি ভংগীয়েহে মধুময় কৰি তোলে জীৱন। অন্যথা মনৰ বেমাৰ শৰীৰলৈ বিয়পিলেই স্থবিৰতাই ক্ৰিয়া কৰ। তুমি মনৰ ইচ্ছাবোৰক বাধা দি হেচি ৰাখা। বুদ্ধি আৰু কৌশলী অৱস্থান ল’ব নোৱাৰা বাবে প্ৰচলিত নীতি–নিয়ম তোমাৰ মনৰ বাধা হৈ পৰে।\nকথাবোৰ ছাগে খুউব জটিল নহয়। তোমাক ভালপাওঁ বাবেই নিজৰ মনৰ মাজত তোমাৰ প্ৰশ্নৰ উত্তৰৰ সমিধান বিচাৰিছোঁ। ভাৱ সাগৰত উটি ফুৰিছো। উপলব্ধিৰ তুলাচনীত মানুহৰ সম্পৰ্কবোৰ শ্ৰেণীবিন্যাস কৰিছো – আচলতে যি সম্পৰ্কই নহওক মানুহৰ সম্পৰ্ক দুটাই– এটা মানৱীয় আনটো দানৱীয়। অথচ কি ভাবি তুমি কৈছিলা এনে সম্পৰ্ক মই বেয়া পাওঁ বুলি। নাৰী পুৰুষৰ সম্পৰ্ক মানেই দৈহিক কামনা–বাসনাতেই কিয় সীমাবদ্ধ কৰিব বিচৰা? প্ৰতিস্থিত সমাজখনেও তোমাৰ দৰেই ক’ব খোজে। কোনেও কাৰো হৃদয়ৰ গান শুনিব নিবিছাৰে। অথচ সৎভাৱনা আৰু বিশ্বাসৰ ওপৰতে গঢ়া সম্পৰ্কই যুগে যুগে প্ৰতিষ্ঠা লাভ কৰি আহিছে। প্ৰেম কেৱল দৈহিক কামনা বাসনাতেই সীমাবদ্ধ হৈ নাথাকে। এখন সুন্দৰ পৃথিবী গঢ়াৰ স্বাৰ্থত নাৰী–পুৰুষ হ’ব পাৰে উৎসাহ–উদ্দীপনাৰ উৎস। এই কথাবোৰে তোমাৰ অন্তৰ স্পৰ্শ কৰিব পাৰিছেনে নাই মই নাজানো। মাজে মাজে ভাব আৰু ভাষাৰ সন্মিলনত মই নিজেই উজুতি খাইছো। মনৰ মাজত সন্দে ঘণীভূত হৈ থাকে কথাবোৰ সঠিক বিশ্লেষণেৰে তোমাক বুজাব পাৰিছোনে? স্মৃতিৰ অটল গহ্বৰত এতিয়াও মোক আমনি দিয়ে পূৰ্বৰ সেই গধূলিবোৰে। মনে বিচৰা এন্ধাৰৰ মাজতেই চলিছিল আমাৰ আলাপবোৰ। তুমি যে এবাৰ কৈছিলা তোমাৰ বাসনা নাজাগে বুলি। কথাষাৰ বাৰু কিমান সঠিক? ছোৱা প্ৰতিজন মানুহৰ দুটা ভোক লাগিয়েই থাকে– এটা মনৰ আনটো দেহৰ। মোক কোৱা হয় সহজাত প্ৰকৃতি বুলি। দেহৰ ভোক গুচাবলৈ মানুহে খাদ্য খায়। দেহেই হওক কিম্বা মনেই হওক এই ভোকবোৰ আমি নিয়ন্ত্ৰণ কৰিব পাৰো, কিন্তু দমন কৰিব নোৱাৰো। অপ্ৰাকৃতিকভাৱে দমন কৰিবলৈ গ’লেই শৰীৰে তাক সহিব নোৱাৰা হয়। তোমাৰ ক্ষেত্ৰত এই মনৰ ভোকটোক অযথা বাধা দি শৰীৰটোলৈ সংক্ৰমিত কৰিছা– কিছুমান বেমাৰৰ। সেয়ে তুমি প্ৰায় কোৱা শুনিছিলো– মোৰ মনটো বেয়া লাগি আছে, মুৰটো আচন্দ্ৰাই কৰে, উশাহটো ছুটি হয়– ইত্যাদি ইত্যাদি – – – -। মূল কথাটো হ’ল মনৰ খাদ্যও আমি ল’ব পাৰিব লাগিব। কোনবোৰ মনৰ খাদ্য আমি কেনেদৰে গ্ৰহণ কৰিম? দেহ মনৰ সুষ্ট বিকাশেহে নতুন জীৱনৰ বাট দিব পাৰে।\nকথা এষাৰ আছে কোনো বিষয়বস্তুৰ ওপৰত গভীৰ জ্ঞান নাথাকিলে ভুলকৈ কাকো নকবা, নিশিকিবা, নুবুজাবা। মোৰো তেনেকুৱা সংশই নাথাকিলে মইয়েই যে নিৰ্ভুল তাক প্ৰতিষ্ঠা কৰা ধৃষ্টতা নাই। আশাকৰো তুমিও মোক ভুলকৈ নুবুজিবা। কোনো সিদ্ধান্ত ল’বলৈ মই তোমাক বাধ্য কৰা নাই– প্ৰতিটো কথাৰ সিদ্ধান্ত মূহুৰ্তলৈ এশবাৰ জুকিয়াই ছোৱা সঠিক কোনটো বেঠিক কোনটো। সঠিক বুলি ভাবিয়েই মোৰ ক’বলগীয়াবোৰ তোমাৰ সন্মুখত উপস্থাপন কৰিছো। তোমাৰ মনৰ জোখাৰে এনেবোৰ সত্যক কেনেদৰে হজম কৰা সেয়া সম্পূৰ্ণ নিজা কথা।\nকিছুমান এনেকুৱা সত্য আছে যাক আমি মনেৰে স্বীকাৰ কৰো কিন্তু কাৰ্যকাৰিতাৰ ক্ষেত্ৰত অপৰাগ। ইও মনৰে এক দুৰ্বলতা। মৃত্যু এক সত্য তাক জানো মানি নল’লে হ’ব! জীৱৰ জন্মৰ ৰহস্য বৃত্তান্ত জানো অবুজ সাঁথৰ? সময়ে প্ৰতিজনকে শিকায়, বুজাই পৰিপক্ক কৰি তোলে। স্থবিৰ, অৰ্ধসত্যত মানি লৈ চ’লা বৰ্তমানৰ সমাজখনে আমাৰ প্ৰেমক অস্বীকাৰ কৰিলেও গতিশীল আনখন সমাজে আমাক নিশ্চয় আদৰি ল’ব। সেয়ে আমি জনা সত্যবোৰক অযথা নিয়ন্ত্ৰণ কৰিবলৈ গৈ জীৱনক স্থবিৰ কৰি তুলিম নে মনৰ বিশ্বাসক আগস্থান দি গতিশীল কৰি তুলিম ?\nমানুহৰ জীৱনটো সঠিকভাৱে পৰিচালনা কৰাও এটা কলা। এই কলা সাধনা কৰিবলৈ গৈও অজস্ৰ চিন্তা, অধ্যয়নৰ কাষ চাপিবলগীয়া হয়। জীৱন নামৰ এই কলাক সাৰ্থক ৰূপ দিবলৈ আমিও আমাৰ সম্পৰ্কৰ গোপনীয়তা মানি চলিব লগা হ’ব পাৰে। ইয়াক দূৰ্বলতা বুলি ভাবিলে নহ’ব। এটাক হেৰুৱাই আনটো পাবলৈ কেতিয়াবা কৌশল অবস্থান বাস্তৱ দৃষ্টিভংগী ল’বই লাগিব। এইজগতত যিটো আমি পোৱা নাই, যদি সি দুষ্প্ৰাপ্য হয় তাৰপ্ৰতি আকৰ্ষিত নোহোৱাই ভাল। কিন্তু সি যদি উপলব্ধ হয় তাক কলা কৌশল প্ৰয়োগ কৰি হ’লেও গ্ৰহণ কৰিব লাগে। গতানুগতিক জীৱন এটাক এই ধৰণৰ কথাও গতি প্ৰদান কৰে। মই বাৰেবাৰে এই কথাকে তোমাক মনত পেলাই দি আহিছো যে প্ৰচলিত সমাজ ব্যৱস্থাই কিছুমান সত্যক কেতিয়াও মানি নলয়। ব্যৱস্থাই জোৰ কৰি বান্ধি দিয়া ৰীতি–নীতিৰ গছকত নাৰী জাতি পদে পদে ভূলুণ্ঠিত। এলান্ধুকলীয়া এইখন সমাজৰ বহু নিয়মেই বে–নিয়ম। পশ্চিমৰ দেশবোৰ বৰ্তমান ধৰ্মীয় ৰীতি–নীতিৰ পৰা বহু নিলগত যদিও তাতো প্ৰকৃত স্বাধীনতা প্ৰাপ্তিত এতিয়াও হেঙাৰ সমাজ ব্যৱস্থা। বহু দূৰ পিছ পৰিলেও শৃংখলিত মানুহৰ স্বাধীন বিকাশ অসম্ভৱ নহয়। বাধাহীন এক সুষ্ঠ শৃংখলিত পৰিবেশেহে ব্যক্তি মনৰ বিকাশ ঘটায়। কিন্তু যি সামাজিক ব্যৱস্থাৰ দুই শ্ৰেণীৰ সংঘৰ্ষ বিদ্যমান তাত সমগ্ৰ মানৱ জাতিৰ অধিকাৰ ভূলুণ্ঠিত হয়। এচামে নিজৰ ব্যক্তিগত অধিকাৰ ভোগ কৰিবলৈ গৈ সমাজৰ বৃহৎ সংখ্যকৰ ওপৰেৰে বুলড’জাৰ চলায়। মুঠৰ ওপৰত প্ৰতিষ্ঠিত ব্যৱস্থাই স্বাধীনতাৰ অন্তৰায়। কওঁতে কওঁতে বহুত কথাই ক’লো কিজানি। কথাবোৰ বুজিলে বিশ্লেষণবোৰ দীঘলীয়া হৈ আহে। তুমি ছাগে আমনি পাইছা ? কেতিয়াবা কেতিয়াবা কি হয় জানা তোমাৰ লগত আৰু বহুতো কথাই পাতিব খোজো। কিন্তু তুমিও জানো ইমান সময় দিবা ? মোৰ কথাবোৰ সংৰক্ষিত কৰি ৰাখিবলৈ তোমাৰ মৌচাকত খালি কোঠালি সাঁচি ৰাখিছা ? মোৰ সন্দেহ উপজে, শংকিত হৈ পৰো কিবা কিবি আৰু বহুত ক’বলৈ গৈ– ৰৈ যাওঁ। তোমাৰ মৌনতাই মোক দিকভ্ৰান্ত কৰি তোলে। সেয়ে মনৰ আবেগত ৰাছ্ লগাবলৈ যত্ন কৰিছো– কিন্তু সফল হ’ব পৰা নাই – – – – -। মই জানো মোৰ প্ৰতি তোমাৰ অৱস্থা–বিশ্বাস দুয়োটাই জাগিছে। কিন্তু মই কোৱাৰ দৰে তুমি বাস্তৱ দৃষ্টিভংগী ল’ব নোৱাৰা। মনৰ মাজত গজি উঠা সন্দেহ, সংশয়বোৰে তোমাৰ প্ৰাচীৰ। সেয়ে কেতিয়াবা কোনো এক মূহুৰ্তত আস্থা জন্মিলেও মনৰ মাজত গঢ় লোৱা কাইটবোৰে বিন্ধিবলৈ ধৰে। আস্থা অনাস্থালৈ সলনি হয়। তথাপিটো এই কথা মই ক’বই লাগিব সমাজক দোহাই দি তুমি যি মনস্তাত্বিক যুদ্ধ চলাই যাম বুলি ভাবিছা তাৰ ফলাফল অন্তঃসাৰ শূন্য– কেৱল বৰ্তমানটোতে নহয় ভৱিষ্যতোলৈও। দুখ পাইছা! মোৰ ওপৰত অগ্নিশৰ্মা হৈ উঠিছা! অথচ মই ক’বলৈ এৰা নাই। শেষ কৰিব খুজিও অন্ত পেলাব পৰা নাই। সাগৰৰ অন্তহীন উৰ্মিমালাৰ দৰে মোৰ মণিকোঠাৰ পৰা আজি ওলায়েই আছে আগন্তুক দিনত পুনৰ পোৱাৰ আশাৰে–।\nসদৌ শেষত পুনৰবাৰ কওঁ তুমিও তোমাৰ নাৰীত্বক জগায় তোলা উদ্ভাৱনী শক্তিৰে। অস্পৃশ্যতাক বৰ্জন কৰি আত্মবিশ্বাসক বুকুত বান্ধি সুগন্ধীৰে ভৰা নতুন মায়া মৰীচিকা নাথাকে, তাকে কেৱল প্ৰেম বুজি পোৱা সুহৃদ– চিৰ সুন্দৰৰ – – – – –\nমাৰফৎ– সঞ্চালক নতুন পৃথিবী\nPrevious articleমেঘালয় আৰু মিজোৰামৰ নেতৃত্বত একত্ৰিত হ’ল উত্তৰ–পূৰ্বাঞ্চলৰ আঞ্চলিক শক্তি\nNext articleঅসম গণ পৰিষদৰ তৎপৰতা বৃদ্ধিঃ দিল্লীত সাক্ষাৎ কৰিলে বিভিন্নজনক


পুনৰ ডিব্ৰুগড় বিশ্ববিদ্যালয়ত আতংক! দুই ছাত্ৰীৰ দেহত ক’ভিড ১৯ -\nHomeআঞ্চলিকপুনৰ ডিব্ৰুগড় বিশ্ববিদ্যালয়ত আতংক! দুই ছাত্ৰীৰ দেহত ক’ভিড ১৯\nপুনৰ ডিব্ৰুগড় বিশ্ববিদ্যালয়ত আতংক! দুই ছাত্ৰীৰ দেহত ক’ভিড ১৯\nপুনৰ ডিব্ৰুগড় বিশ্ববিদ্যালয়ত আতংক! দুই ছাত্ৰীৰ দেহত কভিড-১৯\nডিজিটেল ডেস্কঃ বিশ্বজুৰি অব্যাহত আছে ক’ভিডৰ ত্ৰাস! অসমতো পুনৰ দ্ৰুতগতিত সংক্ৰমণ দেখিবলৈ পোৱা গৈছে। আমালৈ অহা খবৰ অনুসৰি, ডিব্ৰুগড় বিশ্ববিদ্যালয়ৰ ‘স্বৰ্ণলতা বৰুৱা ছাত্ৰী নিবাস’ৰ দুগৰাকী ছাত্ৰীৰ দেহত দেখা দিছে ক’ভিডৰ উপস্থিতিয়ে।\nইয়াৰ পূৰ্বে তিনিগৰাকীকৈ বিদেশী ছাত্ৰ কৰ’নাক্ৰান্ত হৈছিল। মহামাৰীৰ আতংকৰ মাজতে বিশ্ববিদ্যালয়ত অনুষ্ঠিত কৰা হৈছে স্নাতকোত্তৰ মহলা ছাত্ৰ একতা সভাৰ নিৰ্বাচন। নিশা পৰ্যন্ত চলিছে প্ৰাৰ্থীৰ নিৰ্বাচনী প্ৰচাৰ। অভিযোগ উত্থাপন হৈছে ক’ভিড প্ৰটক’ল ভংগৰো। ১০ জানুৱাৰীত অনুষ্ঠিত হেৱাৰ কথা ‘DUPGSU’ৰ নিৰ্বাচন।\nPrevious articleজম্মু কাশ্মীৰৰ প্ৰাক্তন মুখ্যমন্ত্ৰীসকলে হেৰুৱালে SSG নিৰাপত্তা\nNext articleসোণসহ খটখটী আৰক্ষীৰ জালত সৰবৰাহকাৰী


মীৰ-জুম্লাৰ আক্ৰমণৰ এটি উপকথা - ৱিকিউৎস\nমীৰ-জুম্লাৰ আক্ৰমণৰ এটি উপকথা\n3979কামৰূপৰ বুৰঞ্জীসূৰ্যকুমাৰ ভূঞা\nপাচে লাচিত-ফুকনে তুলি পুনৰ্ব্বাৰ বিধাৰণ দেখি শ্ৰীসূৰ্য্যৰ পৰা ওলটাই পঠালে। আৰু বুলিলে, “ৰাজ্যৰ কাৰণ যি কৈছে, পৰমেশ্বৰ বিধাতা অনুকূল হৈ আক দিছে, তাঞি খুজিলে কিয় পাব? হস্তীৰ দন্ত ওলাইহে পুনৰ্ব্বাৰ সোমাবৰ কৈত দেখিছ? এই খান নবাবত কবি।” লালোৱা হৰামে বোলে, “উত্তম জনে বচন বুলিলে ৰক্ষা কৰণহে যুক্ত, বচনতো ৰক্ষা নহল, হস্তীও পশুহে।” পাচে লালোৱা, হৰাম দুয়ো বাসাক আছিল। সিহঁতক ধাৰাণে ৰোজ দিলে। ৰোজত জীয়া পহু দিলে ১টা। পাচে দুই কটকীয়ে আন সিধা ৰাখি পশুৰ গলৰ দোল মেলি বনৰ মাজক খেদিলে। পাচে আমাৰ ৰোজদিয়াহঁতে বোলে, “পহু তোমালোকক ভোজনলৈ দিছে, বনক খেদিলি কিয়?” পাচে দুই কটকীয়ে বোলে, “ভাই, দিনচাৰেক ঋৃষ্ট-পুষ্ট হৈ থাকক। অনেক হস্তী, অনেক বন্দুকদাৰী, অনেক ঘোঁৰা, এইসকলৰ আগত কাহা যাব, খাব পাম। আৰ এক উপকথা কওঁ শুনিবি,―দুটা বাহ ম’ৰা চৰাইৰ যুদ্ধ লাগিল, ই গছৰ পৰা সি গছলৈ যায়। তাৰ ৰব নোৱাৰি ঝোটাঝুটিকৈ পৰ্ব্বতত পৰিল। তাৰো পৰা পৃথিৱীত পৰি মূৰ্চ্ছিত হৈ আছিল। দুই পখীৰ যুদ্ধ হস্তীসকলে দেখিছে। তাৰ এক বুঢ়া হস্তীয়ে বোলে, ‛ই ঠাইত থাকিবলৈ আমাৰ ভাল নহয়। ই ঠাইত থাকিলে কল্যাণ নাই।’ তাৰে এক ময়দাৰ হস্তীয়ে বোলে, ‛এনে ঠাই এৰি কলৈ যাম ? যদি পখী আহে তাক মাৰিবাক নোৱাৰিমনেকি ?’ এনেতে দুই পখী ঝোটাঝুটিকৈ হস্তীসকলৰ আগতে পৰিল। চক্ষু কণত নখ লাগি বা লাগিল, চক্ষু মুদি হুলস্থুল লাগিল। খালে জোঙ্গে দোপে বোকায়ে পৰি অনেক মৰিল। দুই চাৰি পলাই এৰাল। এইৰূপে বুঢ়াৰ কথা নলৈ মৃত্যু হ’ল। এইদৰে হাতী-ঘোঁৰাৰ আন্দোলত জলসংঘটত জলৰ শোণিত জঙ্ঘল বালা, যূথে যূথে আইব পশুৰ পালা।\nখাটা-খুটা মাজুম-খাঁ মুখে চাঁব ডাড়ি ।\nথানা বেহাৰ ভঙ্গে যাইব গুৱাহাটী বাৰী ॥”\nএইৰূপে বুলি দুই কটকী গ’ল। ১১৯॥\n"https://as.wikisource.org/w/index.php?title=মীৰ-জুম্লাৰ_আক্ৰমণৰ_এটি_উপকথা&oldid=33269"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৩ জুলাই ২০১৯ তাৰিখে ২১:০৫ বজাত সলনি কৰা হৈছিল।


কুৰিবছৰৰ পাছত (মূল:অ’ হেনৰী) – অনুবাদ: নীলাক্ষি দেৱী ডেকা – ফটাঢোল\nনিউয়ৰ্কৰ এটা ভিতৰুৱা অঞ্চলৰ এটা বজাৰৰ এলাকা। শীতৰ সময়। তেতিয়া নিশা দহ বাজিবৰ হোৱাই নাছিল যদিও হিমশীতল বতাহ আৰু কিনকিনিয়া বৰষুণজাকে পথটো প্ৰায় জনশূণ্য কৰি পেলাইছিল। পথেদি এজন আৰক্ষী বিষয়া নিজ স্বভাৱসুলভ গাম্ভীৰ্য্যতা আৰু আকৰ্ষণীয় ভঙ্গীমাৰে অহাযোৱা কৰি আছিল। অৱশ্যে বতৰত গতিৰ কাৰণে তেখেতৰ প্ৰতি মন কৰিবলগীয়া মানুহ ৰাস্তাত প্ৰায় নাছিল বুলিবই পাৰি।\nপথেদি আগবাঢ়ি যাওঁতে তেখেতৰ দৃষ্টি আছিল ৰাস্তাৰ দুয়োকাষৰ দোকান পোহাৰৰ প্ৰতি। হাতত থকা লাঠিদালেদি বন্ধ দুৱাৰসমূহত টুকুৰিয়াই টুকুৰিয়াই তেওঁ আগবাঢ়ি গৈছিল। সাধাৰণতে সেই অঞ্চলৰ বাণিজ্যিক প্ৰতিষ্ঠানসমূহৰ বেছিভাগেই সোনকালে বন্ধ কৰি দিয়া হয় এখন দুখন গুমটিক বাদ দি। তেনে গুমটিবোৰলৈ চুৰট খাবলৈ মানুহৰ আহযাহ নিশা দুপৰলৈকে চলি থাকে। নৈশ আহাৰৰ ৰেস্তোৰাঁ দুখনমানো নিশালৈকে খোলা ৰখা হয় গ্ৰাহকৰ সুবিধাৰ প্ৰতি লক্ষ্য ৰাখি। এই সকলোবোৰৰ প্ৰতি দৃষ্টি ৰাখি আৰক্ষী বিষয়াজন নিজৰ পথত আগবাঢ়ি গৈছিল। দীৰ্ঘদেহী, সামান্য অহমিকামিশ্ৰিত ব্যক্তিত্বৰে মানুহজন শান্তিৰক্ষকৰ ভূমিকাত কিযে সুন্দৰকৈ খাপ খাই পৰিছিল!\nতেনেদৰে আহি আহি এটা নিৰ্দিষ্ট ব্লকৰ সন্মুখত তেখেতৰ খোজৰ গতিবেগ সামান্য মন্থৰ হ’ল। আন্ধাৰে আৱৰি ৰখা ঠাইখিনিত এখন লোহা লক্কৰৰ দোকান আছিল। তাৰে সন্মুখত দুই ওঁঠৰ ফাকত নজ্বলোৱা চুৰট এটা লৈ এজন ব্যক্তিয়ে আগলৈ সামান্য হাউলি ৰৈ থকা তেওঁৰ চকুত পৰিল। মানুহজনক দেখাৰ লগে লগে আৰক্ষী বিষয়াজন তেওঁৰ ফালে আগুৱাই গ’ল। ওচৰ গৈ পোৱাৰ লগে লগে আগন্তুকে বিষয়াজনক উদ্দেশ্যি খৰধৰকৈ ক’বলৈ আৰম্ভ কৰিলে- “নাই নাই মহোদয়, আপুনি ভুল নুবুজিব। মই মোৰ বন্ধু এজনৰ প্ৰতীক্ষাতহে ইয়াত এনেকৈ বাট চাই আছোঁ। তাৰ বাহিৰে কোনো বেলেগ উদ্দেশ্য নাই মোৰ। আপোনাৰ শুনাত হাস্যকৰ যেন লাগিলেও এইটো সঁচা যে আজিৰপৰা প্ৰায় বিশ বছৰৰ আগতে এইখিনি ঠাইতেই আজিৰ তাৰিখ আৰু সময়তেই পুনৰ লগ হ’ম বুলি প্ৰতিশ্ৰুতিবদ্ধ হৈছিলোঁ। সেই তাহানিৰ পৰা বহুত সময়েই পাৰ হৈ গ’ল! সেইখিনি সময়ত এই দোকানখনৰ জেগাত বিগ জ’ ব্ৰেডীৰ ৰেস্তোৰাঁ খনহে আছিল।”\n“আজিৰ পৰা পাঁচবছৰ আগলৈকে সেইখন আছিলেই ইয়াত।” আৰক্ষী বিষয়াজনে উত্তৰ দিলে, “তাৰপাছতহে সেইখন ভাঙি পেলোৱা হ’ল।”\nআৰক্ষীবিষয়াজনে কথা কৈ থাকোঁতেই আগন্তুকে তেওঁৰ ওঁঠত চেপি ৰখা চুৰটত অগ্নিসংযোগ কৰিলে। জুইশলা কাঠিৰ ক্ষণিকলৈ জিলিকি উঠা পোহৰত তীক্ষ্ণ, সতৰ্ক দুচকুৰে এখন চাৰিকোণীয়া, শেঁতা মুখাবয়ব জিলিকি উঠিল। আগন্তুকৰ ডিঙিত মেৰোৱা স্কাৰ্ফখনৰ পিনটোত এডোখৰ ডাঙৰ হীৰা খটোৱা আছিল। তেওঁৰ সোঁচকুৰ সামান্য ওপৰত এটা পুৰণি ক্ষতচিহ্নও আৰক্ষী বিষয়াজনৰ দৃষ্টি পৰা হাৰি নগ’ল।\n“আজি নিশাটোৰ সম্পূৰ্ণ বিশবছৰ আগৰ নিশাটোতেই” আগন্তুকে কৈ গ’ল, “মই আৰু মোৰ প্ৰিয়বন্ধু জিমি ৱেলছে ইয়াতেই নৈশ আহাৰ গ্ৰহণ কৰিছিলোঁ। আপুনি জানে অফিচাৰ, জিমি পৃথিৱীৰ আটাইতকৈ ভাল আৰু বিন্দাছ ল’ৰা আছিল। সি আছিল মোৰ জিগৰী দোস্ত! এইখন নিউয়ৰ্ক মহানগৰীৰ বুকুতেই আমি একেলগে ধূলি বালি খেলি ডাঙৰ হৈছিলোঁ। ইয়াতকৈ আমাৰ শৈশৱ আৰু যৌৱন পাৰ কৰিছিলোঁ দুয়ো। আমি বন্ধু হ’লেও দুয়ো প্ৰকৃততে অভিন্ন হৃদয়ৰ বন্ধুহে আছিলোঁ। এজনে হা কৰিলেই ইজনে হুমুনিয়াহৰ বতৰা পাইছিলোঁ। মোৰ বয়স তেতিয়া ওঠৰ আৰু জিমিয়ে কুৰিৰ দেওনা গৰকিছে। সেই বিশেষ নিশাটোৰ পাছৰ পুৱাটোতেই মই পশ্চিমলৈ যাত্ৰা কৰাৰ কথা ভাগ্য অন্বেষণত। জিমিকো লগ ধৰিছিলোঁ মই কিন্তু জিমি আছিল নাচোৰবান্দা। পৃথিৱীৰ কোনো প্ৰলোভনেই হয়তো জিমিক নিউয়ৰ্কৰ পৰা বাহিৰলৈ নিব নোৱাৰিলেহেতেন। জিমিৰ পৃথিৱীখনেই আৱৰ্তিত হৈছিল এই নগৰক কেন্দ্ৰ কৰি। জিমি নিউয়ৰ্কৰ বাহিৰলৈ যাবলৈ আগ্ৰহী নাছিল আৰু মই মোৰ উৰণীয়া মনটোক এই নগৰৰ গলিত আৱদ্ধ কৰি ৰাখিব বিচৰা নাছিলোঁ। গতিকে উপায়ন্তৰ হৈ আমি দুয়ো এৰাএৰি হ’বলৈ বাধ্য হৈ পৰিলোঁ। কিন্তু ইমান বছৰৰ বন্ধুত্বৰ টান জানো ইমান সহজতে এৰাব পাৰি? সেই নিশাতেই আমি দুয়ো থিৰাং কৰিছিলোঁ যে সম্পূৰ্ণ বিশ বছৰৰ পাছত আমি পৃথিৱীৰ যিটো প্ৰান্তৰতেই নাথাকোঁ কিয় আজিৰ দিনটোতেই পুনৰ ইয়াতেই লগ হ’ম। মাজৰ সময়চোৱাত আমি দুয়ো নিজৰ নিজৰ ভাগ্য অন্বেষণ কৰিম আৰু চাম যে কোনে কিমান সফলতা অৰ্জন কৰিব পাৰে।”\n“বাঃ ই সঁচাই বৰ আজৱ আৰু ৰোমাঞ্চকৰ কাহিনী!” বিষয়াজনে মন্তব্য কৰিলে। “দুইদশক বৰ দীঘলীয়া সময় আচলতে! তথাপিও আপোনাক এটা কথা নোসোধাকৈ নোৱাৰিলোঁ, যোৱা কুৰিবছৰৰ ভিতৰত আপোনাৰ নিজ বন্ধুৰ লগত এবাৰো যোগাযোগ নাছিলনে? তেখেত বৰ্তমান ক’ত আছে, কি কৰি আছে তাৰ সামান্যতমো খবৰ পাইনে আপুনি?”\n“মই ইয়াৰপৰা যোৱাৰ কিছু সময়লৈকে যোগাযোগ আছিল আমাৰ।” আগন্তুকে মন্তব্য কৰিলে। “কিন্তু এবছৰ/ দুবছৰমানৰ পাছত আমি ইজনে সিজনৰ লগত সংযোগ হেৰুৱাই পেলালোঁ। পশ্চিমীয়া ঠাইবোৰৰ কথাই বেলেগ বুইছে! তাত ইয়াৰ দৰে খোৱা বোৱা, কামলৈ ওলাই যোৱা, শোৱা নিয়মমাফিক জীৱন নচলে মুঠেই। তাত টিকি থাকিবলৈ হ’লে ইফালৰ পৰা সিফাললৈ নিজৰ ধান্দাত ডলাৰ বগৰী হৈ দৌৰি থাকিব লগা হয়। নিজৰ পেটৰ ভাতমুঠিৰ চিন্তাত বন্ধুৰ খবৰ ৰখাটো একপ্ৰকাৰ অসম্ভৱেই হৈ পৰিল মোৰ বাবে। কিন্তু মোৰ কি বিশ্বাস জানে? আজি যদি জিমি জীৱিত আছে তেন্তে তেওঁ পৃথিৱীৰ য’তেই নাথাকক কিয় মোক লগ কৰিবলৈ আজি এই ঠাই আহি ওলাবই। জিমি আগৰপৰাই এক কথাৰ মানুহ। ময়ো আজি হাজাৰ মাইল দূৰৈৰপৰা ঢপলিয়াই আহিছোঁ একমাত্ৰ জিমিক লগ পাবৰ বাবেই। যদিহে জিমি আহি ওলায় তেন্তে মোৰ এই কষ্ট সাৰ্থক হোৱা বুলি ধৰিম আৰু!”\nএইখিনি কৈ আগন্তুকে জেপৰপৰা এটা ঘড়ী উলিয়াই ঘড়ীৰ ডায়েলত চকু ফুৰালে। ডায়েলৰ চাৰিওফালে সৰু সৰু হীৰা খটোৱা মহাৰ্ঘ ঘড়ীটো আন্ধাৰতো চিকমিকাই উঠিল উজ্জ্বল তৰাৰ দৰেই।\n“দহ বাজিবলৈ তিনিমিনিট সময় বাকী। কুৰিবছৰৰ আগৰ সেই বিশেষ নিশাটোত আমি দুয়ো নিশা দহবজাৰ লগে লগেই এইখিনি ঠাইতেই এৰাএৰি হৈছিলোঁ।” আগন্তুকে আৰক্ষী বিষয়াজনক উদ্দেশ্যি ক’লে।\n“পশ্চিমত ভাগ্যদেৱী আপোনাৰ প্ৰতি ভালকৈয়ে সুপ্ৰসন্ন হ’ল যেন বোধ হয়!” বিষয়াজনে মন্তব্য কৰিলে।“\n“ঠিক ধৰিছে আপুনি। মোৰ দেহেকেহে কৰা কষ্টৰ আৰু বুদ্ধিৰ ফল মই পাইছোঁ। আশাকৰোঁ জিমিয়েও মোৰ সমান নোৱাৰিলেও অন্ততঃ মোৰ সফলতাৰ আধামান হ’লেও লাভ কৰিবলৈ সক্ষম হৈছে। ল’ৰাটোৰ বুদ্ধিবৃত্তি বেয়া নাছিল কিন্তু তাৰ এই ঘৰগোনা স্বভাৱটোৱেই তাক খালে। জিমিৰ দৰে ধীৰ সুস্থিৰ হ’ব পৰাটো ভালেই কিন্তু তেনেদৰে পশ্চিমত টিকি থকাটো অসম্ভৱ কথা। আপোনাৰ কামকাজত কিমান ক্ষিপ্ৰ হ’ব লাগিব তাৰ অনুমানো কৰিব নোৱাৰে আপুনি। মই কেনে কেনে দুধৰ্ষ মানুহৰ লগত টক্কৰ দি দি আজিৰ এই পৰ্য্যায়লৈ আহিছোঁ মইহে জানো! পশ্চিমত ঘৰগোনা মানুহৰ কাম নাই একেবাৰেই।”\nআৰক্ষী বিষয়াজন এইবাৰ যাবলৈ ওলাল। তেওঁ হাতৰ লাঠিদাল শূণ্যতে দুপাকমান ঘূৰাই ক’লে, “মই তেনেহলে এতিয়ালৈ এৰিছোঁ আপোনাক। আশাকৰোঁ আপুনি আপোনাৰ প্ৰিয়বন্ধুক শীঘ্ৰেই লগ পাব। তেওঁ চাগে কাঁটাই কাঁটাই দহবজাৰ লগে লগেই আহি পাব নহয়?”\n” নাহিবও পাৰে।” আগন্তুকে উত্তৰ দিলে। মই জিমিৰ বাবে চাৰে দহ বজালৈকে বাট চাম বুলি ভাবিছোঁ। যদিহে তেওঁ আজি আহে তেন্তে সেইখিনি সময়ৰ ভিতৰতেই আহি পাব লাগে চোন।”\n“বাৰু ভাল। আপুনি ৰওক তেন্তে। শুভৰাত্ৰি।” এইবুলি কৈ আৰক্ষীবিষয়াজন সেই স্থানৰ পৰা প্ৰস্থান কৰিলে পূৰ্বৰদৰেই ৰাস্তাৰ কাষৰ দোকানবোৰৰ দুৱাৰবোৰত টুকুৰিয়াই টুকুৰিয়াই।\nসিমান পৰলৈকে বৰষুণজাক জোৰেৰে দিবলৈ আৰম্ভ কৰিছিল। তাৰ লগে লগে বতাহৰ বেগো বাঢ়িছিল। বতৰৰ উপদ্ৰৱত বিৰক্ত পথচাৰীসকলে নিজ নিজ গৰমকোটৰ কলাৰ ওপৰলৈ উঠাই আৰু জেপত হাত ভৰাই খোজৰ বেগ বঢ়াই সেই ঠাইৰ পৰা আঁতৰিছিল। দোকানৰ সন্মুখত নিজ বন্ধুৰ বাবে প্ৰতীক্ষাত থকা আগন্তুকে বন্ধুক লগ পোৱা নোপোৱাৰ অনিশ্চয়তাৰ ডাৱৰৰ মাজত নিজৰ চুৰটত ধীৰে ধীৰে টান দিছিল। তেনেকৈ প্ৰায় দহ বাজি কুৰিমিনিট যোৱাৰ পৰত ৰাস্তাৰ বিপৰীত দিশৰ পৰা কোট পৰিহিত এজন দীৰ্ঘদেহী লোকে আগবাঢ়ি আহি আগন্তুকক মাত দিলেহি।\n” হেৰা, তুমি বব্ নহয়নে?” অলপ সন্দেহমিশ্ৰিত সুৰত তেওঁ দোকানৰ সন্মুখৰ আগন্তুকক উদ্দেশ্যি প্ৰশ্ন কৰিলে।\n“আৰে! জিমি ৱেলছ তুমিয়েই নহয় জানো!” উচ্ছসিত কণ্ঠৰে আগন্তুকে ক’লে।\n“ভগৱানক অশেষ ধন্যবাদ! অতবছৰৰ মূৰত তোমাক লগ পালোঁ। মোৰ বিশ্বাস আছিল যে তুমি যেনেতেনে হ’লেও আহি ওলাবাহি। বিশবছৰ সঁচাকৈয়ে বৰ দীঘলীয়া সময়। আমি সেই তাহানিৰ দৰে আজিৰ ইয়াতে নিশাৰ সাজ খাব পৰা হলে কিমান যে ভাল লাগিল হয়! বাৰু বাদ। এতিয়া নিজৰ খবৰ কোৱা। পশ্চিমৰ ফালে তোমাৰ অভিজ্ঞতা কেনে আছিল বন্ধু?”\n“ভাগ্যই মোক হিয়া উজাৰি দিছে বুলিয়েই ক’ম। মই বিচৰা প্ৰায় সকলোখিনিয়েই পাইছোঁ। তুমি কিন্তু বহুত সলনি হ’লা পাই! তোমাক দেখাত ইমান বেছি ওখ লাগিছে প্ৰথমতে মোৰ তুমি বুলি বিশ্বাসেই হোৱা নাছিল।”\n“কুৰিৰ দেওনা গৰকাৰ পাছত ওখ অলপ হ’লোঁ অৱশ্যে।”\n“তোমাৰ কামকাজ কেনে চলিছে জিমি?” আগন্তুকে প্ৰশ্ন কৰিলে।\n“মোটামুটি ঠিকঠাক। এই চহৰৰেই এটা বিভাগত কৰ্মৰত হৈ আছোঁ। ব’লা বব, আমি চিনাকী এঠাইত গৈ বহোঁগৈ আৰু পুৰণি দিনৰ স্মৃতি ৰোমন্থন কৰোঁ।”\nদুয়ো বন্ধু হাতত ধৰাধৰিকৈ আগবাঢ়ি গ’ল। পশ্চিমীয়া দেশৰ পৰা অহা আগন্তুকে জীৱনৰ বাটত নিজ সফলতাৰ কাহিনী বন্ধুৰ আগত বকলা মেলিবলৈ আৰম্ভ কৰিলে। আনজনে নিজ ভাবত মগন হৈ কেৱল নীৰৱে শুনি ৰ’ল। এনেকৈয়েই খোজকাঢ়ি আহি আহি দুয়ো এখন দৰবৰ দোকানৰ সন্মুখ পালেহি। ঠাইখিনি বিজুলী বাতিৰ পোহৰেদি দিনৰ দৰেই আলোকিত হৈ আছিল। স্বাভাবিকতেই দুয়ো ইজনে সিজনৰ ফালে মুখ ঘূৰালে। আনজন ব্যক্তিৰ মুখমণ্ডলত চকু পৰাৰ লগে লগেই পশ্চিমৰ আগন্তুকে সচকিত হৈ ততাতৈয়াকৈ তেওঁৰ হাত এৰা দিলে।\n” আৰে কোন হয় আপুনি? আপুনিতো জিমি ৱেলছ হব নোৱাৰে! মানিছোঁ যে বিশবছৰ বহুত দীঘলীয়া সময় কিন্তু সময়ৰ ব্যৱধান যিমানেই নহওক কিয় তিলফুলীয়া নাকৰ ব্যক্তি এজন ফেঁচানকা হৈ পৰাটো অসম্ভৱ কথা।”\n“কেতিয়াবা সময়ে একোজন ভাল মানুহকো বেয়া মানুহলৈ পৰিৱৰ্তিত কৰি পেলায়। যোৱা দহমিনিট ধৰি তুমি গ্ৰেপ্তাৰ হৈ আছা ‘চিল্কী বব’। এইবাৰ আইনৰ চকুৰ পৰা পিচলি সৰকিব পাৰিম বুলি ভুলতো নাভাবিবা। তোমাৰ কুকৰ্মৰ খতিয়ান আমাৰ ওচৰত জমা আছে। চিকাগোৰ পুলিছৰ চকুত ধূলি মাৰি সাৰি আহিছিলা যদিও এতিয়া তোমাৰ সেই অনা ডেলে। এতিয়া ভালে ভালে মোৰ লগত ব’লা। তোমাৰ লগত বাৰ্তালাপ কৰিবলৈ চিকাগো আৰক্ষী বিষয়াই আগ্ৰহেৰে বাট চাই আছে। অ আৰু এটা কথা, থানালৈ যোৱাৰ আগতে এই চিঠিখন লোৱা। এইখন মোক তোমাক দিবলৈ কোৱা হৈছিল।”\nএইবুলি কৈ তেওঁ কাগজৰ টুকুৰা এটা আগন্তুকৰ হাতত তুলি দিলে। ঘটনাৰ আকস্মিকতাত হতভম্ব আগন্তুকে কঁপা কঁপা হাতেৰে চিঠিখন লৈ পঢ়িবলৈ আৰম্ভ কৰিলে। তাত লিখা আছিল: “বব, মই নিৰ্দিষ্ট সময়মতেই আমাৰ ঠিক কৰি থোৱা ঠাইখিনি পাইছিলোঁগৈ। মই মোৰ চিনাকি দিব ওলাওতেই তুমি চুৰটটো জ্বলালা আৰু তাৰ পোহৰত মই তোমাৰ মুখখন দেখা পালোঁ। লগে লগে এইটোও ধৰিব পাৰিলোঁ যে চিকাগো আৰক্ষীয়ে অতদিনে বিচাৰি ফুৰা দুধৰ্ষ অপৰাধীজন তুমিয়েই। পুৰণি বন্ধুত্ব বা আন কিবা কাৰণেই হওক তোমাক গ্ৰেপ্তাৰ কৰা কামটো মই নিজে কৰিবলৈ সংকোচ বোধ কৰিলোঁ। সেয়েহে আন এজনক এনেদৰেই মোৰ দায়িত্ব পালন কৰিবলৈ পঠিয়ালোঁ।”\nবৰষুণজাক আৰু জোৰেৰে আহিছিল। বৰষুণৰ মাজত ফুটপাথটোত আগন্তুক শিল পৰা কপৌৰ দৰে থৰ হৈ ৰ’ল। কিছু সময়ৰ পূৰ্বে অনৰ্গল কথা কৈ যোৱা আগন্তুকৰ নতুনকৈ কিবা ক’বলৈ তেওঁৰ মুখত ভাষা আৰু মনত শক্তি দুয়োটাৰ এটাও নাছিল তেতিয়া।\n« সংবাদ মাধ্যমৰ লগত জৰিত কিছু শব্দ – শান্তনু কৌশিক বৰুৱা\nদেই – ঈশান জ্যোতি বৰা »\nবিশ বছৰৰ পিছত যিজন বন্ধুক লগ কৰিবলৈ আহিছিল সেইজন বন্ধুৱেই ঠগিলে। ভাল লাগিল বাইদেউ।\nধন্যবাদ জনালোঁ তবীবৰ।\nসুন্দৰ অনুবাদ, পঢ়ি ভাল লাগিল।\nঅশেষ ধন্যবাদ তৃষ্ণা ☺\nসুন্দৰ আৰু সাৱলীল অনুবাদ, ভাল লাগিল নীলাক্ষি\nধন্যবাদ আৰু কৃতজ্ঞতা জনালোঁ দাদা\nকি সুন্দৰ। কৰ্তব্যৰ আগত একোৱেই ডাঙৰ নহয়।\nঅশেষ ধন্যবাদ ৰাজশ্ৰী!\nআগলৈকো পঢ়াৰ আশা ৰাখিলো…\nঅশেষ ধন্যবাদ। নিশ্চয় চেষ্টা কৰিম।\nভাল লাগিল দেই পঢ়ি ।\nভাল লাগিল। সুন্দৰ অনুবাদ।\nঅশেষ ধন্যবাদ আৰু কৃতজ্ঞতা!\nকৰ্তব্যৰ ওপৰত একো নাই ৷\nসুন্দৰ অনুবাদ কৰিছা নীলাক্ষী , ভাষাই মন্ত্ৰমুগ্ধ কৰি ৰাখিলে ৷\nঅশেষ ধন্যবাদ আৰু কৃতজ্ঞতা কাবেৰীবা! 🙂🙂\nসুন্দৰ অনুবাদ বা৷ভাল লাগিল৷\nঅশেষ ধন্যবাদ নীলা 🙂\nভাল আৰক্ষী, আৰক্ষীয়েই। বন্ধু বুলি নিজে নকৰিলেও, অন্য সতিৰ্থৰ দাৰা গ্ৰেপ্তাৰ কৰিলে। ইমান সুন্দৰ গল্প। তাতোকৈ সুন্দৰ অনুবাদ।\nঅশেষ ধন্যবাদ শৰ্মাদা। আপোনাৰ মন্তব্যই উৎসাহিত কৰিলে!\nসাৱলীল অনুবাদ। ভাল লাগিল বা।\nধন্যবাদ জনালোঁ ডলী\nভাল লাগিল বাইদেউ।২০ বছৰত মানুহৰ জীৱন কিমান সলনি হৈ যাব পাৰে।\nসঁচাকৈয়ে! এয়াই জীৱন!\nবৰ ভাল লাগিল নীলাবা ৷ কৰ্তব্যৰ ওচৰত বন্ধুত্বই হাৰ মানিলে৷\nঠিকেই কৈছা উৎপলা!\nবা বৰ ভাল লাগিল দেই.. আপোনাৰ প্ৰকাশভংগী অতুলনীয়..আকৌ এটা পঢ়িবলৈ আশাৰে বাট চালো..\nঅশেষ ধন্যবাদ জনালোঁ। নিশ্চয় চেষ্টা কৰিম। ☺


এই গুণ সমূহ থাকিলে তাৰ কেতিয়াও টকাৰ অভাৱ নহয় | If he has this quality, he will not be short of money - JibonorShongram.in\nএই গুণ সমূহ থাকিলে তাৰ কেতিয়াও টকাৰ অভাৱ নহয় | If he has this quality, he will not be short of money\n( If he has this quality, he will not be short of money ) টকা হৈছে এনেকুৱা এটা বস্তু যি সকলোৰে প্রয়োজন, টকাৰ বাবে মানুহে যিকনো কাম কৰিব পাৰে ! এই টকা লৈ ভাই – ককাইৰ মাজত কাজিয়া হয় । সত্য কথা ক’ব গ’লে যাৰ টকা নাই তাৰ এই সমাজত কোনো দাম নাই, টকাই মানুহক সন্মান দিয়ে ! আৰু টকা নাথাকিলে কেতিয়াবা অপমানিত হ’ব লাগে । সেই বাবে আজি আমি এই আর্টিকেলটোত কথা পাথিম কি গুণ সমূহ থাকিলে আপোনাৰ কেতিয়াও টকাৰ অভাৱ –\n১/ সততা, আপুনি ক’ব টকাৰ মাজত সততাৰ কি সম্পর্ক আছে ? হয় আছে আপুনি যদি নিজে সৎ বা টকাৰ লেনদেনৰ মাজত সততা আছে , তেনেহলে আপোনাক সকলোৱে টকা দিবলৈ সাহস পাব । আৰু সেই টকাৰে কিবা ব্যৱসাই কৰিব পাৰিব । আৰু তাৰ পৰা টকা উপার্জন হ’ব ! সেই বাবে সততাৰ প্রয়োজন আছে ।\n২/ এলেহুৱা ভাৱ, কিছুমান মানুহ আছে তেওঁলোকে নিজৰ মাজত এলেহুৱা ভাৱ ৰাখি থয়, আৰু ভগৱানৰ দুষ দিয়ে যে মোৰ টকা নাই ! আচলতে ভগৱানে কেতিয়াও আপোনাৰ ঘৰত টকা আনি নিদিয়ে, তাৰ বাবে আপোনাক উপার্জন কৰিব লাগিব । যদি আপুনি টকা উপার্জন কৰে তেনেহলে আপোনাৰ জীৱনত কেতিয়াও টকা অভাৱ নহয় ।\n৩/ নিজৰ ওপৰত বিশ্বাস, যাৰ নিজৰ ওপৰত বিশ্বাস নাই, তেওঁ কোনো কামতে সফল হ’ব নোৱাৰে ! সেই বাবে আগতে নিজৰ ওপৰত বিশ্বাস ৰাখক, যে আপুনি টকা উপার্জন কৰিব পাৰিব ।\n৪/ সঁচা কথা কোৱা, হয় সঁচা কথা কোৱাৰ মাজতো টকাৰ প্রয়োজন আছে, যিজন সকল মানুহে সকলো কথাতে অকল মিছা কথা কয়, তেওঁলোকক ভগৱানে বেয়া পায় । সেই বাবে তাক টকা – পইচাৰ অভাৱত ৰাখে । যিমান পাৰে সঁচা কথা কোৱা অভ্যাস কৰক ।\nশিশুৰ খং কমোৱাৰ উপায় | ড. মানিক কুমাৰ তালুকদাৰ\nযিমানেই সুন্দৰী নহওঁক কিয় এই ৫ ধৰণৰ যুৱতীক বিয়া কৰা উচিত নহয়


হিয়াৰ আবেগেৰে “হিয়া”ক সৃষ্টি কৰিছে জোনালী শইকীয়াই – NE FOCUS\nহিয়াৰ আবেগেৰে “হিয়া”ক সৃষ্টি কৰিছে জোনালী শইকীয়াই\nকিছুমান মানুহৰ পৰিচয় সুধিব নালাগে । তেওঁলোক য’লৈকে যায় কঢ়িয়াই লৈ যায় আত্মীয়তাৰ মিঠা সুবাস । জোনালী শইকীয়া খাচনবিচো তেনে এগৰাকী মহিলা । প্ৰথম পৰিচয়তে মিঠা হাঁহিটোৰে এই বিদুষী মহিলাগৰাকীৰ ব্যক্তিত্বত আপুনি মুগ্ধ হৈ ৰ’ব । হয়তো এনে আত্মীয়তা আৰু ব্যক্তিত্বৰ গুণতেই শীততাপ নিয়ন্ত্ৰিত ৰুমৰ আৰামী চাকৰি জীৱণ এৰি তেওঁ গাৱঁৰ মহিলা সকলক লৈ সৃষ্টি কৰিব পাৰিছে এক অনন্য ব্ৰেণ্ড-“হিয়া” ।\n“অসমৰ শিপিনীয়ে তাঁতত সপোন ৰচিব পাৰে”- অসমৰ শিপিনীৰ বিষয়ে জাতিৰ পিতাৰ এই প্ৰবাদ বাক্য শাৰী আমি প্ৰত্যেকজন অসমীয়াই শ্ৰদ্ধাৰে সোঁৱৰো । কিন্তু অসমৰ শিপিনী সকলৰ এই “সপোনক” বাস্তৱায়িত কৰাৰ খুৱ কমেইহে প্ৰচেষ্টা দেখা যায় । জোনালী শইকীয়াই যেন এই গুৰু দায়িত্ব কান্ধ পাতি লৈছে ।“হিয়া” নামৰ ব্ৰেণ্ডটোৰ যোগেদি তেওঁ অসমৰ মেখেলা-চাদৰক জনপ্ৰিয় কৰি তুলিছে ভাৰতৰ বিভিন্ন প্ৰান্তৰ যুৱতী আৰু মহিলা সকলৰ মাজত ।\nIIM,Banglore ৰ দৰে মুধাফুটা শিক্ষানুষ্ঠানৰ শিক্ষাৰে শিক্ষিত জোনালী শইকীয়াক জন্মভূমিৰ প্ৰতি থকা অপত্য স্নেহেই যেন উদ্বুদ্ধ কৰিলে “হিয়া”ৰ সৃষ্টি কৰিবলৈ । ভাৰতৰ বিভিন্ন প্ৰান্তলৈ কৰ্মৰ সন্ধানত যোৱা অসমীয়া অৰ্ধশিক্ষিত যুৱক যুৱতী সকলৰ লঘু-লাঞ্ছনা দেখি তেওঁ ব্যথিত হৈছিল । দৰিদ্ৰতা আৰু কৰ্মহীনতাই এই সকল লোকক এনেদৰে বৰ্হিৰাজ্যলৈ ঢাপলি মেলিবলৈ বাধ্য কৰিছে, সেই কথা অনুমান কৰি তেওঁ সিদ্ধান্ত ললে এই সকলৰ বাবে কিবা এটা কৰাৰ। ইয়াৰ বাবে তেওঁ বাছি ললে উত্তৰ-পূৰ্বাঞ্চলৰ মহিলা সকলৰ অতিকৈ চিনাকি তাঁতশালখন। স্বাভাৱিক ব্যৱসায়িক বুদ্ধিমত্তা, তথা কৰ্প’ৰেট চেক্টৰৰ দীৰ্ঘকালীন অভিজ্ঞতালব্ধতাৰে তেওঁ উত্তৰ-পূৰ্বাঞ্চলৰ ঐশ্বৰ্যশালী বস্ত্ৰালংকাৰ সমুহৰ বজাৰ দখলৰ অপৰিসীম ক্ষমতাক ব্যৱহাৰ কৰাৰ সিদ্ধান্ত ললে ।\nভাবিলে আচৰিত লাগে এসময়ত কৰ্প’ৰেট চেক্টৰৰ উচ্চ পদত অভিষিক্ত এগৰাকী মহিলাই কি দৰে গাঁৱৰ অনাখৰী মহিলা সকলৰ সৈতে কাম কৰিব পাৰে? কি দৰে শাৰীৰিক দুখ কষ্টকো নেওচি দুৰ্গম এলেকালৈকে নিজৰ কৰ্ম পৰিসৰ বৃদ্ধি কৰিব পাৰে ? গাঁৱৰ মহিলা সকলক একগোট কৰি তেওঁলোকৰ দ্বাৰা উৎপাদিত বস্ত্ৰ সমূহক উপযুক্ত দামত গ্ৰাহকক বিক্ৰী কৰা লৈকে প্ৰতিটো ক্ষেত্ৰত তেওঁ ওতঃপ্ৰোত ভাবে জড়িত থাকে । “হিয়া”ৰ ক্ৰমবৰ্ধিত জনপ্ৰিয়তাৰ হয়তো মূল কাৰণ এয়াই ।\n“বজাৰৰ বাবে উৎপাদন”ৰ আপ্তবাক্যশাৰী সৰোগত কৰি জোনালী শইকীয়াই তেখেতৰ সৃজনশীলতাৰে উত্তৰ-পূৰ্বাঞ্চলৰ বস্ত্ৰশিল্পক এক নতুন মাত্ৰা প্ৰদান কৰিছে । এই অঞ্চলৰ পৰম্পৰাগত বয়ন শিল্পৰ সূতা আৰু আৰ্হিৰে তেওঁ প্ৰস্তুত কৰিছে বিভিন্ন মনোমোহা শাড়ী । “হিয়া”ৰ বেনাৰত প্ৰস্তুত এই শাড়ী সমূহে দেশে বিদেশে বিপুল সমাদৰ আৰু ভূয়সী প্ৰশংসা লাভ কৰিছে । এই শাড়ী সমূহ মিছিং, বড়ো, নগা আদি ডিজাইনেৰে সমৃদ্ধ ।\nজোনালী শইকীয়াৰ বিষয়ে মাত্ৰ এটা লিখনিত সকলোখিনি লিখাতো সম্ভৱপৰ নহয় । তেখেত এগৰাকী Social Entrepreneur । Social Entrepreneurসকলে সমাজৰ উন্নতি সাধনৰ বাবে ব্যৱসায়ক এক আহিলা হিচাবে ব্যৱহাৰ কৰে । আমি আপোনালোকক তেখেতৰ বিষয়ে যৎকিঞ্চিৎ আভাস মাত্ৰ দিয়াৰ হে প্ৰয়াস কৰিছোঁ । আমি আভাস দিয়াৰ প্ৰয়াস কৰিছোঁ তেখেতৰ সৃজনধৰ্মী ব্যৱসায়িক প্ৰত্যুৎপন্নমতিতা তথা জন্মভূমিৰ প্ৰতি থকা দায়িত্ববোধৰ । পৰৱৰ্তী লিখনিত “হিয়া “ বিষয়ে কিছু বিস্তৃত ভাবে আপোনালোকক জনাম । উত্তৰ-পূৰ্বাঞ্চলৰ মহিলা সকলৰ অৰ্থনৈতিক উন্নয়নৰ বাবে নিৰৱে কাম কৰি থকা, অসমৰ এই গৰাকী সুযোগ্য জীয়ৰীলৈ Nefocus.com ৰ তৰফৰ পৰা বহুতো শুভেচ্ছা জ্ঞাপন কৰিছোঁ ।\n← লাচিত দিৱসৰ অনুভৱ\nফিউজনত তিনিবিধ ৰেচিপি →


Indian Railways train coach IRCTC LHB Train Coach ICF Railway Coach SSND - Indian Railways: ভাৰতীয় ৰে'ল, ৰে'লতেই কৰক বিমান ভ্ৰমণৰ অনুভৱ, ভাৰতৰ ৱৰ্ল্ডক্লাছ ৰে'ল দেখিলে ক'ব Wow!– News18 assam\nHome » photogallery » lifestyle »Indian Railways: ৰে'লতেই কৰক বিমান ভ্ৰমণৰ অনুভৱ, ভাৰতৰ ট্ৰেইনত এইসমূহ ৱৰ্ল্ড ক্লাছ সুবিধা, দেখি ক'ব Wow!\nIndian Railways: ৰে'লতেই কৰক বিমান ভ্ৰমণৰ অনুভৱ, ভাৰতৰ ট্ৰেইনত এইসমূহ ৱৰ্ল্ড ক্লাছ সুবিধা, দেখি ক'ব Wow!\nIndian Railways: দ্ৰুত পৰিৱৰ্তনশীল পৃথিৱীত ভাৰতীয় ৰে'লৱেও নতুন ৰূপ, উন্নত প্ৰযুক্তি আৰু বিশ্বমানৰ সুবিধাৰে সজ্জিত হৈছে। যেতিয়া ৰে'ল ষ্টেচনবোৰক বিশ্বমানৰ ৰূপ দিয়া হৈছে, ৰে'লৰ ডবাবোৰো আধুনিকীকৰণ কৰা হৈছে।\n| November 17, 2021, 14:52 IST\nদেশত এনে বহু ৰে'ল চলি আছে য'ত ভ্ৰমণ কৰিলে আপুনি এক অনন্য অভিজ্ঞতা লাভ কৰিব। আপুনি ৰে'লত বহিয়েই বিমান ভ্ৰমণৰ আনন্দ উপভোগ কৰিব পাৰে। Indian Railwaysই ৰে'লৰ ডবাবোৰৰো আধুনিকীকৰণ কৰি আছে।\nবিলাসী ভ্ৰমণৰ বাবে ইতিমধ্যে পেলেচ অন হুইলছ (Palace on Wheels)ৰ দৰে এখন ৰে'ল আছে। কিন্তু এতিয়া আধুনিক সুবিধাৰে সজ্জিত ডবা থকা ৰে'ল সকলো পথতে চলি আছে। পেলেচ অন হুইলছ হৈছে ভাৰতৰ এখন বিলাসী ৰে'ল। ৰাজস্থানত পৰ্যটনৰ প্ৰচাৰৰ উদ্দেশ্যৰে ভাৰতীয় ৰে'লৱেই ৰেলখন চলাইছে।\nRailway saloon Coachত আপুনি পঞ্চ তাৰকা হোটেলতকৈ কম সুবিধা নাপাব। এই চেলুনবোৰ এক প্ৰকাৰৰ বিলাসী কম্পাৰ্টমেণ্ট। ইয়াত আপুনি কম্পাৰ্টমেণ্ট অনুসৰি বুকিং কৰিব লাগিব, আসনৰ হিচাপত নহয়। এই ডবাটো এখন হোটেলৰ বিলাসী কোঠাৰ দৰে। এই প্ৰকাৰৰ চেলুনত, ৰেলৰ জ্যেষ্ঠ বিষয়াসকলে ভ্ৰমণ কৰে।\nsaloon Coachত কোনো আসন নাই। ই হৈছে সম্পূৰ্ণ এটা কোঠা য'ত বিচনা, চোফা, পাকঘৰ, ৱাছৰুম আদি সকলো আছে। চেলুন ডবাৰ উপৰিও, আৰু বহুতো ট্ৰেইনত চমৎকাৰ ডবা লগোৱা হৈছে।\nRamayan Special Trainৰ বিলাসী বৈশিষ্ট্যৰ লগতে এই ৰে'লখন AC ব্যৱস্থাৰে পূৰ্ণ হৈ আছে। এই ৰে'লখনত দুখন ৰে'ল ডাইনিং ৰেষ্টুৰেণ্ট আছে। যাত্ৰীসকলৰ বাবে এটা আধুনিক পাকঘৰ আৰু ভৰিৰ মালিচৰ বাবে ফুট মাছাজাৰ, মিনি লাইব্ৰেৰী, আধুনিক আৰু পৰিষ্কাৰ শৌচালয় আৰু শ্বাৱাৰ কিউবিকল আদিও উপলব্ধ।\nRamayan Special Train এখন বিশেষ পৰ্যটন ৰে'ল, ভাৰত চৰকাৰৰ পৰ্যটন মন্ত্ৰালয়ৰ উদ্যোগত নিজৰ দেশক জানক অভিযানৰ সৈতে সংগতি ৰাখি ঘৰুৱা পৰ্যটনৰ প্ৰচাৰৰ বাবে চলোৱা হৈছে। এই ৰে'লখনত সুৰক্ষাৰ বাবে প্ৰতিটো ডবাত নিৰাপত্তা ৰক্ষী, ইলেক্ট্ৰনিক লকাৰ আৰু চিচিটিভি কেমেৰাও উপলব্ধ হ'ব।\nভাৰতীয় ৰে'লৱেই ৰে'লত পুৰণি মডেলৰ ডবাৰ সলনি জাৰ্মান প্ৰযুক্তিৰে নিৰ্মিত অত্যাধুনিক এলএইচবি ডবা স্থাপন কৰিছে। ৰাজধানী, দূৰন্ত, হামচফাৰ, শতাব্দীৰ দৰে দীঘলীয়া দূৰত্বৰ ৰেলসমূহত এলএইচবি ডবা সংযোগ কৰা হৈছে। এতিয়া এই ডবাবোৰ এক্সপ্ৰেছ আৰু মেইল ৰে'লতো সংযোগ কৰা হৈছে।


কৃষি প্ৰযুক্তি : — বিকাশপেডিয়া\nমূল পৃষ্ঠা / কৃষি / শস্য উৎপাদন / কৃষি পৰামৰ্শ / কৃষি প্ৰযুক্তি :\nকৃষি প্ৰযুক্তিৰ বিষয়ে লিখা হৈছে ।\nকলমৌ শাকৰ খেতিও হ’ব পাৰে লাভজনক -\nঅসমৰ নৈ, বিল, পিতনি, খাল-ডোং, পুখুৰী আদিত খুউব সহজতে হোৱা কলমৌ আমি সকলোৱে দেখি আহিছো। বৰ্তমান নগৰ-চহৰসমূহত অন্যান্য থলুৱা শাকৰ নিচিনাকৈ কলমৌ শাকৰো চাহিদা যথেষ্ট বৃদ্ধি পাইছে। অৱশ্যে, চাহিদা অণুপাতে ইয়াৰ যোগান কম। কাৰণ, এই কলমৌ শাক প্ৰাকৃতিকভাবেই উত্পাদন হোৱাৰ বাহিৰে বাণিজ্যিকভাবে ইয়াৰ উৎপাদন নহয়। এই কলমৌ শাক চীন, থাইলেণ্ড আদি দেশত বহু হেজাৰ হেক্টৰ এলেকাত বাণিজ্যিকভাবে খেতি কৰে আৰু অন্যান্য দেশলৈ ৰপ্তানিও কৰে।\nকলমৌৰ উদ্ভিদ বৈজ্ঞানিক নাম Ipomoea aquatica। ইংৰাজীত Water Spinach বুলি জনা যায়। দক্ষিণ-পশ্চিম এচিয়াত প্ৰধানকৈ এই কলমৌ পোৱা যায় যদিও পৃথিৱীৰ অন্যান্য অঞ্চলতো ইয়াক পোৱা যায়।\nকলমৌত কি থাকে ?\nপ্ৰতি ১০০ গ্ৰাম কলমৌত-\nশক্তি - ১৯ কিলো কেলৰি\nশৰ্কৰা- ৩.১৪ গ্ৰাম\nখাদ্য আঁহ- ২.১ গ্ৰাম\nচৰ্বি- ০.২ গ্ৰাম\nপ্ৰটিন- ২.৬ গ্ৰাম\nভিটামিন- এ- ৩১৫ মাইক্ৰগ্ৰাম (৩৯ %)\nথায়ামিন (বি-১)- ০.০৩ মিলিগ্ৰাম (৩ %)\nৰাইব’ফ্লেভিন (বি-২)- ০.১ মিলিগ্ৰাম (৮ %)\nনিয়াচিন (বি-৩)- ০.৯ মিলিগ্ৰাম (৬ %)\nপেন্টথেনিক এচিড (বি-৫)- ০.১৪১ মিলিগ্ৰাম (৩ %)\nভিটামিন- বি-৬ ০.০৯৬ মিলিগ্ৰাম (৭ %)\nফলেট (বি-৯)- ৫৭ মাইক্ৰগ্ৰাম (১৪ %)\nভিটামিন- চি- ৫৫ মিলিগ্ৰাম (৬৬ %)\nখনিজ লৱণ -\nকেলচিয়াম- ৭৭ মিলিগ্ৰাম (৮ %)\nলো- ১.৬৭ মিলিগ্ৰাম (১৩ %)\nমেগনেছিয়াম- ৭১ মিলিগ্ৰাম (২০ %)\nমেঙ্গানিজ - ০.১৬ মিলিগ্ৰাম (৮ %)\nফছফৰাচ - ৩৯ মিলিগ্ৰাম (৬ %)\nপটেছিয়াম - ৩১২ মিলিগ্ৰাম (৭ %)\nচডিয়াম- ১১৩ মিলিগ্ৰাম (৮ %)\nজিংক - ০.১৮ মিলিগ্ৰাম (২ %)\nউৎস: Internet: USDA Nutrition Database\nকলমৌ হল এবিধ জলজ বা অৰ্ধ-জলজ বহুবৰ্ষী বনৌষধি জাতীয় উদ্ভিদ। এই কলমৌৰ উত্পত্তিস্থল দক্ষিন-পূব এছিয়া। কোনোৰ মতে, পূব ভাৰতেই ইয়াৰ উত্পত্তিস্থল।\nকলমৌৰ খেতি কেনেকৈ কৰিব?\nশুকান মাটিত বীজ সিঁচি আৰু বোকা মাটিত কলমৌৰ কলম ৰুই দুই প্ৰকাৰে ইয়াৰ খেতি কৰিব পাৰি। গোটেই বছৰ জুৰি এই কলমৌৰ খেতি কৰিব পাৰি। খেতি কৰিব বিচৰা মাটিখিনিত প্ৰচুৰ পৰিমাণে জৈবিক পদাৰ্থ থাকিব লাগে। মাটিৰ অম্লতা (pH)- ৫.৫-৭.০ হব লাগে।\n*যদিও কলমৌ বছৰৰ যিকোনো সময়ত কৰিব পাৰি, বাৰিষা আৰম্ভ হোৱাৰ লগে (মাৰ্চ-এপ্ৰিল) ইয়াৰ খেতি আৰম্ভ কৰিলে ভাল।\n*বীজ সিঁচি কৰিলে প্ৰতি ১০ বৰ্গমিটাৰ এলেকাৰ বাবে ৬০-১০০ গ্ৰাম বীজৰ প্ৰয়োজন হয়। বিঘাই প্ৰতি ৮-১২ কিলোগ্ৰাম বীজৰ প্ৰয়োজন হয়। সিঁচাৰ আগেয়ে বীজখিনি ১২ ঘন্টা সময়ৰ বাবে পানীত তিয়াই লব লাগে।\n*বোকা কৰি সিঁচা বা ধান খেতিৰ মাজত কলমৌৰ খেতি কৰিলে কলমৰ পৰা কৰিব লাগে। অৱশ্যে, নাৰ্চাৰীত পুলি প্ৰস্তুত কৰি লৈ ৬-৭ সপ্তাহৰ পুলি ৰোপন কৰিব লাগে।\n*পুখুৰী বা নদীত কলমৌৰ খেতি কৰিলে বাঁহৰ ফ্ৰেমত কলম ৰুই পানীত উপঙাই ৰখা হয়। ৰোৱাৰ ৪০-৫০ দিনমানৰ পিছতে কলমৌ শাক কাটিব পৰা হয় আৰু পুনৰ ৩০ দিনৰ মূৰে মূৰে চপাব পাৰি। প্ৰতি বৰ্গমিটাৰ এলেকাৰ পৰা ১.৫-২.০ কিলোগ্ৰাম কলমৌ শাক পাব পাৰি।\n*পাত্ৰত কলমৌ ৰুলে ৮ ইঞ্চি ওখ আৰু ৮ ইঞ্চি ব্যাসৰ টিনৰ, মাটিৰ বা প্লাষ্টিকৰ পাত্ৰত সাৰুৱা পলসুৱা মিহি মাটি ভৰাই লব লাগে। পাত্ৰটো আংশিক ৰ’দ পৰা নাইবা সম্পূৰ্ণ ৰ’দ পৰা স্থানত দিনটোৰ কমেও ৪ ঘন্টা সময় ৰ’দ পৰা হব লাগে। বীজ সিঁচি নাইবা কলম ৰুই যিকোনো এক প্ৰকাৰে পাত্ৰত খেতি কৰিব পাৰি। কলম ৰুবৰ বাবে কলমৌ ঠাৰি ডালৰ আগ অংশৰ পৰা ৬ ইঞ্চি বাদ দি তলৰ অংশৰ ১ ফুট দীঘলকৈ কলম তৈয়াৰ কৰিব লাগে। পাত্ৰৰ আকাৰ ডাঙৰ কৰিলে কলমৌ আৰু বায়ুশ্বাসী মাছ যেনে, কাৱৈ মাছৰ পালন একেলগে কৰিব পাৰি। ১ বৰ্গমিটাৰ এলেকাত প্ৰায় ২০০ মাছ পালন কৰিব পাৰি আৰু ঘৰখনৰ বাবে প্ৰয়োজনীয় কলমৌ শাকখিনিও পাব পাৰি।\nবিজ্ঞান আৰু প্ৰযুক্তি বিভাগৰ নৱ প্ৰয়াস-